
א. הקמת הצוות ועבודתו
1. ביום 19.1.12 החליט היועץ המשפטי לממשלה על הקמת צוות שיגבש המלצות בדבר דרכי ההתמודדות עם תופעת הפלישה למקרקעי ציבור. ברקע החלטת היועץ המשפטי לממשלה, עומדת ההכרה בכך שהמאבק בפלישות למקרקעי ציבור הוא יעד אסטרטגי שעל רשויות המדינה להוביל על מנת לבצר את שלטון החוק, להגן על מקרקעי ציבור ולהילחם בפשיעה.
הצוות התבקש ע"י היועץ המשפטי לממשלה לגבש המלצות לטיפול בתופעה במישור הפלילי; האזרחי; המנהלי והמודיעיני. בתוך כך התבקש הצוות להתייחס בהמלצותיו לאמצעים הראויים לקידום במסגרת אכיפה משולבת וכוללת, בניית סדרי עדיפויות, ובחינת הצורך בתיקוני חקיקה.
כתב המינוי מצורף כנספח א' לדו"ח.
2. חברי הצוות שמונו על ידי היועץ המשפט לממשלה הינם: 
גב' אורית סון, המשנה לפרקליט המדינה לעניינים אזרחיים, כיור' הצוות; 
מר חובב ארצי, מנהל המחלקה לאכיפת מקרקעין בפרקליטות המדינה; 
גב' אורית קוטב, מנהלת היחידה לתביעות ומיקור חוץ בפרקליטות המדינה; 
נצ"מ אלון גרוסמן, ראש זרוע מקרקעין ביחידה למאבק בפשיעה הכלכלית במשטרת ישראל; 
מר יעקב קווינט, היועץ המשפטי לרשות מקרקעי ישראל; 
מר יהודה זמרת, היועץ המשפטי למשרד הפנים; 
מר ארז קמיניץ,  מחלקת ייעוץ וחקיקה-אזרחי במשרד המשפטים. 
3. בדיוני הצוות השתתפו מלבד חברי הצוות גם: מר ישראל סקופ, מנהל אגף הפיקוח במינהל מקרקעי ישראל; עו"ד יהלום שרעבי מהלשכה המשפטית בממ"י; עו"ד נתן בביוף, סגן היועץ המשפטי במשרד הפנים; מר ציון סעד, מנהל היחידה הארצית לפיקוח על הבנייה במשרד הפנים; עו"ד משה גולן, סגן מנהלת המחלקה האזרחית בפרקליטות המדינה; עו"ד דקלה שלו אמסלם מיחידת התביעות בפרקליטות המדינה; סנ"צ ירון ארם, רמ"פ חקירות בזרוע מקרקעין ביחידה הארצית למאבק בפשיעה הכלכלית במשטרת ישראל ועו"ד מיה כהן פרידמן, מ"מ יועמ"ש היחידה הארצית למאבק בפשיעה הכלכלית במשטרת ישראל; נצ"מ בועז גולדברג, מ"מ ראש מנהלת תיאום פעולות אכיפה (מתפ"א"); ועו"ד סיגלית יאמין, היועצת המשפטית למתפ"א. 
4. כל אחד מחברי הצוות התבקש, כל אחד בתחומו, להכין מסמך שיכלול נתונים,  התייחסויות והצעות להיבטים השונים הנוגעים לנושא, לרבות חסמים באכיפה, חסר בכלי אכיפה ותיקוני חקיקה מוצעים. 
5. בפני הצוות הובאו התייחסויות של הגופים המרכזיים העוסקים בשמירה על הקרקע ובאכיפת החוק במקרקעין, ובהם מינהל מקרקעי ישראל, משרד הפנים והיחידה הארצית לפיקוח על הבנייה במשרד הפנים, היחידה הארצית למאבק בפשיעה הכלכלית במשטרת ישראל, מנהלת תיאום פעולות אכיפה (מתפ"א), המחלקה לאכיפת דיני מקרקעין בפרקליטות המדינה, המחלקה האזרחית בפרקליטות המדינה, יחידת התביעות בפרקליטות המדינה, פרקליטויות המחוז האזרחיות, והשמאי הממשלתי הראשי. כמו כן הונחה בפני הצוות התייחסות של גופים המופקדים על תשתיות לאומיות ופיתוחן, בהתייחס לחסמים, ככל שקיימים, לפעילות ולפיתוח תשתיות לאומיות בשל פלישה למקרקעי ציבור. בין הגופים שהתייחסו לנושא היו משרד התחבורה, מע"צ (החברה הממשלתית לדרכים), רכבת ישראל, וכביש חוצה ישראל.
6. הצוות קיים מספר ישיבות מורחבות במליאה, ולצד זה התייעצויות שונות בין חברי הצוות, כל זאת על בסיס ניירות עמדה, הצעות, והתייעצויות שנערכו.
7. בדו"ח שלהלן נתייחס להיבטים שונים של הפלישה למקרקעי ציבור, ובתוך כך- תופעת הפלישה והאינטרסים הנפגעים, המסגרת הנורמטיבית לניהולם של מקרקעי ציבור, הכלים המשפטיים להתמודדות עם התופעה, יעדים אסטרטגיים לטיפול והמלצות אופרטיביות.
ב. תופעת הפלישה למקרקעי ציבור והאינטרסים הנפגעים 
8. בטרם נדרש לכלים להתמודדות עם תופעות הפלישה ראוי לעמוד על תופעת הפלישה למקרקעי ציבור ומאפייניה, וכן על האינטרסים הנפגעים מפלישה לקרקע הציבורית. 
9. מקובל לסווג מקרקעי ציבור כמקרקעין המהווים "מקרקעי ישראל" ומקרקעין של הרשויות המקומיות (ראה סע' 1 לחוק מקרקעי ציבור (פינוי קרקע) התשמ"א- 1981).
10. מקרקעי ישראל, כהגדרתם בחוק יסוד: מקרקעי ישראל הינם מקרקעין בישראל של המדינה, של רשות הפיתוח או של קרן קיימת לישראל. 
 שטחה של מדינת ישראל הינו כ-22,000 מיליון  דונם, כאשר מקרקעי ישראל מהווים כ-93% משטח קרקעות מדינת ישראל.
11. מקרקעי הרשויות המקומיות - מקרקעין בתחומי הרשות, שהינם בבעלות או בחכירה של הרשות המקומית. המדובר במקרקעין המשמשים ברובם לצרכי ציבור. זכויות הרשות המקומית בקרקע מקורן בין היתר בהקצאה ממינהל מקרקעי ישראל בפטור ממכרז ולרוב בדמי חכירה סמליים למטרת הייעוד ציבורי (בהתאם למדיניות מועצת מקרקעי ישראל בהחלטה מס' 1236 ותקנה 25(6) לתקנות חובת מכרזים), והקניית זכויות מכוח הפקעה תכנונית לשם מימוש הייעוד הציבורי. 
הנתונים בדבר פלישות למקרקעי הרשויות המקומיות אמורים להיות מצויים בידי הרשויות המקומיות כל אחת בתחום שיפוטה ולגבי המקרקעין שלה. בידי גורמי המדינה (משרד הפנים) אין נתונים בדבר פלישות למקרקעי הרשויות המקומיות.   
12. מקרקעי ציבור - מקרקעי ישראל ומקרקעי הרשויות המקומיות – הינם משאב ציבורי,ייחודי שקשה להפריז בחשיבותו. 
עמד על כך השופט אור בעניין "שיח חדש"
 :
"המקרקעין הם נכס יחיד במינו מבין נכסיה של המדינה. קשה להפריז בחשיבותם לחברה ולמדינה. אם האומה ומפעלה התרבותי הם ה"נשמה" של העם, הרי שמקרקעיה הם ה"גוף" שלו על בסיס הקרקע מנהלים הפרט והחברה את כל מעגל חייהם.... על-כן המקרקעין הם משאב חיוני מאין כמותו ובעל ערך רב. יש להם חשיבות גדולה במיוחד במדינה כמו ישראל, אשר גבולותיה צרים, צפיפות האוכלוסיה בה גדולה ובהיותה ארץ קולטת עולים. אי אפשר לייצר קרקע, ועל-כן על מדינה לכלכל צעדיה בהתחשב במצאי המקרקעין שבידה, אך ניתן להתאים את ייעודיהם של המקרקעין לצרכים המשתנים ולהגדיל ולהקטין את זמינותם לצרכים שונים....  "
 
ר' לעניין זה גם דברי השופט רובינשטיין במאמרו "קרקעות המדינה: משפט, צדק ומינהל תקין":
 

"סוגיית קרקעות המדינה מייחדת מקום לעצמה במשפט הציבורי.. המדובר במשאב לאומי שאי אפשר לייצרו והוא מוגבל בכמותו. במדינה קטנה יחסית, זהו משאב המצוי בחסר מתמיד.. ומשמעותו הכלכלית והחברתית רבה ביותר. חובתנו לראות סוגיה זו במבט רחב שאינו מצטמצם לכאן ולעכשיו, המעוגן בצרכי המדינה והחברה על יחידיהן כיום ולדורות יבואו..

"הצורך בשמירה על קרקעות המדינה חיוני בכל מדינה, ובפרט בנתונים המייחדים את מדינת ישראל. לגורמים רבים עניין להפיק הכנסות מן השימוש בקרקע לתועלתם, ועל המדינה להשכיל ולשמור על המקרקעין, לנהלם בצורה נכונה, ותוך שמירה על עקרונות יסוד של שוויון, הגינות וסבירות."
 
13. כאמור בכתב המינוי, אחת הרעות החולות איתן אנו מתמודדים, חדשות לבקרים, היא הפלישה למקרקעי ציבור. הקלות שבה נעשות פלישות אלה, הקושי לפקח באופן אינטנסיבי על כלל מקרקעי ישראל והיתרון הכלכלי הגלום בניצול מקרקעי ציבור שלא כדין, הופך קרקעות אלה ליעד להפרת חוק, ובכלל כך פלישות בידי גורמים עבריינים לצורך ניצול הקרקע ללא רשות ושלא למטרה לה יועדה. 
14. פלישה למקרקעי ציבור הינה נטילה ללא רשות של המשאב הציבורי, ע"י קביעת עובדות בשטח על חשבון כלל הציבור. הפלישה למקרקעי ציבור כרוכה בחלק לא מבוטל של המקרים גם בבניה ובשימושים בלתי חוקיים על הקרקע, ללא היתר, ובמקרים רבים גם שלא בהתאם לתכנית בתוקף. 
15. השתלטות כוחנית על הקרקע הציבורית פוגעת פגיעה קשה במשאב הקרקעי של הציבור, שנועד לתועלת הציבור כולו.
16. המאפיינים של פלישה למקרקעי ציבור שונים מפלישה לקרקע פרטית (בבעלות או בחכירה לדורות). 
בקרקע פרטית, לרוב מדובר בקרקע קונקרטית המוחזקת ע"י הבעלים הפרטי או מטעמו, כאשר לבעלים/לחוכר יש פיקוח שוטף ואינטרס ישיר בהגנה על הקניין הפרטי, דבר המאפשר, ברוב המקרים, הפעלה אפקטיבית של הכלים הקיימים בדין לאכיפת זכויותיו בקרקע. 

להבדיל, מקרקעי ישראל, פרישתם רחבה, ומשכך אין יכולת לקיים פיקוח צמוד ורצוף על הקרקעות. חלק מהקרקעות אף מצוי בשטחים פתוחים שבהם המדינה אינה מממשת את תפיסת החזקה בפועל. מצב זה פותח פתח לפלישה בלתי מבוקרת לקרקע, ואף עשוי לחלוף זמן מאז הפלישה ועד שהמידע אודותיה מגיע לבעלים.
17. תופעה קשה של פלישה ושימוש שלא כדין במקרקעי ציבור קיימת בקרקעות חקלאיות. תופעת הפלישה לקרקעות חקלאיות נעשית במקרים רבים בחסות בעלי הזכויות לשימוש חקלאי בקרקעות החקלאיות, שהקרקע הוקצתה להם לתכלית מסוימת בלבד. בתוך כך נעשה שימוש במקרקעי ישראל בניגוד לייעוד הקרקע ולמטרה שלשמה היא הוקצתה, בניגוד לתנאי ההקצאה, ללא הסכמת מינהל מקרקעי ישראל וללא רשות הבעלים. תופעה מוכרת היא שהקמת עסקים מסחריים בקרקעות (כגון גני אירועים, מבני מסחר, מבני אחסנה וכיוב'), באופן בלתי חוקי, ללא הסכמת מינהל מקרקעי ישראל, ללא חוזה או בניגוד לתנאי החוזה, וללא תשלום מתאים למינהל בגין השימוש בקרקע, ופעמים רבות גם תוך הפרה של דיני התכנון והבניה. 
תופעה דומה קיימת גם בשטחים פתוחים הסמוכים למרכזים עירוניים.

התופעה הרווחת במגזר החקלאי ובשטחים פתוחים הסמוכים למרכזים עירוניים, היא תופעה חמורה מהיבטים שונים. לצד עצם הזלזול בשלטון החוק, ופגיעה קשה בנכסי המדינה ובקניין המדינה בקרקע, התופעה יוצרת השלכות סביבתיות קשות, פוגעת בחיזוק המרכזים העירוניים ופוגעת בקופת הציבור. המקרקעין הינם משאב ציבורי מוגבל,  והשימוש שנעשה בהם שלא כדין מביא בפועל לפגיעה גם בצדק החלוקתי.

18. היבט נוסף של פלישה למקרקעי הציבור נוגע לקרקעות שהופקעו לצרכי ציבור - הפרת החובה למסירת החזקה בקרקע שהופקעה לצרכי ציבור לידי המדינה (בהפקעה תכנונית – לידי הרשות המקומית, הינה תפיסה שלא כדין של הקרקע, ומהווה למעשה פלישה. האינטרסים הציבוריים הנפגעים ממצב זה משמעותיים, ובראש וראשונה הפגיעה במימוש הצורך הציבורי שביסוד ההפקעה לצרכי ציבור. חלק לא מבוטל של ההפקעות כיום לפי פקודת הקרקעות נדרשות לפיתוח תשתיות לאומיות, והחסם בהימנעות ממסירת הקרקע פוגע קשות בפיתוח תשתיות שעתידות לקום על הקרקע (כבישים; מסילות רכבת). נושא זה חזר ועלה בעמדות שהובאו מטעם גורמי התשתית בפני הצוות.
19. בהקשר זה יש להזכיר גם את הפלישות הנרחבות של האוכלוסייה הבדואית בקרקעות הנגב, הישובים הבלתי מוכרים שנבנו ונוסדו בנגב, ואת סכסוך הקרקעות הנלווה לכך. לנושא זה מאפיינים ייחודיים, וככזה הוא זוכה לטיפול מערכתי נפרד של ממשלת ישראל. בענין זה גובשה הצעת חוק ליישום מדיניות הממשלה, כפי שנקבעה בהחלטתה בעניין, והיא צפויה להגיע לדיון בממשלה בקרוב. לא נעסוק בנושא זה במסגרת הדו"ח. 
20. בפני הצוות הועלו גם החסמים בביצוע צווים שיפוטיים ומנהליים לסילוק יד, והקשיים  להתמודד עם התנגדויות המלוות בהפרות סדר או בחשש להפרות סדר. פעילות מבצעית זו נעשית בשילוב עם משטרת ישראל. 
ביצוע צווים שיפוטיים ומנהליים, במיוחד כשמדובר ביעדים אסטרטגיים, וביעדים לטיפול בסדר עדיפות גבוה, הינו חיוני להשגת יעדי האכיפה. הנחישות בתחום זה נדרשת גם להעברת מסר כי שלטון החוק והאינטרס הציבורי לא יתכופפו מפני מפרי חוק, מפני הפגנת איומים או מפני מעשי אלימות. 

המציאות בה לאזורים מסוימים לא נכנסת מערכת אכיפת החוק (תופעה שהוצפה בדיוני הצוות), או שמערכת האכיפה מתנהלת באזורים מסוימים כמהססת ולעיתים כמשותקת,  מחשש להתלקחות מעשי אלימות והפרות סדר, הינה בלתי נסבלת.

21. באשר לתמריצי התופעה - היתרון הכלכלי הגלום בניצול הקרקע הוא התמריץ המרכזי לפלישה למקרקעי ציבור. בהיעדר אכיפה אפקטיבית ומרתיעה, התמריץ הכלכלי להפיק מהקרקע רווחים כלכליים גובר. 
לאור התמריץ הכלכלי הגלום בניצול הקרקע, נעשים מצד הפולשים מאמצים להאריך ככל הניתן את תפיסת החזקה בקרקע, ולעכב ככל האפשר הפעלתם של אמצעי אכיפה אפקטיביים כנגד הפלישה, וזאת גם כאשר הרשות פועלת ונוקטת מהלכים לאכיפה. מצב זה מתבטא בהתמשכותם של ההליכים המשפטיים על פני שנים, ריבוי הליכים בכל הערכאות, ויצירת התנגדויות יזומות, לעיתים מלאכותיות, להליכי אכיפה ולהליכי פינוי בפועל. כל תכליתם של מהלכים אלו הינה "דחיית הקץ" - הארכת תקופת ניצול הקרקע ככל האפשר, אף שהתפיסה והשימוש הינם שלא כדין ושלא ברשות הבעלים. 
22. האפקטיביות הנמוכה של חלק מאמצעי האכיפה, בצירוף מצב של העדר תגובה אכיפתית נחושה ומהירה כלפי חלק מהותי מתופעות הפלישה, יוצרים כשלעצמם תמריץ המעודד פלישה. התפיסה הרווחת היא שמחד גיסא אין סיכונים משמעותיים בצד הפלישה, ומאידך קיים פוטנציאל להנאה מהקרקע והפקת טובות הנאה מהתפיסה, גם אם היא שלא כדין. 
23. לתמריץ הכלכלי היבט נוסף – האינטרס הציבורי בפינוי הקרקע מוביל לא פעם לתשלום "דמי פינוי" לפולשים , למרות שלאלה אין להם זכויות בקרקע והם נחשבים  בגדר מפרי חוק. תופעה זו מעודדת פלישה, ולו לשם "סחיטת" פיצוי כספי. 
24. התמריצים הכלכליים מהווים גם מקור "משיכה" להשתלטות גורמים עבריינים על קרקעות הציבור, כשהקרקע משמשת תשתית כלכלית לפעילות הבלתי חוקית של ארגוני הפשיעה. 
השתלטות גורמים עבריינים על קרקעות הציבור מייצרת מורכבות מיוחדת נוכח האופי העברייני של הפולשים, והרתיעה של גורמי אכיפה אזרחיים (פקחים) שאינם רגילים בהתמודדות מול הפשיעה ודרכי פעולתה. לאכיפת החוק כנגד גורמי הפשיעה חשיבות רבה, ובתוך כך המסר שהמדינה אינה נרתעת מאכיפת החוק כנגד עבריינים, גם אם הם מטילים אימה על גורמי האכיפה ועל הסביבה. 
25. אינטרסים ציבוריים משמעותיים הנפגעים מפלישה למקרקעי הציבור - פגיעה בשלטון החוק ובסדר הציבורי; פגיעה בזכויות הקניין של המדינה, ובנכסי המדינה כנאמן הציבור; פגיעה בקופת הציבור; פגיעה ביכולות של רשות מקרקעי ישראל למלא את תפקידיה; פגיעה בהגשמת התכליות המיוחדות והכלליות בניהול מקרקעי ישראל; פגיעה בפיתוח ; פגיעה בצרכי ציבור; פגיעה כלכלית בלתי הוגנת בעסקים מתחרים; פגיעה בפיתוח תשתיות לאומיות ויעדים לאומיים; פגיעה באינטרסים תכנוניים חלקם אסטרטגים; פגיעה באינטרס להבטיח את צרכי הדורות הבאים (מתייחס בעיקר לרזרבה הקרקעית ולשטחים פתוחים); ופגיעה קשה בשוויון ההזדמנויות ובחלוקה צודקת של המשאב המוגבל.
26. האינטרס הציבורי מחייב לא להיכנע להשתלטות כוחנית על המשאב הציבורי. לשם כך נדרשת אכיפה אפקטיבית ומרתיעה שבכוחה לייצר שינוי ותמריץ שלילי.  
בית המשפט העליון ביטא לא פעם את החשיבות בנקיטת פעולות אכיפה כנגד פלישה למקרקעי ציבור. ר' בהקשר זה דברי השופטת ארבל בעניין אבו-מדיגם:
 
"ניצבים בפנינו האינטרס הקנייני של המדינה וזכויותיה כבעלת מקרקעין להגן על קרקעותיה ולמנוע פלישה אליהן. זכות זו היא למעשה גם חובה- חובתה של המדינה, כנאמן הציבור, לנהל את השימוש בקרקעותיה באופן מכוון ומושכל ובהתאם לקריטריונים וצרכים שנקבעו על-ידי המוסדות המוסמכים. לצד אינטרס זה, ובעלת חשיבות לא פחותה, ניצבות לפנינו גם זכותה וחובתה של המדינה לא להיכנע לפעולות של פריעת חוק ושל פגיעה בשלטון החוק, אשר באות בענייננו לידי ביטוי הן בתופעת הפלישה עצמה והן בתגובות אלימות לניסיונות לפנות את הפולשים מהקרקע."

      וכן דברי  השופט רובינשטיין במאמרו הנזכר לעיל:

"הצורך בשמירה על קרקעות המדינה חיוני בכל מדינה, ובפרט בנתונים המייחדים את מדינת ישראל. לגורמים רבים עניין להפיק הכנסות מן השימוש בקרקע לתועלתם, ועל המדינה להשכיל ולשמור על המקרקעין, לנהלם בצורה נכונה, ותוך שמירה על עקרונות יסוד של שוויון, הגינות וסבירות."

השופט רובינשטיין הדגיש גם את תפקידו של בית המשפט לעודד את הרשויות בבואן לבצע תפקידן להגן על רכוש הציבור, גם אם לעיתים באיחור:

"אין מנוס ממאבק עיקש בפלישה לקרקעות ציבור, הקרובה להיות לדעתי מכת מדינה במקומות רבים.. בית משפט זה תפקידו לעודד את הרשויות בבואן לעשות מלאכתן, אם גם באיחור, ולהגן על רכוש הציבור..

שב אני לנושא הקלות שבה מניחים אנשים ידם על מקרקעי ציבור, בתוך כניסה לפרצה של השתהותן של רשויות מאכיפת זכויות הציבור. קלות זו עצמה מחייבת מענה שיפוטי".

ועוד :

"בית משפט זה, ובתי המשפט בכלל, מצווים גם על האינטרס הציבורי, קרי, שלא ליתן יד להימשכותה של פלישה למקרקעי הציבור ולמאבק בהפקרות בתחום זה, שעה שהרשויות מתגייסות לכך".

27. להשלמת התמונה ראה דווח אגף הפיקוח של רשות מקרקעי ישראל לשנת 2011 שפורסם במסגרת דיווח על מכלול פעולות רשות מקרקעי ישראל לשנה זו. נציין כי מעבר לאמור אין בידי רשות מקרקעי ישראל מיפוי או סקר של תופעות הפלישה למקרקעי ישראל. 
דו"ח אגף הפיקוח מצורף כנספח ב' לדו"ח. 

ג. המסגרת הנורמטיבית לניהולם של מקרקעי ציבור - מקרקעי ישראל ומקרקעי הרשויות המקומיות

28. נעמוד להלן על המסגרת הנורמטיבית של ניהול מקרקעי הציבור, המשליכה ישירות על סוגיית האחריות לשמירה על הקרקע מפני פולשים ועל הכלים להתמודד עם תופעות הפלישה.

מקרקעי ישראל

29. מפאת ייחודו של משאב הקרקע הציבורית, נקבעו בחקיקה עקרונות והסדרים בכל הנוגע לניהולם של מקרקעי ישראל. העקרונות נקבעו בשלושה הסדרים המהווים מסגרת נורמטיבית אחת – חוק יסוד: מקרקעי ישראל;  חוק מקרקעי ישראל, תש"ך-1960;  וחוק מינהל מקרקעי ישראל, תש"ך-1960, שתוקן בשנת 2009 כשבמסגרת התיקון שונה גם שם החוק לחוק רשות מקרקעי ישראל, התש"ך – 1960.

חוק יסוד: מקרקעי ישראל קובע את המסגרת ואת העיקרון הכללי לפיו הבעלות במקרקעי ישראל לא תועבר, אם במכר ואם בדרך אחרת, להוציא סוגי מקרקעין וסוגי עסקאות שנקבעו לעניין זה בחוק (סע' 1;2 לחוק היסוד).  חוק מקרקעי ישראל קובע את סוגי העסקאות שסע' 1 לחוק היסוד לא יחול עליהם, וחוק מינהל מקרקעי ישראל, כיום חוק רשות מקרקעי ישראל, קובע את המסגרת והעקרונות בדבר ניהול מקרקעי ישראל. הגוף שהופקד על-פי החוק על ניהול מקרקעי המדינה הינו "רשות מקרקעי ישראל", (בעבר – מינהל מקרקעי ישראל). החוק מסדיר גם את הקמתה של מועצת מקרקעי ישראל כגוף המפקח על רשות מקרקעי ישראל/ מינהל מקרקעי ישראל וכגוף המופקד על גיבוש מדיניות ניהול הקרקע (סע' 3 לחוק).
30. לאור התפקיד הציבורי של רשות מקרקעי ישראל בניהול הקרקע הציבורית, חלים על פעילותה העקרונות והכללים של המשפט הציבורי, גם כאשר הרשות פועלת בתחום המשפט הפרטי.
31. המסגרת הנורמטיבית של ניהול מקרקעי ישראל, והתכליות המיוחדות והכלליות שביסוד סמכות הניהול של מקרקעי ישראל, נדונו בהרחבה ע"י הנשיא ברק בעניין קעדאן
:
 "...התכליות המיוחדות המונחות ביסוד סמכותו של המינהל הן שמירת מקרקעי ישראל בבעלות המדינה וריכוז הניהול והפיתוח של המקרקעין בישראל בידי רשות סטטוטורית אחת. זאת, על-מנת למנוע את העברת הבעלות בקרקע לידי גורמים בלתי רצויים, לבצע מדיניות ביטחון ולאפשר ביצוע פרויקטים לאומיים, דוגמת קליטת עלייה, פיזור אוכלוסין והתיישבות חקלאית. כן מונחות ביסוד החקיקה התכליות המיוחדות שנועדו להקל על מלאכת התכנון תוך שמירת רזרבה קרקעית לצרכים ממלכתיים והקצאת שטחים פתוחים לצורכי הציבור.. " 

לצד התכליות המיוחדות של המינהל עומד הנשיא ברק בפסק הדין בעניין קעדאן גם על התכליות הכלליות שבבסיס פעולתו, תכליות המשקפות את ערכי היסוד של החברה והמשפט בישראל. 

לעניין זה ר' גם דברי השופט אור בעניין עמותת שיח חדש: 
"..... על המדינה ועל המופקדים מטעמה על מקרקעיה לפעול בשיקול-דעת זהיר בכל הנוגע לוויתור על זכויות בקרקע ולדאוג לעתודות קרקע מספיקות לצרכים השונים בעתיד: הן שטחים לבנייה, לחקלאות, לתעשייה ולתעסוקה אחרת, והן שטחים פתוחים לצרכים שונים, לרבות שמירה על איכות הסביבה - הכול בהתאם לתכניות בניין עיר קיימות וצפויות. נדרשת גם מודעות לצורך בפיזור האוכלוסיה. נדרשת מדיניות קרקעית שקולה ומאוזנת המביאה בחשבון את כל השיקולים האלה. למינהל תפקיד מיוחד בעניין זה נוכח העובדה כי מרבית הקרקעות הן בבעלות המדינה, וכך גם מרבית הקרקעות החקלאיות..."
 
32. אחת התכליות הכלליות שביסוד הסמכות לניהול מקרקעי ישראל היא חלוקה צודקת של המשאב הציבורי. עמד על כך כב' השופט ת' אור בעניין עמותת שיח חדש:  
"המינהל משמש נאמנו של הציבור בנהלו את מקרקעי המדינה. עליו לנהלם תוך שמירה על אינטרס הציבור בהם, לרבות שמירה על המקרקעין לתועלת הציבור כולו, כולל הצורך להימנע ממתן טובות הנאה בלתי מוצדקות במקרקעין לאחרים. כנדרש מכל גוף מינהלי, על המינהל לפעול בהגינות על-פי שיקולים ענייניים ובשוויון תוך מתן הזדמנויות שוות לכלל הציבור....

.... דברים אלה מעלים אל פני השטח את הערך של הגשמת צדק חלוקתי בהקצאת מקרקעין על-ידי מינהל מקרקעי ישראל. עניינו של ערך זה בחלוקה החברתית הצודקת של משאבים, חברתיים ואחרים. החובה לשקול שיקולים של צדק חלוקתי היא חלק בלתי נפרד מסמכותה של רשות מינהלית, אשר בסמכותה להחליט על הקצאת משאבים מוגבלים...

וכן:

".....קיים אינטרס ציבורי רב משקל בכך, שמשאבים מסוג זה יחולקו על ידי המדינה, או הרשויות הפועלות מטעמה, באופן הוגן, צודק וסביר.
" 
33. השמירה על מקרקעי הציבור, וניהולם לשם הגשמת התכליות הציבוריות המיוחדות שלשמם נועדו, בשים לב לתכליות הכלליות ולעקרונות הצדק החלוקתי, הינן מהמשימות החשובות שעומדת בפני רשות מקרקעי ישראל. 
34. תפקיד השמירה על מקרקעי ישראל כמשאב לטובת הציבור וכרזרבה קרקעית לפיתוח, ושמירה על זכויות הבעלים (הציבור) בקרקע, עוגנו כיום בחוק רשות מקרקעי ישראל, כחלק מהתיקון משנת  2009 לחוק מינהל מקרקעי ישראל.
סעיפים 1 ו- 2 לחוק רשות מקרקעי ישראל, התש"ך – 1960  מגדירים את תפקידי הרשות ואת יעדיה, כדלקמן:
1א.   רשות מקרקעי ישראל תפעל, במסגרת תפקידיה –
 (1) לניהול מקרקעי ישראל כמשאב לשם פיתוחה של מדינת ישראל לטובת   הציבור, הסביבה והדורות הבאים, ובכלל זה להשארת עתודות קרקע מספיקות לצרכיה ולפיתוחה של המדינה בעתיד, תוך איזון ראוי בין צורכי שימור לצורכי פיתוח, ובין שיווק קרקע לשמירה על עתודות קרקע לצורכי ציבור;

(2)  לקידום התחרות בשוק המקרקעין ולמניעת ריכוזיות בהחזקת מקרקעין.


2א.
אלה תפקידי הרשות:
(1)
הקצאת קרקעות למטרות מגורים, דיור בר-השגה, דיור ציבורי, תעסוקה, שטחים פתוחים ולמטרות אחרות, במקומות ובהיקפים הנדרשים על פי צורכי המשק, החברה והסביבה, לרבות צרכים עתידיים;

(2)
רכישת קרקעות וסיוע למדינה בהפקעת קרקעות לפי כל דין, לרבות למטרות סביבתיות;

(3)
שמירת זכויותיהם של הבעלים במקרקעי ישראל;

(4)
קידום הרישום של הזכויות במקרקעי ישראל בפנקסי המקרקעין;

(5)
מתן שירותים לבעלי זכויות במקרקעי ישראל ככל הנדרש, לצורך ניהול זכויותיהם או מימושן;

(6)
פרסום מידע בקשר למקרקעי ישראל, לרבות פרטים על הסכמי הרשות לגבי מקרקעין שבניהולה, וכן נתונים בדבר זמינותם של מקרקעי ישראל לתכנון, לפיתוח ולשמירה על שטחים פתוחים;

(7)
כל תפקיד אחר הנוגע לניהול מקרקעי ישראל, המוטל עליה לפי כל דין או לפי החלטת הממשלה.

35. לצורך מילוי תפקיד הרשות בשמירה על זכויות הבעלים במקרקעי ישראל, הוקנו לרשות מקרקעי ישראל סמכויות אכיפה מיוחדות כנגד פולשים למקרקעי ציבור – סמכויות "הממונה" בחוק מקרקעי ציבור (פינוי קרקע), התשמ"א- 1981 (לחוק זה נתייחס בהרחבה בהמשך).
36. ביסוד התפקיד של שמירה על הקרקע אינטרסים ציבוריים חשובים, לכל אחד  מהאינטרסים חשיבות בפני עצמו, וחשיבות מתעצמת בהצטברותם. נזכיר את עיקרם - אינטרס שלטון החוק ושמירת הסדר הציבורי; האינטרס הקנייני של המדינה כנאמן הציבור והגנה על הקניין; האינטרס להגשים את התכליות המיוחדות והכלליות של רשות מקרקעי ישראל ולהבטיח שהקרקע תשמש לתכליות המיוחדות והכלליות לה נועדו; האינטרס להבטיח את צרכי הדורות הבאים (מתייחס בעיקר לרזרבה הקרקעית ולשטחים פתוחים); והאינטרס להבטיח חלוקה צודקת של המשאב הציבורי ולא להיכנע להשתלטות כוחנית של פרטים על המשאב הציבורי. 
37. הרפורמה הארגונית במינהל מקרקעי ישראל: ביום 12.5.09 החליטה ממשלת ישראל בהחלטת הממשלה מס' 123 על ביצוע רפורמה במינהל מקרקעי ישראל ובדרכי פעולתו. לצורך מימוש החלטת הממשלה, תוקן חוק מינהל מקרקעי ישראל (תיקון מס' 7 לחוק). התיקון התקבל בכנסת ביום 3.8.09  ובמסגרתו שונה שמו של החוק ל"חוק רשות מקרקעי ישראל, התש"ך – 1960". התיקון לחוק כולל בחובו שני שינויים עיקריים: האחד, ביצוע רפורמה ארגונית במבנה המינהל, והפיכתו לרשות פנים ממשלתית, רשות מקרקעי ישראל, אליה הועברו כל סמכויות מינהל מקרקעי ישראל. השני, שינוי זכויותיהם של פרטים במקרקעי ישראל, ובעיקר, העברת בעלות בקרקעות עירוניות לחוכרים לדורות. הרפורמה הארגונית עוגנה בהחלטות ממשלה ובחוק רשות מקרקעי ישראל (ר' גם דברי ההסבר בהצעת חוק מקרקעי ישראל - תיקון מס' 7).
הרפורמה הארגונית נדרשה בשל ההכרה בכך שיעילות עבודת מינהל מקרקעי ישראל אינה גבוהה, מצב שנבע בין היתר מכך שהוטלו על המינהל תפקידים שאינם מתפקידי "הליבה" של ניהול מקרקעי ישראל. מצב זה מנע מהמינהל לעמוד ביעדיו העיקריים, שאחד מהם הוא, כמוסבר, השמירה על הקרקע (ראה דברי ההסבר לפרק י"ח בהצעת חוק). הרפורמה הארגונית נועדה להביא לשיפור הביצוע והאפקטיביות של מנהל מקרקעי ישראל במילוי התפקיד של ניהול מקרקעי ישראל, לשם קידום התכליות המיוחדות והכלליות שבבסיס אחריותו, ובהם שמירה על הקרקע הציבורית. המבנה הארגוני של הרשות נקבע על בסיס דפוס עבודה מוכוון תהליך, במבנה של שלוש חטיבות מקצועיות, שכל אחת מהן מופקדת על אחד משלושת הנושאים העיקריים שבאחריות הרשות. אחת החטיבות המקצועיות מתוך השלוש הינה החטיבה לשמירה על מקרקעי ישראל. הרפורמה נמצאת כיום בעיצומו של תהליך הקמה וביצוע, כאשר החטיבה לשמירה על הקרקע עתידה להיווסד בחודשים הקרובים. 

38. הקמת החטיבה לשמירה על הקרקע במסגרת הרפורמה הארגונית בניהול מקרקעי ישראל הינה מהלך ארגוני חשוב שבכוחו לייצר שינוי מהותי במילוי תפקיד רשות מקרקעי ישראל בשמירה על הקרקע.
מקרקעי הרשות המקומית
39. האחריות לניהול הקרקעות של הרשות המקומית נתונה לרשות המקומית ולעומד בראשה, ובכלל זה התפקיד והחובה של שמירה על מקרקעי הרשות והשימוש בקרקע ליעדיה. 
40. לראש הרשות המקומית הוקנו סמכויות להוצאת צווי סילוק פולשים ככלי להתמודדות עם פלישה למקרקעי הרשות המקומית, בדומה לסמכויות ראש רשות מקרקעי ישראל בהתייחס למקרקעי ישראל. ברשויות שבהן יש יועץ משפטי הוקנו  סמכויות "הממונה" בחוק מקרקעי ציבור (פינוי קרקע) התשמ"א- 1981 לראש הרשות יחד עם היועץ המשפטי. ברשויות שאין להן יועץ משפטי, הוקנו סמכויות הממונה לראש הרשות באישור הממונה על המחוז (סע' 1 בשילוב סע' 4 לחוק מקרקעי ציבור (פינוי קרקע)). 
רשות מקומית הינה גוף שלטוני עצמאי נבחר, הכפוף לכללי המשפט המנהלי, ועליו מוטלות חובות מכוח הדין לטיפול בעניינים המצויים בסמכותו על פי דין. מכאן כי אף האחריות הראשונית והמרכזית להפעלת סמכויות בעניינים אלה, מוטלת על הרשות המקומית.

41. נציין כי נקודת המוצא הכללית היא כי במדינת ישראל פועלות הרשויות המקומיות, כמו השלטון המרכזי, מכוח הריבון – המחוקק. 
יחד עם זאת למשרד הפנים, באמצעות הממונה על המחוז, הוקנו בנסיבות מסוימות סמכויות לאכוף על הרשויות המקומיות מילוי חובותיהן. בהקשר זה קובע בין היתר, סע' 141 לפקודת העיריות.כדלקמן:

"141. מועצה המסרבת למלא חובה מסויימת
 (א)נראה לממונה שמועצה או שראש העיריה נמנעים ממילוי חובה או מביצוע עבודה שהוטלו עליהם בפקודה זו או בכל דין אחר, רשאי הוא לדרוש מהם, בצו, למלא את החובה או לבצע את העבודה תוך הזמן הנקוב בצו. (ב)(1)לא מילאו המועצה או ראש העיריה אחרי הצו בתוך הזמן המצוין בו, רשאי הממונה למנות אדם מתאים, למילוי החובה או לביצוע העבודה;
(ב)........"

 הסמכות לפי סעיף 141 קיימת, ובמקרים ראויים לכך ובוודאי לא בשגרה, לאחר בחינת הנסיבות והפעלת שיקול דעת, רשאי הממונה על המחוז לצוות על רשות מקומית המאפשרת השתלטות על מקרקעיה ואינה פועלת לפינוי פולשים, למלא את חובותיה. 
42. לאור חשיבות המקרקעין והיותם משאב במחסור אשר הרשות המקומית נדרשת לנקוט בזהירות יתירה בהעברתו לגורם אחר, נקבעו הוראות מיוחדות לעניין עשיה במקרקעין על ידי רשויות מקומיות כאשר במסגרת זו, נדרש אישור המועצה ברוב חבריה לעשיית עסקה במקרקעין.
43. בנוסף, לשר הפנים הוקנו סמכויות פיקוח על העברת זכויות במקרקעי הרשות ועל העברת החזקה בהם לתקופה העולה על 5 שנים. לעניין זה קובע סע' 188 לפקודת העיריות כדלקמן:
"עשיה במקרקעין [תיקונים:התשכ"ז, התשל"ט, התשנ"א (מס' 5)]
188.
(א)
עיריה לא תהיה רשאית למכור מקרקעין, להחליפם או למשכנם אלא על פי החלטת המועצה ברוב חבריה ובאישור השר או מי שהוא הסמיך לכך.

(ב)
עיריה רשאית להשכיר מקרקעין או להרשות שימוש במקרקעין שאין בו משום שכירות, אולם השכרת מקרקעין לתקופה העולה על חמש שנים והשכרת נכס שחוק הגנת הדייר [נוסח משולב], התשל"ב-1972, חל על שכירותו, טעונות החלטה ואישור כאמור בסעיף קטן (א).

(ג)
התמורה שנתקבלה ממכירת מקרקעין של העיריה תשמש אך ורק לקניית מקרקעין; ואולם רשאי שר הפנים, אם ראה שטובת הציבור דורשת זאת, להתיר עשיית שימוש אחר בתמורה.

(ד)
............."

על  חשיבות ההקפדה על הוראות סעיף 188 עמד בעבר בית המשפט העליון וקבע כי תכלית הסעיף היא להנהיג מערכת פיקוח מרכזית על מנת שכל עסקה במקרקעין של רשות מקומית תיבדק לגופה, מראש ולפני תחילת תוקפה, על ידי הרשות הממלכתית המרכזית, כל זאת בראייה כוללת מעבר לפרספקטיבה המקומית..בלעדי האישור אין לעסקה כל תוקף.
  
ד. הגופים האמונים על אכיפת החוק במקרקעי ציבור
44. מינהל מקרקעי ישראל – רשות מקרקעי ישראל
מינהל מקרקעי ישראל, כיום רשות מקרקעי ישראל, היא הגוף המרכזי המופקד על שמירה על הקרקע הציבורית המהווה מקרקעי ישראל, ובתוך כך גם על שמירת הקרקע מפני פולשים ושימושים בלתי מורשים במקרקעי ישראל. עמדנו על כך לעיל.

במסגרת הרפורמה הארגונית עתיד מטה הרשות לכלול כאמור חטיבה ייעודית לשמירה על הקרקע, ומהלך ארגוני זה נועד לייעל את עבודת הרשות במילוי תפקידיה, שאחד המרכזיים בהם הוא השמירה על הקרקע  הציבורית.
החטיבה לשמירה על הקרקע טרם הוקמה בפועל, ומבחינה ארגונית פועל כיום אגף הפיקוח במנהל מקרקעי ישראל המרכז ומנחה את הפעילות בתחום זה מול כל יחידות השטח. מערך הפיקוח של מינהל מקרקעי ישראל עובד בשיתוף פעולה עם גורמי אכיפה מקבילים, לרבות פעולה במסגרת מתפ"א. 

התמונה שעלתה בדיוני הצוות היא כי מערך הפיקוח במינהל מקרקעי ישראל אינו מסוגל כיום לתת מענה מספק מבחינה ארגונית להתמודדות עם תופעות הפלישה, והקמת החטיבה לשמירה על הקרקע היא הזדמנות חשובה ביותר לשינוי בתחום זה.
45. מתפ"א- מנהלת תיאום פעולות אכיפה

מנהלת תיאום פעולות אכיפה (להלן גם - מתפ"א) הוקמה בשנת 2004 מתוקף החלטת ממשלה (החלטה 2959 מיום 23.12.2004). ותפקידה הינה תיאום, הנחיה ושילוב בין היחידות הממשלתיות הפועלות לאכיפת החוק כנגד עבירות בניה, פלישות למקרקעי ציבור ושימוש במקרקעין ללא היתר כדין, לביצוע פעולות אכיפה ממוקדות. בין השאר היחידה מסייעת למפקחים באזורים קשים לטיפול ולכניסת גורמי אכיפת החוק.
על פי החלטת הממשלה, בראש המנהלה עומד קצין משטרה בכיר, וחברי המנהלה כוללים את מנהל היחידה הארצית לפיקוח על הבניה, מנהל אגף הפיקוח של מינהל מקרקעי ישראל, מנהל המחלקה לאכיפת דיני מקרקעין בפרקליטות המדינה, מנהל היחידה הארצית לפיקוח בשטחים פתוחים (הסיירת הירוקה) ורשם הקבלנים במשרד הבינוי והשיכון.
במסגרת פעילות מתפ"א הוקמה זרוע אכיפה משטרתית ייחודית, המונה 108 שוטרים שתפקידה הוא סיוע במבצעים לפינוי פולשים וביצוע הריסות. שוטרי מתפ"א עברו לצורך התמודדות עם המשימות שבאחריותם הכשרה מקצועית, לרבות הסמכתם לניהול מו"מ. ההצלחות בתחום זה לא מבוטלות.
במתפ"א קיים מטה תיאום של כלל הגופים, שמטרתו היא לקבוע תוכנית עבודה ארצית מתכללת בה קובעים את סדרי העדיפויות השנתיים. תוכנית העבודה מוגשת ליועץ המשפטי לממשלה על דעת משרד האוצר ומשרד ראש הממשלה.  
46. משטרת ישראל
כאמור, המשטרה מהווה גורם מסייע לגורמי האכיפה האחרים במילוי תפקידם, וזאת כאשר פעולת האכיפה כרוכה בחשש לפגיעה בסדר הציבורי, חשש להתפתחות אירועי אלימות וכאשר נדרש לעשות שימוש בכוח לביצוע הפינוי ו/או ההריסה או לעריכת פיקוח וחקירה. משטרת ישראל מסייעת בביצוע הצווים המנהליים והשיפוטיים, כמו גם בסיורים משותפים, הכל מתוך אחריותה לשלטון החוק ולמניעת הפרת הסדר הציבורי. 

עיקר פעילות המשטרה בתחום זה מתבצעת במסגרת מתפ"א (ר' לעיל).  יחד עם זאת כל פעולה מבצעית לפינוי פולשים או לביצוע צווי הריסה, גם אם מבוצעת ע"י מתפ"א, מחייבת תיאום מבצעי עם יחידת השטח של משטרת ישראל (מפקד מחוז/מרחב). במקרים מיוחדים, כאשר הבטחת הסדר הציבורי מצריך כוחות מוגברים, הפעילות נעשית בתגבור כוחות מבצעיים של משטרת ישראל מהשטח.

בנוסף, משטרת ישראל מעורבת בנושא במסגרת אגף חקירות ומודיעין (אח"מ), בעיקר במסגרת היחידה הארצית למאבק בפשיעה הכלכלית (להלן גם: יאל"כ), וזאת כאשר מדובר בפלישת גורמים עבריינים למקרקעי ציבור וניצול הקרקע לצרכיהם, ובקיומן של עבירות פליליות נוספות המצויות בתחום טיפולה. התקיפה הכלכלית של גורמי הפשיעה תוך פגיעה בתשתית הכלכלית של העבריין/של הארגון שמזינה את פעילותו, היא אחד מכלי האכיפה החשובים במלחמה בפשיעה, ואחד היעדים של משטרת ישראל. 

מעבר לכך, מעורבות גורמי פשיעה מייצרת קושי מיוחד בנקיטת פעולות אכיפה רגילות, ולעיתים אף רתיעה ופחד של פקחי הרשויות שאינם רגילים בהתמודדות מול הפשיעה ודרכי פעולתה. במצבים אלו נדרשת מעורבות משטרת ישראל שלה והמומחיות בתחום זה. לאכיפת החוק כנגד גורמי הפשיעה חשיבות רבה, ובתוך כך המסר שהמדינה אינה נרתעת מאכיפת החוק כנגד עבריינים, גם אם הם מטילים אימה על הסביבה. שיתוף הפעולה בין הרשויות הוא חיוני בהקשר זה. 
47. יחידת התביעות בפרקליטות המדינה
היחידה לתביעות ומיקור חוץ בפרקליטות המדינה הוקמה בשנת 2009, וייעודה ייזום והגשת תביעות אזרחיות לשם הגנה על נכסי המדינה וטיפול בכלי אכיפה אזרחיים ומנהליים בתופעות של הפרות חוק ופגיעה באינטרסים ציבוריים.

אחד מיעדי היחידה עניינו מקרקעי ציבור – מקרקעי ישראל. בתחום זה פועלת היחידה לייזום והגשת תביעות אזרחיות במקרים בהם קיים אינטרס שלטוני או ציבורי חשוב, או מקרה הכרוך ברגישות מיוחדת. בנוסף, מטפלת החידה בתופעות רחבות של פגיעה במקרקעי ישראל, למשל, פגיעה בחופי הים ופגיעה הנובעת מאתרי פסולת בלתי חוקיים. 

היחידה פועלת בממשקי עבודה רחבים עם משרדי הממשלה, ובהתייחס למקרקעי ישראל פועלת היחידה בתיאום ובשילוב רשות מקרקעי ישראל וכן גורמי המדינה המופקדים על האינטרסים הציבוריים הנפגעים (למשל – אינטרס הגנת הסביבה ).

48. המחלקה לאכיפת דיני מקרקעין בפרקליטות המדינה:

המחלקה לאכיפת דיני מקרקעין בפרקליטות המדינה הוקמה במחצית שנת 2005 על פי החלטת ממשלה 2959 שנזכרה לעיל (במסגרתה גם החלטה בדבר הקמת מתפ"א), במסגרת מהלך לקידום מערכת האכיפה הפלילית בתחום של הפרות חוק במקרקעין והגברת המאבק בתופעות הבנייה הבלתי חוקית וההשתלטות על מקרקעי ציבור. המחלקה החלה פעילותה במחצית השנייה של שנת 2006.

המחלקה, הכפופה לפרקליט המדינה, מונתה על ידי היועץ המשפטי לממשלה להיות זרועו הארוכה בכל הנוגע לגיבוש מדיניות האכיפה והתביעה בתחום זה וליישומה. המחלקה היא יחידת מטה, ובין היתר מפעילה את מערך התביעה של המדינה בעבירות תכנון ובנייה ומשמשת כמנחה המקצועית של מערך התביעה בלמעלה מ-120 ועדות מקומיות, במסגרתן פועלים כ-200 תובעים פעילים, ומפקחת עליו. התובעים הם עובדי הרשויות המקומיות והוועדות המקומיות, או עו"ד המועסקים על ידן במיקור חוץ, הפועלים לאכיפת החוק על פי כתבי הסמכה מטעם היועץ המשפטי לממשלה כמתחייב מפרק י' לחוק התכנון והבנייה.  
המחלקה אינה גוף ייעודי לטיפול בפלישה למקרקעי ציבור או בהפרות חוק התכנון והבנייה במקרקעי ציבור דווקא. יחד עם זאת, מרבית תופעת הפלישה למקרקעי ציבור מלווה בהפרות חוק בתחום התכנון והבנייה, תוך הפקת רווחים וטובות הנאה מהקרקע, ולפיכך יש לכלי האכיפה בתחום זה תפקיד חשוב בהתמודדות עם תופעת הפלישה למקרקעי ציבור. 

האכיפה הפלילית המתבצעת בהנחייתה של המחלקה, ממוקדת בהפעלת ההליך הפלילי וכן בהפעלת סמכויות מנהליות, ובראשן צווי הפסקת בנייה וצווי הריסה, כולן בתחום חוקי התכנון והבנייה. יש לציין כי למחלקה אין סמכויות חקירה ואין סמכויות לאכיפה מינהלית, ופעולותיה והנחיותיה נסמכות על חקירות המתבצעות ע"י הועדות המקומיות/המחוזיות או ע"י היחידה הארצית לפיקוח על הבנייה במשרד הפנים.

49. היחידה הארצית לפיקוח על הבניה במשרד הפנים:
היחידה הארצית לפיקוח על הבניה פועלת לאכיפת חוקי התכנון והבניה ואינה עוסקת בפלישות. מפקחי היחידה, הפועלים בפרישה ארצית, פועלים בייזום פעולות פיקוח אכיפה וחקירה בשטחים גליליים (שטחים שאינם מצויים במרחבי תכנון מקומיים של ועדות מקומיות), וכן בנסיבות מיוחדות בתחומי הועדות המקומיות לתכנון ובנייה

היחידה פועלת על פי הכלים המוקנים בחוק התכנון והבנייה.

היחידה כפופה ישירות למנכ"ל משרד הפנים, מתאמת את פעילותה עם מוסדות התכנון, הן בדרג מנהל התכנון, והן בוועדות המחוזיות, ומסייעת למוסדות התכנון ולהנהלת משרד הפנים במתן נתונים על בניה בלתי חוקית, בטיפול בתלונות ובמענה לשאילתות בנושאי בניה בלתי חוקית.

50. הרשויות המקומיות והועדות המקומיות
הרשויות המקומיות, בהיותן בעלות המקרקעין ונאמנות הציבור, מופקדות על שמירת הקרקע הציבורית שלהן (בבעלות או בחכירה), תוך הבטחת השימוש בהן לייעודן הציבורי.

האחריות לשמירת האינטרס הציבורי במקרקעי ציבור ומניעת השימוש בהם שלא למטרתם ועל ידי מי שאינו מורשה לכך, מוטלת על הרשויות המקומיות, שהוסמכו לקיים לשם כך מנגנוני אכיפה ותביעה, במסגרת הכלים המשפטיים הנתונים בידם ואשר לגביהם יפורט בהמשך. 
הועדות המקומיות מופקדות על אכיפת חוקי התכנון והבנייה במרחבי התכנון שלהן  ובכלל זה עבירות בנייה שלא כדין ושימוש שלא כדין. ישנם מקרים שבהם עבירות אלו מבוצעות על ידי פולשים למקרקעי ציבור. עם זאת, יש לזכור כי אחת התכליות המרכזיות של אכיפת דיני התכנון והבנייה היא שמירת תכליות התכנון, ושאלת הבעלות בקרקע - האם מדובר במקרקעי ציבור אם לאו, היא אך ורק נסיבה, ולא תמיד החשובה ביותר.

יש לציין כי למדינה סמכות אכיפה מקבילה במרחבי התכנון המקומיים. ואולם, ככלל עמדת משרד הפנים בשים לב להיותה של הסמכות והאחריות הראשית על אכיפת החוק מוטלת  על הועדות המקומיות, היא להימנע מהפעלתה ולהותיר את הפעלתם של סמכות האכיפה לועדות המקומיות, במיוחד באזורים המבונים או המיועדים לבינוי במרחבי התכנון המקומיים.
ה. כלים משפטיים להתמודדות עם תופעת הפלישה למקרקעי ציבור; יעילותם והחסמים במימושם

ה.1. כללי

51. האינטרס הציבורי מחייב לא להיכנע להשתלטות כוחנית על המשאב הציבורי. לשם כך נדרשת אכיפה אפקטיבית ומרתיעה ויצירת תמריץ שלילי שירתיע מפני פלישה.  
52. פלישה לקרקע הינה בראש וראשונה פגיעה בוטה בזכות הקניין ומעשה שלא כדין. המשפט מגן על זכות הבעלות ועל זכות החזקה במקרקעין, ומקנה כלים משפטיים להגנה ולאכיפה של זכויות אלו. זכות הקניין קיבלה אף מעמד חוקתי בחוק יסוד: כבוד האדם וחירותו.
53. ההשתלטות שלא כדין וללא רשות על המשאב הציבורי כרוכה לא רק בפגיעה בזכות הקניין אלא גם בפגיעה באינטרסים ציבוריים רחבים עליהם עמדנו לעיל.  אופיו המיוחד של המשאב הציבורי וייחודו, והאינטרסים הרחבים הדורשים הגנה, הם ביסוד הכלים המשפטיים הייחודיים להתמודדות עם פלישה למקרקעי ציבור, המתווספים לכלים הקיימים בדין הכללי. 
54. הבעלים והמחזיק כדין, וכל אחד מהם, זכאי לדרוש את החזרת המקרקעין אליו ממי שמחזיק בהם שלא כדין. ואולם, דרישה לסילוק יד אינה יעילה אם אין בצידה אמצעי אכיפה. ואכן לבעלים ולמחזיק כדין בקרקע כלים משפטיים שונים לאכיפת זכויותיהם כנגד פולשים ומסיגי גבול, חלקם כלים בדין הכללי וחלקם כלים ייחודיים למקרקעי ציבור. 
55. התמריץ הכלכלי בפלישה לקרקע הציבורית מחייב לפעול בכלים משולבים, לרבות כלי אכיפה כלכליים שיהוו תמריץ שלילי להשתלטות כוחנית על קרקעות הציבור, ויהוו הרתעה אפקטיבית המייצרת שינוי התנהגותי.
56. נעמוד להלן על הכלים המשפטיים להתמודדות עם תופעת הפלישה למקרקעין, ובמיוחד למקרקעי ציבור, תוך התייחסות ליעילות כל אחד מהכלים ולחסמים, ככל שישנם, בהפעלתו. בתוך כך נדרש גם לכלים משולבים, לרבות כלי תקיפה כלכליים, שבכוחם להוות הרתעה מפני האינטרס הכלכלי הגלום בפלישה או לפחות להפיכתה לבלתי יעילה לפולש ולסיכון מבחינתו.
ה. 2. עשיית דין עצמית – סע' 17 ; 18 ; 21 לחוק המקרקעין  

57. ככלל, הדין אוסר על עשיית דין עצמית להגנה על החזקה והבעלות במקרקעין. ההסתייגות מעשיית דין עצמית נעוצה בראש וראשונה באינטרס הכללי של שמירה על הסדר הציבורי ועל שלום הציבור.
 
58. האיסור על עשיית דין עצמית אינו מוחלט. צרכי החיים והאיזון בין הזכות הטבעית של אדם למנוע בכוחות עצמיים פלישת זרים לרכושו, לבין אינטרס כלל הציבור להמעיט ככל האפשר בשימוש בכוח להגנה על שלום הציבור, הביאו להכרת המשפט בקיומה של אפשרות, גם אם מוגבלת, לאכיפת זכות הבעלות והחזקה על דרך של עשיית דין עצמית. עשיית דין עצמית למימוש זכויות הבעלים והמחזיק במקרקעין היא כאמור, החריג, ולגבולותיה בדין הכללי נתייחס להלן. 
59. ההכרה בזכות לעשיית דין עצמית להגנה על החזקה במקרקעין מעוגנת בדין הכללי בסעיפים 17 ו- 18 לחוק המקרקעין. ההגנה מוגבלת ומתוחמת בגבולות צרים – היא ניתנת רק למחזיק כדין, וזאת בשני מצבים – כאשר המחזיק כדין מבקש למנוע התנכלות לחזקתו על ידי מסיג גבול (סע' 17) או כאשר יש פלישה טרייה למקרקעין, והמחזיק כדין פועל בכוח סביר בגבולות זמן מצומצמים מיום הפלישה (30 יום) להשבת החזקה אליו.

להלן הוראות החוק הרלוונטיות:

סעיף 17 לחוק המקרקעין:

"תביעה למניעת הפרה

17.
המחזיק במקרקעין זכאי לדרוש מכל מי שאין לו זכות לכך שיימנע מכל מעשה שיש בו משום הפרעה לשימוש במקרקעין ושיסלק כל דבר שיש בו משום הפרעה כזאת".

     סעיף 18 לחוק המקרקעין: 
"(א)המחזיק במקרקעין כדין רשאי להשתמש בכוח במידה סבירה כדי למנוע הסגת גבולו או שלילת שליטתו בהם שלא כדין.

(ב)תפס אדם את המקרקעין שלא כדין רשאי המחזיק בהם כדין, תוך שלושים ימים  מיום התפיסה, להשתמש בכוח במידה סבירה כדי להוציאו מהם."
60. לצד מסגרת הזמנים הקצרה לעשיית דין עצמית (30 יום מיום הפלישה), הפעלת הסמכות לפינוי בעשיית דין עצמית מחייבת רמה גבוהה של ביטחון וודאות בכל הנוגע להיות התפיסה שלא כדין. לפיכך, כאשר משטרת ישראל נדרשת לסייע בביצוע פינוי בעשיית דין עצמית לפי סע' 18(ב) לחוק המקרקעין, עליה לוודא עמידה בשני תנאים – (א) שהפנייה לעזרת המשטרה נעשתה בזמן שהפלישה היתה עדיין טרייה (בתוך 30 יום); (ב) כי למשטרה הונחה תשתית ברורה כי מעשה הפלישה אינו מוטל בספק (עשיית דין עצמית מוקנית רק למחזיק כדין).

במקרים בהם קיימות מחלוקות משפטיות בשאלת הזכויות בקרקע, מחלוקות אלו מקשות לקבל סיוע משטרתי לפינוי בדרך של עשיית דין עצמית לפי סע' 18 לחוק המקרקעין, גם אם הפלישה עדיין טרייה, באופן המצריך הכרעה שיפוטית במחלוקת. 
61. סע' 18(ב) לחוק המקרקעין אינו מקנה סמכות לבצע הריסה של מחוברים אלא לסילוק ידו של הפולש בלבד. ההוראה בדין הכללי לעניין סילוק מחוברים מעוגנת בסע' 21 לחוק המקרקעין, ומאפשרת לבעל המקרקעין סילוק המחוברים בעשיית דין עצמית על חשבון מקימם (סילוק המחוברים ע"י הריסה מחייב היתר הריסה מהוועדה המקומית). סע' 21 טומן בחובו פוטנציאל ככלי כלכלי הרתעתי ואפקטיבי.
להלן הוראת סע' 21 לחוק:

21.
(א)
הקים אדם מבנה או נטע נטיעות (להלן - הקמת מחוברים) במקרקעין של חברו בלי שהיה זכאי לכך על פי דין או לפי הסכם עם בעל המקרקעין, הברירה בידי בעל המקרקעין לקיים את המחוברים בידו או לדרוש ממי שהקים אותם (להלן - המקים) שיסלקם ויחזיר את המקרקעין לקדמותם.


(ב)
בחר בעל המקרקעין לקיים את המחוברים בידו, עליו לשלם למקים את השקעתו בשעת הקמתם או את שוויים בשעת השימוש בברירה לפי סעיף קטן (א), לפי הפחות יותר.


(ג)
דרש בעל המקרקעין סילוק המחוברים והמקים לא סילקם תוך זמן סביר, רשאי בעל המקרקעין לסלקם על חשבון המקים.


(ד)
סולקו המחוברים, יעבור מה שסולק לבעלותו של המקים; סילקם בעל המקרקעין, רשאי הוא להיפרע מהם על חשבון המגיע לו בעד הסילוק.

62. הוראות סעיפים 17; 18 ו- 21 הינן הוראות מהדין הכללי, ואינן מיוחדות למקרקעי ציבור.

63. יעילות וחסמים - עשיית דין עצמית
סעיפים 17 ו- 18 אינם מהווים כלי מספק להגנה רוחבית על מקרקעי ציבור מפני פולשים, וזאת לאור המאפיינים המיוחדים של מקרקעי ציבור שמהם נגזרים קשיים מובנים בפיקוח ובשמירה על הקרקע מפני פולשים, במיוחד בהתייחס לפעולה המחייבת איתור הפלישה ופעולה לסילוק הפולש בתוך תקופה קצרת מועד – 30 יום מיום הפלישה. 
בנוסף, התנאי לפיו עשיית דין עצמית נתונה רק למחזיק כדין, חוסמת פעמים רבות את האפשרות להפעלת הכלי מקום שעולה מחלוקת קניינית בנוגע לזכויות בקרקע. מחלוקת זו מקשה על היכולת לקבל סיוע משטרתי לפינוי בדרך של עשיית דין עצמית לפי סע' 18 לחוק המקרקעין, גם אם הפלישה עדיין טרייה. 
ניתן לעשות שימוש בכלי של עשיית דין עצמית באותם מקרים העומדים בתנאי חוק המקרקעין, גם אם הם לא רבים, וזאת ללא צורך בהוצאת צו סילוק פולשים לפי חוק מקרקעי ציבור (פינוי קרקע) התשמ"א- 1981. יובהר, כי אין בכך קביעת עדיפות לשימוש בכלי של עשיית דין עצמית לפי סע' 18(ב) לעומת הכלי המנהלי של צו סילוק פולשים, עליו נעמוד להלן. 
ה.3. אכיפה מנהלית - צו סילוק פולשים לפי חוק מקרקעי ציבור (פינוי קרקע) התשמ"א- 1981
64. המאפיינים המיוחדים של מקרקעי הציבור והקלות בתפיסת מקרקעי ציבור שלא כדין, הביאו להכרה בצורך להסדיר בחקיקה סמכות אכיפה מנהלית ייעודית לעניין זה, ובתוכה כלי ייחודי ואפקטיבי לאכיפת זכויות הציבור כנגד פלישות למקרקעי ציבור. צו סילוק פולשים לפי חוק מקרקעי ציבור (פינוי קרקע) התשמ"א- 1981, הוא הכלי המרכזי לסילוק פולשים ממקרקעי ציבור. החוק תוקן בשנת 2005, בשנת 2009 ובשנת 2011.
65. נוכח מרכזיות הכלי נביא להלן את ההוראה המרכזית בחוק מקרקעי ציבור (פינוי קרקע) בדבר הסמכות להוציא צו לסילוק פולשים:
הוספת הגדרת "צו"
"4.
(א)
תפס אדם מקרקעי ציבור, ושוכנע הממונה, לאחר שעיין בדין וחשבון בכתב מאת פקח שביקר במקום ועל סמך מסמכים לענין הזכויות במקרקעי הציבור ולאחר שנתן לתופס הזדמנות לטעון את טענותיו לפניו, כי תפיסתם היתה שלא כדין, רשאי הממונה, בתוך שישה חודשים מיום שהתברר לו כי התפיסה היתה שלא כדין, ולא יאוחר משלושים ושישה חודשים מיום התפיסה, לתת צו בחתימת ידו, הדורש מהתופס לסלק את ידו ממקרקעי הציבור ולפנותם, כפי שקבע בצו ועד למועד שקבע בו (להלן – מועד הסילוק והפינוי), ובלבד שהמועד האמור לא יקדם מתום שלושים ימים מיום מסירת הצו.


(ב)
(1)
תפס את מקרקעי הציבור אדם שלדעת הממונה לא ניתן לקבוע את זהותו או לאתרו, תהא מסירת הצו לתופס בדרך של הדבקתו במקום הנראה לעין במקרקעי הציבור; בשעת ההדבקה, יירשמו בגוף הצו המודבק היום והשעה של ההדבקה.

(2)
הממונה רשאי, מטעמים מיוחדים, להורות כי צו שניתן לפי סעיף קטן זה יפורסם בדרכים נוספות, כפי שיורה.


(ב1)
.....

לתופס הוצע פיצוי מלא בהתאם להחלטת מועצת מקרקעי ישראל..........
4א.
(א)
לענין חוק זה, יראו תפיסה של מקרקעי ציבור שלא כדין, גם אם אותו אדם החזיק בהם לאחר מועד סיומו או פקיעתו של חוזה שהתיר את החזקתם, ובלבד שמשך תקופת ההחזקה מכוח חוזה לא עלתה על שבע שנים רצופות, ונשלחה הודעה לתופס מקרקעי הציבור, ולפיה הסתיים החוזה ואין כוונה להאריכו או שפקע החוזה, לפי הענין, וכי על התופס לפנות את מקרקעי הציבור.

(א1)
(1)
לעניין חוק זה, יראו תפיסה של מקרקעי ציבור שלא כדין, גם אם אותו אדם החזיק בהם לאחר מועד סיומו או פקיעתו של חוזה שהתיק את החזקתם, והתקיימו כל אלה:

(א)
ייעוד הקרקע שונה מייעוד חקלאי לייעוד של מגורים, תעשייה, מסחר או דרך, ואין לאותו אדם זכות להמשיך ולהחזיק בקרקע לאחר שנדרשה השבתה על ידי הרשות;

(ב)
נשלחה הודעה לתופס ולפיה הסתיים החוזה עקב שינוי הייעוד ואין כוונה להאריכו וכי על התופס לפנות את מקרקעי הציבור;

(ג)
לתופס הוצע פיצוי מלא בהתאם להחלטה בתוקף של מועצת מקרקעי ישראל ....
(2)
הוראות פסקה (1) יחולו עד יום י"ח בטבת התשע"ג (31 בדצמבר 2012); שר האוצר ושר הבינוי והשיכון רשאים, באישור ועדת הכספים של הכנסת, לקבוע, בצו, כי תחולתו של הסעיף האמור תהיה לתקופות נוספות שלא יעלו על שנתיים כל אחת, ואולם לא יקבעו כאמור יותר מפעמיים


...............

5.
(א)
חלף מועד הסילוק והפינוי הקבוע בצו, ולא קוימו הוראות הצו בידי התופס, יורה הממונה לפקח, באישור מנהל אגף הפיקוח ברשות מקרקעי ישראל, לגבי מקרקעי ישראל, ובאישור היועץ המשפטי של הרשות המקומית, לגבי מקרקעי אותה רשות, לבצע את הצו, ובלבד שלא חלפו יותר משישים ימים ממועד הסילוק והפינוי, ואם עוכב ביצוע הצו על ידי בית המשפט – ממועד ביטולה או פקיעתה של החלטה בדבר עיכוב הביצוע.


(ב)
על אף הוראות סעיף קטן (א), נמסר צו לפי הוראות סעיף 4 ולאחר מסירתו החלו פעולות במקרקעי הציבור שיש בהן כדי לשנות את המקרקעין, לרבות אכלוס, בניה, זריעה או נטיעה, רשאי הממונה להורות על ביצוע הצו לפי הוראות סעיף זה אף אם טרם חלף מועד הסילוק והפינוי הקבוע בצו.


(ג)
פקח רשאי, לשם ביצוע צו, להיכנס למקרקעי ציבור שהצו חל עליהם, לפנות מהם כל חפץ ואדם, ולנקוט את כל האמצעים כדי להבטיח את קיום הצו ולבצעו; כן רשאי הוא, בשעת הצורך, להשתמש בכוח סביר ולקבל לשם כך עזרה מתאימה מהמשטרה.


(ד)
המונע או המפריע שלא כדין לביצוע צו, אחראי לנזק או להפסד שנגרמו על ידי כך; אין בהוראת סעיף קטן זה כדי לגרוע מהוראת כל דין.


(ה)
שר המשפטים רשאי לקבוע הוראות לענין ביצוע צו לפי חוק זה.

מיום 26.1.2005

תיקון מס' 1

ס"ח תשס"ה מס' 1976 מיום 26.1.2005 עמ' 107 (ה"ח 14)

החלפת סעיף 5

הנוסח הקודם:

הוצאה לפועל 

5.
(א)
צו כאמור בסעיף 4 יוגש למשרד ההוצאה לפועל ויבוצע על ידיו.


(ב)
שר המשפטים רשאי לקבוע הוראות מיוחדות לענין ההוצאה לפועל  של סילוק יד לפי סעיף 4.


(ג)
מי שהוצא נגדו צו לפי סעיף 4 רשאי לפנות לבית המשפט תוך המועד שנקבע לסילוק היד כדי להוכיח שיש לו זכות להחזיק במקרקעין; הוכיח את זכותו – יבטל בית המשפט את הצו ואת מעשי ההוצאה לפועל שנעשו על פיו.


(ד)
בית המשפט רשאי לצוות על עיכוב הליכי ההוצאה לפועל ובלבד שנתן לממונה הזדמנות סבירה להשמיע את טענותיו לענין זה.
מיום 1.1.2010

תיקון מס' 2
ס"ח תשס"ט מס' 2209 מיום 10.8.2009 עמ' 329 (ה"ח 436)


(א)
חלף מועד הסילוק והפינוי הקבוע בצו, ולא קוימו הוראות הצו בידי התופס, יורה הממונה לפקח, באישור מנהל אגף הפיקוח במינהל ברשות מקרקעי ישראל, לגבי מקרקעי ישראל, ובאישור היועץ המשפטי של הרשות המקומית, לגבי מקרקעי אותה רשות, לבצע את הצו, ובלבד שלא חלפו יותר משישים ימים ממועד הסילוק והפינוי, ואם עוכב ביצוע הצו על ידי בית המשפט – ממועד ביטולה או פקיעתה של החלטה בדבר עיכוב הביצוע.
5א.
הושלם ביצוע צו לפי חוק זה, ולפני שחלפו שנים עשר חודשים מיום השלמת הביצוע, התופס או אדם מטעמו חזר ותפס שלא כדין את מקרקעי הציבור שהצו חל עליהם, רשאי פקח, לאחר שקיבל אישור לכך מאת הממונה, לחזור ולסלק את ידו של התופס ולפנות את מקרקעי הציבור על פי הצו המקורי."

מיום 26.1.2005

תיקון מס' 1

ס"ח תשס"ה מס' 1976 מיום 26.1.2005 עמ' 107 (ה"ח 14)

הוספת סעיף 5א
66. חוק מקרקעי ציבור (פינוי קרקע) הרחיב באופן ניכר את זכותה של המדינה ואת זכותן של הרשויות המקומיות לפעול להגנה על מקרקעי ציבור מפני פולשים על דרך של פעולת אכיפה מנהלית עצמית - הוצאת צו לסילוק פולשים - ללא צורך בהגשת תביעה אזרחית לבית המשפט לשם קבלת סעד לסילוק ידו של הפולש. החוק חל על מקרקעי ציבור, כהגדרתם בחוק, היינו מקרקעי ישראל ומקרקעין של הרשויות המקומית.
הוראת השעה שבסעיף 4א(א1) לחוק אף הגבירה את היכולת להתמודד עם מצבים שבהם הפרות החוזה להשיב הקרקע לרשות יוצרות סיטאוציה של שימוש שאינו כדין במקרקעי ישראל והכל לטובת קידומו של אינטרס ציבורי משמעותי (מגורים,תשתיות). הוראת השעה חלה עד סוף שנת 2012, עם אפשרות הארכתה מקסימום עד 2016.
 
הסמכות המנהלית המיוחדת לאכיפה עצמית לשם הגנה על מקרקעי ציבור מפני פולשים מקורה, כאמור, במאפיינים המיוחדים של מקרקעי ציבור, ובהכרה כי ההסדר בדין הכללי אינו כלי הגנה מספק ויעיל בהתייחס למקרקעי ציבור המהווים משאב ציבורי.
67. החוק מסמיך את "הממונה" לפי החוק להוציא צו לסילוק פולש ביחס למקרקעי ציבור, צו המחייב את הפולש לפנות את השטח בתוך המועד שנקבע בצו (שלא יפחת מ- 30 יום ממתן הצו). הצו ניתן לאכיפה ולביצוע בעשיית דין עצמית, בתוך 60 יום ממועד הפינוי שנקבע בצו. 
"הממונה" לפי החוק הינו מנהל רשות מקרקעי ישראל או מנהל מחוז של הרשות בכל הנוגע למקרקעי ישראל, ולגבי מקרקעי רשות מקומית - ראש הרשות המקומית ביחד עם היועץ המשפטי של הרשות או הממונה על המחוז (לפי העניין). החוק הסמיך את מנהל רשות מקרקעי ישראל ואת ראש הרשות המקומית להסמיך עובדי ציבור אחרים להפעלת סמכויות על פי החוק, הכל כמפורט בחוק. 
68. הסמכות השלטונית לסילוק פולש ממקרקעי ציבור בעשיית דין עצמית אינה מותנית בכך שלרשות הציבורית (המדינה/רשות מקומית) הייתה חזקה בפועל במקרקעין עובר לפלישה.
69. החוק מתמודד עם פרישתם הרחבה של מקרקעי הציבור, עם הקושי לאתר פלישה לקרקע בעודה טרייה וכן עם הקושי לאתר את זהותם של כל הפולשים לקרקע, ונקבעו במסגרתו הוראות מיוחדות שתכליתן לאפשר אכיפה אפקטיבית וסילוק פולשים ממקרקעי ציבור.
70. על פי החוק לרשות הציבורית עומדים 6 חודשים מיום שהתברר לממונה כי התפיסה היא שלא כדין, ועד 36 חודשים (3 שנים) מיום התפיסה, ואין היא מוגבלת לפלישה טרייה בדומה לסע' 18 לחוק המקרקעין.
71. החוק הסמיך את "הממונה" לברר את השאלה האם המקרקעין נתפסו שלא כדין, לרבות מחלוקת בשאלה זו, כל זאת בהסתמך על ראיות מנהליות ותוך מתן הזדמנות לתופס להשמיע את טענותיו. "הממונה" הוסמך להפעיל את סמכות האכיפה לאחר ששוכנע כי תפיסת המקרקעין היתה שלא כדין. 
72. האפקטיביות של צו סילוק פולשים באה לידי ביטוי גם בהיבט מימוש הצו - לרשות ניתנה סמכות לאכוף את הצו בעשיית דין עצמית תוך שימוש במידת הצורך גם בכוח סביר (סעיף 5 לחוק). יחד עם זאת, הסמכות למימוש הצו לסילוק הפולש בעשיית דין עצמית הוגבלה ל- 60 יום ממועד הפינוי שנקבע בצו. מסגרת נוקשה, מטבע הדברים, מייצרת לעיתים קשיים ביצועיים, ויש והיא מנוצלת לרעה ע"י הפולש בדרך של יצירת התנגדות בכוח מתוך מטרה להשפיע על אפשרות ההיערכות לפינוי  בתוך המועד המותר בחוק. 
73. הסמכות השלטונית לאכיפת החוק כנגד פולש למקרקעי ציבור, לרבות סילוק ידו של הפולש בכוח סביר, לא התכוונה לוותר על הצורך להבטיח שהסמכות תופעל רק ברמה גבוהה של ודאות בדבר קיומה של פלישה, ובהתאם למתחייב מהפעלת סמכות מנהלית-שלטונית. לשם כך נקבעו בחוק צמתי אישור להפעלת הסמכות, וסוג הראיות המנהליות הנדרשות, שנועדו לוודא התקיימות התנאים המוקדמים להוצאת הצו ולביצועו (ר' עניין בן-שמחון הנזכר לעיל ). כמו כן נקבעה בחוק זכותו של התופס להשמיע טענותיו בכל הנוגע לזכותו הנטענת להחזיק בקרקע בטרם החלטה בדבר הוצאת הצו.    
74. כבכל פעולה מנהלית, כפופה הרשות לביקורת שיפוטית, שהכללים למימושה נקבעו בחוק: זכותו של תופס הקרקע – הפולש – לפנות לערכאות (בית המשפט השלום) בתוך התקופה הקבועה בצו לסילוק יד, ולבקש לעכב את פועלו של הצו על מנת לאפשר לו להוכיח את זכותו להחזיק בקרקע, זאת ככל שיש לו טענת זכות. נטל ההוכחה מוטל על הטוען לזכות כאמור בסעיף 5ב. לחוק.
75. לצורך הפעלה של סמכות האכיפה העניק המחוקק לרשות המנהלית סמכויות עזר  (סעיפים 2, 3 לחוק), שחשיבותם רבה בהפעלה אפקטיבית ויעילה של הסמכות המנהלית:
"2.
(א)
פקח שמונה לפי הוראות סעיף 5ד רשאי להיכנס למקרקעי ציבור בכל עת סבירה כדי לבדוק את ההחזקה או השימוש בהם וכן את זכותו של המחזיק או המשתמש בהם לעשות כן, והוא רשאי לדרוש מהמחזיק או מהמשתמש להציג בפניו מסמכים שברשותו המוכיחים את זכותו.


(ב)
על אף האמור בסעיף קטן (א) אין להיכנס למבנה של קבע המיועד למגורים ומשמש להם, אך רשאי שופט של בית משפט שלום לתת צו המתיר את הכניסה.

מיום 26.1.2005

תיקון מס' 1

ס"ח תשס"ה מס' 1976 מיום 26.1.2005 עמ' 106 (ה"ח 14)


(א)
מי שהממונה הסמיכו לכך בכתב פקח שמונה לפי הוראות סעיף 5ד רשאי להיכנס למקרקעי ציבור בכל עת סבירה כדי לבדוק את ההחזקה או השימוש בהם וכן את זכותו של המחזיק או המשתמש בהם לעשות כן, והוא רשאי לדרוש מהמחזיק או מהמשתמש להציג בפניו מסמכים שברשותו המוכיחים את זכותו.
3.
מי שהממונה הסמיכו לכך בכתב רשאי – אם נוכח שדרוש לו מידע שאיננו ברשותו והנוגע למקרקעי ציבור, לזכותו של המחזיק להחזיק בהם או לשימוש או לטיפול בהם – לדרוש בכתב מהמחזיק או מהמשתמש למסור לו את המידע תוך זמן סביר."

76. כיום, לאחר התיקונים שהוכנסו בשנת 2005 ו- 2009 ו-2011, גברה יעילותו של הכלי המנהלי – צו סילוק פולשים - ככלי לסילוק פולשים.
77. על פי דיווח ממ"י, אגף הפיקוח במינהל מקרקעי ישראל מפעיל כ- 100 צווי סילוק פולשים בשנה על פי חוק זה. בביצוע הצו ניתן סיוע משטרתי.
78. יעילות וחסמים – צו סילוק פולשים
מינהל מקרקעי ישראל הביע עמדה כי הכלי של צו סילוק פולשים על פי החוק, והאפשרות לביצועו בעשיית דין עצמית, נותן כיום כלי אפקטיבי להגנה על מקרקעי ציבור מפני פולשים.  עיקר הבעיה כיום טמונה בפלישות מהעבר. צו סילוק פולשים ישים רק על חלק מהפלישות הישנות, אלו המצויות בתחום התחולה האפשרי של הפעלת הסמכות (פלישות שנודעו לממונה לפני פחות מ- 6 חודשים וטרם חלפו 36 חודשים מיום הפלישה).  יש פלישות מהעבר שלא ניתן להפעיל לגביהן את הסמכות המנהלית לפינוי באמצעות צו סילוק פולשים, בשל חלוף הזמן.
כאמור, נציגי רשות מקרקעי ישראל והמשטרה העלו את הקשיים הכרוכים במגבלות על מועד ביצוע הצווים, בהיותם נתונים במסגרת נוקשה של ביצוע תוך 60 יום מהמועד הקבוע בצו לפינוי. יש וקשיים מבצעיים, לרבות התנגדויות וחשש להפרות סדר בהיקף ניכר, מעכבים את הפינוי עד לכדי פקיעת התוקף האפקטיבי של הצו, היינו בחלוף 60 יום ממועד הפינוי שנקבע. משרד הפנים ציין כי גם רשויות מקומיות העלו את הקשיים, והוסיפו כי הבעיה מקבלת משנה תוקף באשר בתי משפט מייחסים לממונה ידיעה על תפיסה שלא כדין, למן המועד בו יחידה כלשהי ברשות ועובדיה, ידעו או פעלו בעניין זה, כגון בהוצאת צו מנהלי להריסת מקרקעין.
ה.4. אכיפה אזרחית – תביעות לסילוק יד ותביעות כספיות

א. תביעה אזרחית לסילוק יד 
79. כאמור, הבעלים והמחזיק כדין, וכל אחד מהם זכאי לדרוש את החזרת המקרקעין אליו ממי שמחזיק בהם שלא כדין. 
80. במקרים בהם הדרישה לסילוק יד אינה נענית, ולא ניתן לעשות שימוש בכלי האכיפה של עשיית דין עצמית לפי סע' 18(ב) לחוק המקרקעין או בצו לסילוק פולשים לפי חוק מקרקעי ציבור (פינוי קרקע), מימוש זכויות הבעלים והמחזיק במקרקעין כנגד פולש, מצריך הגשת תביעה משפטית לבית המשפט לקבלת צו לסילוק ידו של הפולש. 
81. כמוסבר, הדרישה להגשת תביעה משפטית למימוש זכויות הבעלים והמחזיק כנגד פולש, נובעת מכך שהמשפט מגביל את האפשרות לעשיית דין עצמית לשם תפיסת החזקה בקרקע וסילוק הפולש, למרות היעילות והאפקטיביות שעשויה להיות לפינוי פולש בדרך זו. וכן מכך שהאפשרות לפעול לסילוק פולש ע"י שימוש בכלי האכיפה המנהלי של צו לסילוק פולשים מוגבלת גם היא להתקיימות התנאים הקבועים בחוק לעניין זה.
82. על התובע המבקש מבית המשפט צו לסילוק היד של הנתבע הנטל להוכיח את זכותו להחזיק בקרקע ואת היעדר זכותו של הפולש. תביעה לסילוק יד ממקרקעין תוגש לבית משפט השלום, ואם יש עליה ראיות בכתב ניתן להגישה בסדר דין מקוצר, באופן שהנתבע לא יוכל להתגונן בפניה אלא אם קיבל מבית המשפט רשות להתגונן (תקנות 202; 204 לתקנות סד"א).  
83. לפי הדיווח שנתקבל ממנהל אגף הפיקוח ומהיועץ המשפטי של מינהל מקרקעי ישראל,  מינהל מקרקעי ישראל מגיש מידי שנה מאות תביעות לסילוק יד ולהפסקת שימושים בלתי מורשים. 
84. המשאבים המושקעים בהליכים המשפטיים בערכאות המשפטיות ובהוצל"פ הם רבים. התביעות לסילוק יד מוגשות ע"י מינהל מקרקעי ישראל באמצעות עורכי דין מטעמם שקיבלו למטרה זו יפויי כוח מהיועץ המשפטי לממשלה. הפרקליטות האזרחית מעורבת בהליכים לסילוק יד (בייצוג או בפיקוח על הייצוג) רק במקרים מיוחדים, ובהם:  יעדים אסטרטגיים; טיפול בתופעה רוחבית; מקרים המצריכים טיפול משולב של מספר משרדי ממשלה; מורכבות משפטית או רגישות ציבורית מיוחדת; וכן בהליכים בבית המשפט העליון. 
85. אחד הקשיים המרכזיים בשימוש בכלי זה נובע מכך שההליכים המשפטיים לסילוק יד מתמשכים על פני שנים, בכל הערכאות, ולעיתים אף במספר ערכאות במקביל, תוך כדי כך שהפולש ממשיך להחזיק בקרקע ולהפיק ממנה רווחים וטובות הנאה בעוד בעל הקרקע נאלץ לשאת בעליות כבדות מבחינת זמן ומשאבים, לרבות אלה הדרושים לניהול ההליכים המשפטיים הנוגעים לקרקע. התמריץ של הנתבעים להתמשכות ההליכים המשפטיים בתביעות לסילוק יד הוא רב, והוא מנוצל באופן "מיטבי" ככלי להמשיך ולהחזיק בקרקע בעוד ההליכים מתנהלים, גם כאשר ברור לכול שבסופו של ההליך יינתן פסק דין לפינוי. ודוק: גם אם בסופו של יום יחויב הפולש לפנות את הקרקע, לא בהכרח יחויב במסגרת ההליכים המשפטיים להשיב את הרווחים שהפיק ממנה ומהחזקתה לאורך השנים. שווי השימוש בקרקע והפירות משימוש זה, אשר השבתם אינה מתחייבת, מהווים תמריץ נוסף לפולש להמשיך ולהחזיק בקרקע.
נציין עוד כי בערכאות הערעור בתי המשפט נוהגים להיעתר לבקשות לעיכוב ביצוע של הפינוי, בפרט פינוי של מגורים. 
86. בעיה נוספת שצוינה היא שבמקרים רבים פסקי דין לפינוי אינם מתייחסים לכלל המחזיקים המצויים בשטח, או שהמחזיקים מתחלפים במהלך ההליך המשפטי.  מצב זה גורר הליכים משפטיים נוספים ועיכוב בביצוע הפינויים. קושי  נוסף הינו שינוי בשטח שנוצר תוך כדי ההליכים, באופן שפסק הדין שניתן לא חל על כל השימושים – למשל – מצב בו מוגשת תביעה לסילוק יד נגד שימוש לחניון ותוך כדי ההליך מוקמת גם מסעדה.
87. לאור האמור ברור כי האפקטיביות של התביעה לסילוק יד מוגבלת, וזאת כאשר ההליכים מתנהלים על פני שנים, וכאשר הסעד של סילוק יד ניתן רק בחלוף שנים, לעיתים רבות מאוד. מצב זה מאפיין במיוחד את המקרים שההליך המשפטי אינו מוגש בסדר דין מקוצר או כאשר ניתנת רשות להתגונן. 
88. הניסיון מראה כי בתי המשפט בערכאות הדיוניות אינם ערים דים לפגיעה באינטרסים חשובים במצבי פלישה למקרקעי ציבור, ולנזקים הנגרמים מעצם הנצחת הפלישה על פני שנים "בחסות בית המשפט", תוך כדי ניהול הליכים ארוכים ומייגעים.
89. על כך יש להוסיף את הקושי במימוש פסק דין של פינוי המחייב הליך נוסף בהוצל"פ.
90. המאפיינים המיוחדים של מקרקעי הציבור, הקלות בתפיסת מקרקעי ציבור שלא כדין, האינטרס המיוחד בשמירה על המשאב הציבורי, היקף התופעה של פלישות למקרקעי ציבור והתמשכות ההליכים, כל אלו מעלים את הקושי להתמודד עם התופעה בדרך של הגשת תביעות משפטיות פרטניות רבות היקף כנגד כל אחד מהפולשים, וכל זאת תוך כדי ניהול הליכים על פני שנים ארוכות. 
91. היועץ המשפטי של מינהל מקרקעי ישראל העלה בפני הצוות הצעות בכל הנוגע לייעול ההליך המשפטי, הצעות הכרוכות ברובן בתיקוני חקיקה/תיקוני תקנות סד"א. ההצעות שהועלו הן כמפורט להלן, ונתייחס אליהן בהמשך בפרק ההמלצות האופרטיביות: 
· ייחוד שופטים ייעודיים שיתמחו בתחום; 

· שמיעה רצופה של דיונים תוך הגבלת משך זמן התנהלות ההליך עד מתן פסק דין (בדומה לתקנה 125 לתקנות סדר הדין הפלילי); 

· הוראה בדבר זירוז הליכי ערעור עד למתן פסק דין חלוט; 

· קיום כלל הדיונים אצל אותו שופט, כולל בקשות לעיכוב ביצוע; 

· הגבלת המועד להגשת בקשות לעיכוב ביצוע טרם מועד ביצוע הפינוי; 

· הקפדה על כך שבכל תביעה לסילוק יד יוגדר השטח לפינוי במפה שתצורף כך שפס"ד יחול על אותו השטח;

· הקפדה על כך שבכל תביעה לסילוק יד יכלל כל המצוי בשטח לפינוי – המחזיקים או מי מטעמם; בעלי חיים; מחוברים; מטלטלין;

· הטלת חובה להפקיד ערובה להבטחת הפינוי בכל פסק דין לפינוי, וכתנאי להגשת בקשה לעיכוב ביצוע הפינוי (בבית המשפט או בהוצל"פ)..
92. יעילות וחסמים של תביעה לסילוק יד
מהמפורט עולה כי היעילות של התביעה המשפטית לסילוק יד הינה מוגבלת, וכי היא אינה מהווה גורם מרתיע. החסם המרכזי של אכיפה באמצעות תביעה משפטית לסילוק יד הוא התמשכות ההליכים המשפטיים על פני תקופות ארוכות, ואף שנים. מצב זה מאפשר, בחסות בית המשפט, הלכה למעשה את המשך התפיסה שלא כדין ומשמש תמריץ להתארכות ההליכים המשפטיים ולפגיעה ביעילות ההליך המשפטי ככלי להגנה על מקרקעי ציבור וככלי להגנה על שלטון החוק. 
גם כאשר ניתן פסק דין של פינוי וסילוק יד, אכיפתו וביצועו מחייבים פתיחת הליך משפטי נוסף בהוצאה לפועל, דבר המעכב את ביצוע פסק הדין, תוך יצירת תמריץ נוסף לפולש להגשת בקשות שונות במסגרת הליכי הוצל"פ לעיכוב הפינוי, באופן שיאפשר המשך ניצול הקרקע לצרכיו. 
ברי כי התביעה המשפטית לסילוק יד אינה יכולה להוות את הכלי המרכזי להתמודדות עם פלישות למקרקעי ציבור, אלא רק כלי משלים. בתוך כך נדרשים מהלכים להגברת האפקטיביות של התביעה המשפטית ככלי להשגת היעד של סילוק יד וככלי הרתעתי מפני פלישות. לכך נתייחס בפרק ההמלצות האופרטיביות. 

ב. תביעות כספיות – כלי לתקיפה כלכלית של כדאיות הפלישה

93. אכיפה אפקטיבית ויצירת שינוי רוחבי בהתנהגות הציבור מצריכים התמודדות עם התמריץ הכלכלי שמניע את הפלישה לקרקעות הציבור, ומהווה את הגורם המרכזי להתרחבות התופעה. נדרש תמריץ שלילי לפלישה באופן שייצר סיכונים כלכליים ממשיים כלפי מי שפולש לקרקע ציבורית.
94.  קיימים כלים לתקיפה כלכלית הן במישור האזרחי, והן בדין הפלילי, אם כי לא נעשה בהם שימוש מספק עד היום, ובוודאי לא באופן מובנה ומערכתי. 
95. נעמוד להלן על כלי האכיפה האזרחית בתחום זה:
1. תביעות כספיות לתשלום דמי שימוש

מינהל מקרקעי ישראל מגיש מזה שנים, לצד התביעות לסילוק יד גם תביעות כספיות לתשלום דמי שימוש עבור השימוש שנעשה בקרקע. שיעור דמי השימוש הנתבעים הינו 5-6% מערך הקרקע (ללא המחוברים לה!) לכל שנת שימוש ועל פי השימוש שנעשה בפועל. ערך הקרקע נקבע בשומת שמאי מקרקעין מטעם המינהל. 

תביעה כספית זו נועדה להביא לתשלום לבעלים בגין השימוש בקרקע על פי מה שהיה משתלם אילו התפיסה הייתה ברשות הבעלים. תביעה כספית זו אינה מהווה הרתעה ממשית, וערכה הכספי נמוך משמעותית מהרווח הכלכלי שמפיק הפולש מהקרקע לאורך תקופת הפלישה, המשתרעת במקרים רבים על פני שנים. כיום, במקרה הטוב נגבה מהפולש בדיעבד הסכום שנגבה באופן רגיל ממי שרכש את זכויותיו כדין, ולא מעבר לכך.
2. תביעות כספיות להשבת שווי טובת ההנאה שהופקה מהקרקע - התעשרות שלא כדין
במטרה לייצר תביעה כספית ככלי לתקיפה כלכלית שיש בה הרתעה ממשית, יזמה יחידת התביעות ומיקור חוץ בפרקליטות המדינה, מסגרת משפטית להגשת תביעה כספית להשבת שווי הרווחים/טובת ההנאה שהופקו מהקרקע שנתפסה שלא כדין - במקרה בו אדם הפיק רווחים שלא כדין עקב הפלישה/הפרת זכות חוזית/ פגיעה בזכות קניינית של המדינה או הפרת חובה חוקית. במצב זה קמה למדינה הזכות להשבת הרווחים וטובות ההנאה שהופקו שלא כדין "על חשבון" הציבור. זאת מכח עילת עשיית עושר ולא במשפט הקבועה בחוק עשיית עושר ולא במשפט, התשל"ט- 1979.
מכח עילה של התעשרות שלא כדין, אין צורך כי למזכה יגרם חסרון כיס או כי הרווח הסב נזק למזכה, אלא די בכך כי הזכייה (הפקח הרווח) של המפר, תבוא לו מן המזכה. דהיינו, כי מקור הרווח נעוץ בקניינו או בזכות של התובע- המזכה.
 ההשבה לפי דיני עשיית עושר ולא במשפט אינה באה להחזיר את המצב לקדמותו הטרום חוזית כמו 'ההשבה החוזית', אלא "להציל את בלעו של הנתבע מפיו ולשרת מטרות חברתיות שהמשפט חפץ ביקרן".
 דיני עשיית עושר ולא במשפט מעניקים סעד שבאופיו שונה מהסעדים שמעניקים דיני הנזיקין ודיני החוזים
. אין הם באים להשיב מצב לקדמותו אלא למנוע התעשרות שלא כדין.

התמריץ לפגיעה בקרקעות המדינה הוא כלכלי. עיקר המטרה של המהלך המוצע היא לתבוע את אותו אדם בעילה של התעשרות שלא כדין- לדרוש את השבת הרווחים, ובדרך זו לייצר הרתעה כלכלית. המטרה היא שלא ייצא חוטא נשכר ולא נסתפק בגביית דמי השימוש שהפולש היה מחויב בהם ממילא אילו פעל מראש כדין, כשטובת ההנאה נשארת בידו. לטעמנו, קיימת הצדקה משפטית, מוסרית וכלכלית לתבוע מאותו מפר פורע חוק, ערך הגבוה מהסכום שממילא אמור היה לשלם מראש לו פעל כדין.

בעבודה משותפת של יחידת התביעות בפרקליטות המדינה, השמאי הממשלתי הראשי, שמאי מינהל מקרקעי ישראל, והיועץ המשפטי של מינהל מקרקעי ישראל גובש מתווה לתביעה בעשיית עושר. הלכה למעשה הוגשו כבר, בהנחייתה של יחידת התביעות, מספר תביעות בעילה של עשיית עושר ולא במשפט. בתביעות אלו תבעה המדינה גם את רווחי העסק שהוקם באופן בלתי חוקי על מקרקעי הציבור, וכאשר המקרקעין והפרת זכויות הקניין ו/או הפרת הזכויות החוזיות היוו את מקור הפקת הרווח.

לפרטי המתווה המוצע נתייחס בפרק ההמלצות.

3. תביעות כספיות להשבת עלויות פינוי והריסה
בחלק גדול מהמקרים המחזיק שלא כדין בקרקע אינו נענה לדרישת הפינוי, וזאת גם כאשר  הוצא צו סילוק פולשים לפי חוק מקרקעי ציבור (פינוי קרקע), וגם כאשר ניתן צו שיפוטי לסילוק יד וצו פינוי בהוצל"פ. מצב זה מצריך ביצוע פעולה לפינוי תוך שימוש בכוח, הכרוכה פעמים רבות גם בתגבור של כוחות משטרה כדי להתגבר על התנגדות לפינוי מצד הפולש, וכדי להתמודד עם הפרות סדר המשולבות בהתנגדות לפינוי. המדובר בהיערכויות שעלותן גבוהה. עלויות הפינוי ראוי שיושתו על מפרי החוק- על מי שאינו מקיים את הצו המנהלי/השיפוטי. הדין מקים עילה אזרחית לשם כך.

כך גם בכל הנוגע לעלויות הריסה ופינוי של המחוברים שנבנו בקרקע ע"י הפולש או בהסכמתו. סע' 21 לחוק המקרקעין מייצר אף מסגרת נורמטיבית לביצוע, כמו גם להשתת העלויות על הפולש. ראה בהקשר זה גם תקנות מקרקעי ציבור (סילוק פולשים) (ביצוע צו), תשס"ה-2005 הקובעים כללים אופרטיביים בנוגע לסילוק מחוברים ועלות פינויים.

המהלך להגשת תביעות להשבת עלויות פינוי והריסה נעשה ביוזמה ובהובלה של יחידת התביעות ומיקור חוץ בפרקליטות המדינה בשיתוף פרקליטויות המחוז האזרחיות, ומתפ"א, ואף הוגשו תביעות מסוג זה בלמעלה מ- 20 מקרים במגזרים שונים. הניסיון הוכיח כי מהלך רוחבי בתחום זה הוביל לשינוי התנהגותי – כיבוד צווים שיפוטיים/מנהליים, כל זאת במטרה להימנע מחיוב כספי שכרוך בהשתת עלויות הפינוי של המדינה על המפר.
 

4. תביעות כספיות להטבת הנזק הנגרם מהפלישה
יש והפלישה גורמת נזקים משמעותיים החורגים מאבדן הכנסות או מהתעשרות על חשבון הציבור.כדוגמא - נזק הנגרם מעיכוב שיווק מקרקעין לפי תכנון עדכני. תופעת הפלישה משליכה על יעדים ציבוריים משמעותיים, מעכבת לא פעם יעדי פיתוח חשובים וגורמת לפגיעה קשה באינטרסים ציבוריים. יש מקום במקרים המתאימים להשית נזקים אלו על הפולש, ובכך לא רק להטיב חלק מהנזק הכלכלי, אלא גם לייצר הרתעה מפני תוצאות אפשריות של הפלישה.
מצב דומה קיים כאשר מופרת החובה להשיב את הקרקע לרשות מקרקעי ישראל כאשר קמה חובה כזו – כמו בקרקע חקלאית ששינתה ייעודה; או בתום החוזה. גם במצבים אלו יהיה מקום לשקול במקרים מתאימים להשית את הנזקים על הגורם שלא מקיים את החובה להשיב את הקרקע לציבור.

5. ביטול התקשרויות בשל הפרת חוזה ותביעות כספיות לפיצוי בשל נזקי ההפרה
 חלק לא מבוטל מהפרות החוק במקרקעי ציבור מתבטאות בניצול הרשאה שניתנה לשימוש מוגבל בקרקע (למטרה ייעודית), כשבפועל נעשה שימוש בלתי מורשה בקרקע, בניגוד לשימוש המותר בחוזה ובחלק מהמקרים מתבצעת גם פלישה לקרקע סמוכה, החורגת מגבולות החוזה שבין המנהל לפולש. שני המצבים מהווים מבחינה רעיונית "פלישה", ובכל מקרה בשני המקרים המדובר בהפרת חוזה, המקנה לרשות/מינהל מקרקעי ישראל סעדים בגין הפרת חוזה ובתוכם גם סעד הביטול בשל הפרה וסעד של פיצויים. ביטול החוזה המקורי, ובתוך כך גם דרישה לסילוק יד מכלל השטח, מהווה כלי הרתעתי ומייצר סיכון לאבד גם את הזכויות הלגיטימיות בקרקע.
ה.5. אכיפה פלילית

96. המשפט הפלילי קובע מספר הסדרים המהווים מסגרת נורמטיבית לאכיפה פלילית נגד תופעות הפלישה למקרקעי ציבור. חלק מההסדרים כלליים וחלקם ייחודיים למקרקעי ציבור. 
נעמוד עליהם להלן.
1. ההסדר הכללי בחוק העונשין – סעיף 447 בשילוב סע' 63 לחוק
97. המשפט הפלילי מכיר באינטרס ציבורי שנפגע בפלישה למקרקעי הזולת, הכרה הבאה לידי ביטוי בדין הכללי בעבירה של הסגת גבול, סעיף 447 לחוק העונשין. 
העבירה של הסגת גבול אינה מיוחדת למקרקעי ציבור.
סעיף 447 לחוק העונשין קובע כדלקמן:

"447.
(א)
העושה אחת מאלה כדי להפחיד מחזיק בנכס, להעליבו, להקניטו או לעבור עבירה, דינו - מאסר שנתיים:

(1)
נכנס לנכס או על פניו;

(2)
לאחר שנכנס כדין לנכס נשאר שם שלא כדין.


(ב)
נעברה עבירה לפי סעיף זה כשהעבריין נושא נשק חם או קר, דינו - מאסר ארבע שנים".

הכוונה המיוחדת הנדרשת כרכיב בעבירה לפי סע' 447 מתקיימת מקום שהפלישה בוטה, מכוונת ותוצאתה נמצאת במודעות הפולש ברמת הסתברות גבוהה.
 

98. הדין הפלילי מעניק גם כלים לתקיפה כלכלית, ככלי הרתעתי להתמודד עם איסורים שבבסיסם תמריץ כלכלי, כפי שקיים בענייננו. במסגרת זו קובע חוק העונשין עקרון כללי, עקרון עונשי, לפיו ניתן להטיל קנס משמעותי על מי שעבר עבירה הכרוכה בהשגת טובת הנאה, קנס בשיעור של פי ארבעה משווי טובת ההנאה שהופקה.
סעיף 63 לחוק העונשין קובע כדלקמן:
 
"קנס לפי שווי הנזק או טובות ההנאה
63.
(א)
בשל עבירה שנתכוון בה הנאשם לגרום נזק ממון לאחר או להשיג טובת הנאה לעצמו או לאחר, רשאי בית המשפט להטיל על הנאשם קנס פי ארבעה משוויים של הנזק שנגרם או של טובת ההנאה שהושגה על ידי העבירה, או את הקנס שנקבע בחיקוק, הכל לפי הגדול שבהם. 

 
(ב)
.... 


(ג)
........... 


(ד)
קביעת הקנס לפי ערך הנזק שנגרם או טובת ההנאה שהופקה תהא כערכם ביום ביצוע העבירה או ביום מתן החלטת בית המשפט, לפי הגדול שבהם". 
99. העבירה לפי סע' 447 לחוק העונשין, בשילוב עם הוראת סע' 63 לחוק העונשין, שהעונש בגינה הוא קנס פי ארבעה מטובת ההנאה שהושגה, עונש שגלומה בו הרתעה כלכלית ממשית, מהווה מסגרת משפטית לאכיפה אפקטיבית נגד הפלישה במסגרת הליך פלילי .

100. ברוב המקרים משטרת ישראל לא תמצא עניין ציבורי בסדר עדיפות גבוה לטיפול בתופעות הפלישה במישור הפלילי (חקירה והעמדה לדין),  במיוחד כאשר לנפגע העבירה יש כלים אזרחיים להגנה על זכויותיו, כלים המתאימים יותר בנסיבות הרגילות של פלישה למקרקעי הזולת. 
101.  יחד עם זאת, אין לשלול את האפשרות לעשות שימוש בעבירה של הסגת גבול במקרים חריגים וחמורים שמצדיקים זאת, מקרים בהם הפולש מפיק טובת הנאה משמעותית מהקרקע על חשבון הציבור תוך התעלמות ואף התנגדות לדרישה לפינוי, או כאשר יש אינטרס ציבורי חשוב שנפגע. מובן כי נדרש לרתום את משטרת ישראל לקיים חקירה במקרים חריגים אלו, כל זאת בלוח הזמנים הנדרש לאכיפה אפקטיבית.

2. ההסדר המיוחד בדין הפלילי למקרקעי ציבור - חוק מקרקעי ציבור (פינוי קרקע), התשמ"א- 1981 –

102. לצד העבירה הכללית בחוק העונשין, הכיר המחוקק בקיומם של אינטרסים ציבוריים ייחודיים הנפגעים בפלישה למקרקעי ציבור, אינטרסים הראויים להגנה נפרדת ועצמאית של משפט הפלילי. 
דין מיוחד בהקשר זה נקבע בחוק מקרקעי ציבור (פינוי קרקע), התשמ"א- 1981. סעיף 5ג' לחוק קובע עבירה פלילית למי שנכנס למקרקעי ציבור ומחזיק בהם בלא רשות בדין (פולש); וכן למי שמפר צו לסילוק פולש לפי החוק הנ"ל. נציין כי עד היום לא נעשה שימוש בכלי האכיפה הפלילי לפי חוק מקרקעי ציבור (פינוי קרקע). 
סעיף 5ג' קובע את האיסורים הפליליים, ובצידם סמכויות ענישה הכוללות מאסר בפועל או קנס כספי. 

נביא להלן את הוראת סע' 5ג לחוק מקרקעי ציבור (פינוי קרקע):

" עונשין (תיקון התשס"ה)

5ג.
(א)
הנכנס למקרקעי ציבור ומחזיק בהם, בלא רשות כדין, דינו - מאסר שנה או קנס פי שניים מהקנס האמור בסעיף 61(א)(3) לחוק העונשין, התשל"ז-1977 (בחוק זה - חוק העונשין).

(ב)
המחזיק במקרקעי ציבור בניגוד להוראות צו שניתן לפי סעיף 4, דינו - מאסר שנתיים או קנס כאמור בסעיף 61(א)(4) לחוק העונשין, וקנס נוסף פי שניים מן הקנס האמור בסעיף 61(ג) לחוק העונשין, לכל יום שבו נמשכה העבירה לאחר חלוף שבעה ימים ממועד הסילוק והפינוי, ואם עוכב ביצוע הצו על ידי או ביטולה של החלטה בדבר עיכוב ביצוע."

103. הוראת סע' 5ג' הינה הוראה ספציפית, המפנה לעניין הקנס להוראת סע' 61 לחוק העונשין, הקובעת כדלקמן:

"שיעור הקנסות

61(א)
על אף האמור בכל חוק, מקום שהוסמך בית המשפט בחוק להטיל קנס, רשאי הוא להטיל –

(1)
אם קבוע לעבירה עונש מאסר עד ששה חדשים או קנס בלבד, או קנס שלא נקבע לו סכום - קנס עד 14,400 שקלים חדשים;

(2)
אם קבוע לעבירה עונש מאסר למעלה מששה חדשים ולא יותר משנה - קנס עד 29,200 שקלים חדשים;

(3)
אם קבוע לעבירה עונש מאסר למעלה משנה ולא יותר משלוש שנים - קנס עד 75,300 שקלים חדשים;

(4)
אם קבוע לעבירה עונש מאסר למעלה משלוש שנים - קנס עד 226,000 שקלים חדשים.


(ב)
סעיף זה לא יפגע בהוראה המסמיכה את בית המשפט לקנוס בסכומים העולים על הסכומים האמורים בסעיף קטן (א) או בהוראות סעיף 63. 


(ג)
מקום שקבוע בחוק לעבירה נמשכת קנס או קנס נוסף לכל יום של עבירה רשאי בית המשפט להטיל, במקום אותו קנס - קנס עד 1,400 שקלים חדשים.


(ד)
סעיף זה אינו בא לשנות מסכומים שבית המשפט מוסמך להטיל כקנס בשל אי-ציות לצו בענין עדות או המצאת מסמכים או בשל בזיון בית משפט.

על פני הדברים הקנסות בסע' 5ג', הנשענים על הוראת סע' 61 לחוק העונשין, אינם מהווים הרתעה כלכלית מספקת במקרים רבים, בשים לב לטובות ההנאה שהפולש מפיק מהקרקע. לכאורה, לפי סעיף 34כג לחוק העונשין ניתן להחיל על עבירה לפי סע' 5ג את סעיף 63 לחוק העונשין המסמיך את בית המשפט להטיל קנס בשיעור של פי ארבעה משווי טובת ההנאה שהופקה. יחד עם זאת, לאור העובדה שמדובר בחוק ספציפי המפנה רק לסע' 61 לחוק העונשין בכל הנוגע לקנס, יש לבחון, ולו למען הזהירות, את הצורך בתיקון חקיקה המחיל את הוראת סע' 63 לחוק העונשין במפורש על סעיף 5ג', וזאת לשם  הבטחת קיומו של כלי לתקיפה כלכלית מרתיעה. 

104. סמכות חקירה ייחודית במסגרת חוק מקרקעי ציבור (פינוי קרקע) –
במטרה לייעל את אכיפת החוק הפלילי המיוחד לשם הגנה מפני פלישה למקרקעי ציבור, ולהבטיח שנושא זה יהיה גם כלי אפקטיבי בידי המופקדים על שמירת הקרקע הציבורית, הקנה המחוקק סמכויות חקירה מיוחדות למטרה זו - סמכויות החקירה כשל קצין משטרה הוקנו בחוק לעובד ציבור שימונה לעניין זה ע"י מנהל רשות מקרקעי ישראל או מנהל מחוז, בהתאם לתנאים הקבועים בסעיף 5ד(ג) לחוק, כשסמכויות החקירה הינן לחקור חשד בדבר בצוע עבירה לפי סע' 5ג לחוק:
" סמכויות חקירה (תיקונים: התשס"ה, התשס"ט)

5ד.
(א)
התעורר חשד, כי אדם עבר על הוראות סעיף 5ג, רשאי פקח, שמונה על ידי הממונה לפי סעיף זה, לחקור כל אדם הקשור לדעתו לענין או שעשויות להיות לו ידיעות בענין, ולדרוש כל אדם כאמור להתייצב לפניו כדי להיחקר בענין.

(ב)
לפקח אשר מונה על ידי הממונה לפי סעיף זה יהיו כל הסמכויות של קצין משטרה בדרגת מפקח לפי סעיף 2 לפקודת הפרוצדורה הפלילית (עדות) (להלן - הפקודה) וסעיפים 2 ו–3 לפקודה יחולו על החקירה.

(ג)
לא יתמנה פקח על ידי הממונה לפי סעיף זה אלא אם כן התקיימו שניים אלה:

(1)
משטרת ישראל הודיעה כי היא מסכימה למינויו של הפקח;

(2)
הפקח קיבל הכשרה מתאימה, כפי שקבעו, לגבי פקח שהוא עובד המדינה - השר הממונה על רשות מקרקעי ישראל והשר לביטחון הפנים, ולגבי פקח שהוא עובד הרשות המקומית - שר הפנים והשר לביטחון הפנים."

סמכויות החקירה לפי סע' 5ד לחוק, מאפשרות אכיפה אפקטיבית של המשפט הפלילי בידי גורמים מקצועיים המופקדים על שמירת הקרקע, שזה תפקידם, כל זאת במקרים שיימצאו מתאימים לאכיפה בכלי של המשפט הפלילי.

105. העבירות הייחודיות לפי סעיף 5ג לחוק בשילוב עם סמכויות חקירה לפי סע' 5ד, בכוחן לייצר כלי של אכיפה פלילית כאמצעי אפקטיבי ומרתיע להתמודדות עם פלישה למקרקעי ציבור. צפוי כי הרתיעה מסטיגמה פלילית, ומכתם שעשוי להותיר המשפט הפלילי, תהווה כלי הרתעתי במיוחד כלפי גורמים נורמטיביים בדרך כלל.

יובהר, הפעלת ההליך הפלילי נגד פולשים לקרקע ציבורית במסגרת חוק מקרקעי ציבור (פינוי קרקע), והפעלת סמכויות חקירה לרשות מקרקעי ישראל, מחייבים גיבוש אמות מידה בכל הנוגע למקרים שיצדיקו הפעלת ההליך הפלילי, וחקירה ע"י בעלי הסמכות לפי סע' 5ד', הליך שעד היום לא נעשה בו שימוש. בנוסף נדרש להבטיח שיהיה ברשות מקרקעי ישראל צוות מקצועי שיוכל ליטול את האחריות הכבדה הכרוכה בהפעלת סמכויות חקירה. 
בכל מקרה, לכשיוקם צוות חקירה חוץ-משטרתי כאמור, נדרש עיגון נוהל העברת דיווחים שוטפים מאותו צוות חקירה למשטרת ישראל, וכן עיגון ישיבות עדכון מסודרות. יש מקרים שיצדיקו העברת הטיפול לחקירה משטרתית.

הדבר חיוני, כדי שניתן יהיה לבדוק האם עבירת פלישה שזוהתה ע"י צוות החקירה מתיישבת עם הראייה המשטרתית את נשוא הבדיקה. הקצאת רפרנטים ייעודיים בשני הגופים היא חיונית. תרחיש במסגרתו יחידת משטרה תנהל חקירה סמויה בעניינו של איש ציבור אשר אישר ו/או העלים עין מפלישה תמורת שוחד, כאשר במקביל תתנהל חקירה על ידי אותו צוות חקירות חוץ-משטרתי, עשוי לקרום כאן עור וגידים ולהסב נזק כבד לחקירה המשטרתית ולאינטרס הציבורי של הבאת עבריינים לדין.

106. הקמת החטיבה לשמירה על הקרקע היא הזדמנות ראויה למהלך מובנה לשילוב האכיפה הפלילית במערך הכלים להתמודדות עם התופעה.
107. כמוסבר, ספק אם גובה הקנס אינו מספק בחלק גדול של המקרים, ואין בכוחו להוות תמריץ שלילי כנגד פוטנציאל טובת ההנאה שניתן "לשאוב" מהקרקע. לנושא זה נתייחס בהמלצות האופרטיביות.

3.  אמצעי אכיפה פלילית בחוק התכנון והבנייה, התשכ"ה – 1965

108. הנושא של אכיפת חוק התכנון והבנייה חורג מתחומי פעולתו של הצוות. יחד עם זאת חשוב לציין כי לכלי אכיפה שבחוק התכנון והבנייה יש חשיבות רבה גם בהתמודדות עם פלישות למקרקעי ציבור, וזאת לאור ביטויי התופעה המלווה בדרך כלל גם בהפרות חוק בתחום זה. אמצעי האכיפה העיקריים בחוק התכנון והבנייה מצויים בפרק י' לחוק, וכוללים אמצעים עונשיים (פליליים) ומנהליים. בד בבד, יש לזכור כי אחת התכליות המרכזיות של אכיפת דיני התכנון והבנייה היא שמירת תכליות התכנון, ושאלת הבעלות בקרקע (האם מדובר במקרקעי ציבור אם לאו) היא אך ורק נסיבה, ולא תמיד החשובה ביותר.
אמצעי האכיפה בחוק התכנון והבנייה, ובהם צווי ההריסה, צווי הפסקת שימוש והסמכות להטיל קנסות כבדים, כל אלו מהווים כלי אכיפה מרתיעים שיש לעשות בהם שימוש בהתמודדות עם פלישות לקרקעי ציבורית. בהקשר זה התפקיד המרכזי מצוי בידי הרשויות המקומיות ובידי המחלקה לאכיפת דיני מקרקעין בפרקליטות המדינה.
109. בהקשר לכלי האכיפה בתכנון ובנייה יש לציין גם את הוראת ס' 219 לחוק התכנון והבנייה המקנה סמכות לחיוב כספי נלווה להליך פלילי – במסגרת הפעלת סמכויות אכיפה הפלילית בחוק התכנון והבנייה, ניתן להפעיל גם כלים לתקיפה כלכלית, ככלי הרתעתי שנועד להפוך את ההתנהלות הבלתי חוקית ללא משתלמת. אחד מכלים אלו הוא סעיף 219 לחוק התכנון והבנייה המסמיך את בית המשפט להטיל על אדם שהורשע בעבירה לפי פרק י' לחוק גם חיוב כספי, בנוסף לקנס, בגובה כפל שווי המבנה או תוספת הבנייה. הטלת החיוב אפשרית במסגרת ההליך הפלילי או בהליך אזרחי נפרד, ובכוחה להוות כלי הרתעתי מבחינה כלכלית.

באשר להיבט הכלכלי ולתקיפה כלכלית במסגרת חוק התכנון והבנייה - נדרש לפעול בשיקול דעת בהפעלת המסלולים האפשריים : בעבירות נמשכות של שימוש שלא כדין, במקרים שהעבירה נמשכת, יש לפעול לשימוש מרבי בהשתת קנס יומי, שניתן להטילו על כל התקופה שאליה מתייחסת ההרשעה, עד למתן גזר הדין.
  יש לקחת בחשבון כי בהליכה במסלול של סע' 63 לחוק העונשין, לא ניתן לדרוש קנסות אחרים.  בנוסף, במקרים המתאימים יש להרחיב את השימוש בסעיף 219 לחוק התכנון והבנייה המסמיך את בית המשפט להטיל על אדם שהורשע בעבירה לפי פרק י' לחוק גם חיוב כספי, בנוסף לקנס, בגובה כפל שווי המבנה או תוספת הבנייה. הטלת החיוב אפשרית במסגרת ההליך הפלילי או בהליך אזרחי נפרד, לצד הקנס המוטל במסגרת העונש.  

110. אכיפה בחוקי התכנון והבנייה אין בכוחה להביא לסילוק ידו של הפולש, אך ניתן לגרום להריסת מבנים שניבנו שלא כדין ולהפסקת שימוש שלא כדין. בנוסף, בחוק התכנון והבנייה מצויים אמצעים להטלת חיוב כספי (קנסות יומיים; סע' 219 לחוק) שבכוחם לייצר הרתעה אפקטיבית גם כנגד פלישה למקרקעי ציבור. 
111. עיקר האכיפה של חוקי התכנון והבנייה נעשית באופן מבוזר ע"י הועדות המקומיות, באמצעות מערכת האכיפה המקומית. סמכות האכיפה המקבילה של המדינה במרחבי התכנון המקומיים מופעלת באורח מצומצם. התוצאה היא שככלל, במקרים שבהם הוועדה המקומית לא מפעילה כנדרש את סמכויות האכיפה המקומית, העבריינות אינה מטופלת באופן הולם. מתבקש שבהקשר זה יחול שינוי.
112. יש לציין כי  בשיתוף פעולה בין המחלקה לאכיפת דיני מקרקעין יחד עם  מנהל התכנון במשרד הפנים והיחידה הארצית לפיקוח על הבנייה מתבצעת עבודה לגיבושו של מתווה כללי שינחה את הוועדות המקומיות בגיבוש מדיניות חקירה מקומית, ובכלל זה ניתן יהיה להנחות את הוועדות לבחון את היבט הפלישה למקרקעי ציבור כאחת מאמות המידה הרלבנטיות לבחינת העניין לציבור באכיפה בעניינן זה או אחר. עם זאת, יישומו של מתווה זה בשטח תלוי במערכת הפיקוח המקומית.
ה.6. הכלים לפינוי קרקע שהופקעה לצרכי ציבור

113. פלישה למקרקעי הציבור נוגעת גם לקרקעות שהופקעו לצרכי ציבור לפי פקודת הקרקעות, והופרה החובה למסירת החזקה בקרקע לידי המדינה. 
114. כמוסבר, עיקר ההפקעות ברמה הארצית נדרשות כיום לפיתוח תשתיות לאומיות. האינטרסים הציבוריים הנפגעים ממצב זה משמעותיים, ובראש וראשונה הפגיעה במימוש הצורך הציבורי שביסוד ההפקעה לצרכי ציבור. העיכוב בתפיסת החזקה בקרקע שהופקעה, בשל הימנעות המחזיק ממילוי חובתו לפינוי הקרקע, פוגעת קשות בפיתוח התשתיות הציבוריות שעתידות לקום על הקרקע (כבישים; מסילות רכבת). נושא זה חזר ועלה בעמדות שהובאו מטעם גורמי התשתית (חלקם חברות ממשלתיות). 
115. החובה למסירת קרקע שהופקעה לידי המדינה קבועה בסע' 7 לפקודת הקרקעות (רכישה לצורכי ציבור):

"סמכות לקנות חזקה

7(1)
שר האוצר רשאי להורות - בהודעה שתפורסם ברשומות לאחר פרסום ההודעה לפי סעיף 5, ...לכל אדם שיש לו החזקה בקרקע שעומדים לרכשה, למסור את ההחזקה בקרקע עם תום מועד התקופה הנקובה לכך בהודעה 



(1א)
....


(2)
כתום מועד התקופה הנקובה בהודעה, שתימסר לפי סעיף קטן (1), יהיה שר האוצר זכאי להיכנס אל הקרקע, או לעלות עליה ולקנות החזקה בה בהתאם לכך."

מיום 15.2.2010

תיקון מס' 3
ס"ח תש"ע מס' 2228 מיום 15.2.2010 עמ' 346, 348 (ה"ח 237)

7.
(1)
הנציב העליון שר האוצר רשאי להורות - בהודעה שתימסר לפי סעיף 5 או בכל הודעה שלאחריה שתימסר באופן דומה בהודעה שתפורסם ברשומות לאחר פרסום ההודעה לפי סעיף 5, או אם הקרקע דרושה באופן דחוף למימוש מטרת הרכישה, מטעמים שיירשמו, או שהיא קרקע שסעיף 5א אינו חל לגביה – אף יחד עם ההודעה לפי סעיף 5 - לכל אדם שיש לו החזקה בקרקע שעומדים לרכשה, למסור את ההחזקה בקרקע עם תום מועד התקופה הנקובה לכך בהודעה או לפניו, ואותה תקופה לא תפחת מכדי חדשיים מתאריך פרסום אותה הודעה ברשומות, אלא אם דרושה הקרקע באופן דחוף לצורך הציבורי שלשמו עומדים לרכשה למימוש מטרת הרכישה, והרצאת דברים בהודעה כזאת כי הקרקע דרושה באופן דחוף לצורך הציבורי, שלשמו עומדים לרכשה למימוש מטרת הרכישה, תהיה ראיה מכרעת לאותה עובדה; הודעה כאמור בסעיף קטן זה תהיה בהתאם לטופס ב', ג' או ד' שבתוספת, לפי העניין, והיא תימסר למי שהיה זכאי לקבל את ההודעה לפי סעיף 5, וכן תוצג, הכל באופן הקבוע בסעיף האמור.


(1א)
לא תפורסם הודעה לפי סעיף קטן (1) אם חלפו למעלה משנתיים ממועד פרסום ההודעה לפי סעיף 5, ואולם רשאי שר האוצר, במהלך התקופה האמורה, להאריכה בתקופה נוספת, בהחלטה מנומקת בכתב, ובלבד שהתקופה הכוללת לא תעלה על ארבע שנים; הודעה על הארכת התקופה לפי סעיף קטן זה תפורסם ברשומות.

(2)
כתום מועד התקופה הנקובה בהודעה, שתימסר לפי סעיף קטן (1), יהיה הנציב העליון שר האוצר זכאי להיכנס אל הקרקע, או לעלות עליה ולקנות החזקה בה בהתאם לכך.
116. ס' 8 לפקודה מסדיר את הכלי למימוש ההפקעה והעברת החזקה לידי המדינה, אם בעל הקרקע אינו ממלא את חובתו להעברת החזקה לידי המדינה:
"הפרוצדורה שיש לנקוט בה במקרה שאין מוסרים חזקה
8..
(א)
אם בעלי הקרקע העומדת להירכש או המחזיקים בה מסרבים להרשות לשר האוצר לקנות חזקה בה, רשאי היועץ המשפטי לממשלה לפנות לבית המשפט, ואם נוכח בית המשפט כי שר האוצר זכאי לקנות חזקה בקרקע עפ"י סעיף 7 יתן צו שבו יצווה למסור את החזקה בקרקע.


(ב)
(1)
על אף האמור בסעיף קטן (א), שר האוצר רשאי להיכנס לקרקע לתשתית ציבורית ולקרקע המיועדת לפרויקט בטיחותי ולקנות בה חזקה על פי סעיף 7 בלא צו של בית משפט, ובלבד שאם חלפו 60 ימים מפרסום ההודעה לפי סעיף 7 תינתן לבעל הקרקע או למחזיק בה הודעה נוספת בכתב על קניית החזקה לפחות 30 ימים מראש; הוראות פסקה זו לא יחולו לגבי קרקע שיש עליה בית מגורים שנבנה כדין;

(2)
.............


(ג)
.... סכסוך על גובה הפיצויים שיש לשלם בעד הרכישה ... לא יהוו עילה לעיכוב הכניסה לקרקע או לעיכוב קניית החזקה בה."

מיום 15.2.2010

תיקון מס' 3

ס"ח תש"ע מס' 2228 מיום 15.2.2010 עמ' 346, 349 (ה"ח 237)

8.
(א)
אם בעלי הקרקע העומדת להירכש או המחזיקים בה מסרבים להרשות לנציב העליון לשר האוצר לקנות חזקה בה, רשאי היועץ המשפטי לממשלה לפנות לבית המשפט, ואם נוכח בית המשפט כי הנציב העליון שר האוצר זכאי לקנות חזקה בקרקע עפ"י סעיף 7 יתן צו שבו יצווה למסור את החזקה בקרקע.


(ב)
(1)
על אף האמור בסעיף קטן (א), שר האוצר רשאי להיכנס לקרקע לתשתית ציבורית ולקרקע המיועדת לפרויקט בטיחותי ולקנות בה חזקה על פי סעיף 7 בלא צו של בית משפט, ובלבד שאם חלפו 60 ימים מפרסום ההודעה לפי סעיף 7 תינתן לבעל הקרקע או למחזיק בה הודעה נוספת בכתב על קניית החזקה לפחות 30 ימים מראש; הוראות פסקה זו לא יחולו לגבי קרקע שיש עליה בית מגורים שנבנה כדין;

(2)
פנה בעל הקרקע או המחזיק בה לבית משפט בבקשה למנוע או להפסיק את קניית החזקה בקרקע, כאמור בפסקה (1), יהיה בית המשפט רשאי ליתן צו כאמור אם מצא כי נפל פגם בקיום ההוראות לפי פקודה זו.


(ג)
בלי לגרוע מכלליות הוראות סעיפים קטנים (א) ו-(ב), סכסוך על גובה הפיצויים שיש לשלם בעד הרכישה או הגשת תביעה לפיצויים כאמור לא יהוו עילה לעיכוב הכניסה לקרקע או לעיכוב קניית החזקה בה.

117. העולה מהאמור – אכיפת החובה למסירת החזקה בקרקע לידי המדינה כרוכה ברוב המקרים בהגשת תביעה משפטית לסילוק יד (סע' 8 (א) לפקודה).
118. האפשרות לעשיית דין עצמית למימוש תפיסת החזקה בקרקע שהופקעה, ופינוי הפולש בה, הוגבלה למקרים הקבועים בסעיף 8(ב)(1) לפקודה, וגם אלו אינם ישימים בחלק מהמקרים. סעיף 8(ב)(1) לפקודה מעניק לכאורה סמכות לבצע פינוי בעשיית דין עצמית אם הקרקע מיועדת לתשתיות ציבורית או לפרויקט בטיחותי, ואולם הוראה זו אינה מציינת במפורש הסמכה לשימוש בכוח סביר, בדומה להסדרים האחרים של פינוי ותפיסת חזקה בעשיית דין עצמית (סע' 18 לחוק המקרקעין; סע 5(ג) לחוק מקרקעי ציבור (פינוי קרקע).) כפועל יוצא מכך, באותם מצבים בהם יש התנגדות לפינוי ונדרש לעשות שימוש בכוח סביר, עולה השאלה האם יש למשטרה סמכות להפעיל כוח לשם התגברות על ההתנגדות וביצוע הפינוי. הפרקטיקה המקובלת במצבים אלו היא הגשת תביעה משפטית למתן צו פינוי, וזאת גם כשהקרקע דרושה לתשתית ציבורית.
119. יעילות וחסמים - פינוי קרקע שהופקעה
הצורך בהגשת תביעה משפטית לסילוק יד כדי לממש תפיסת חזקה בקרקע שהופקעה לצרכי ציבור, מייצרת את אותם חסמים וקשיים המאפיינים תביעה מסוג זה, עליהם עמדנו לעיל. כשמדובר בפרויקטים לאומיים, הדרישה להגשת תביעה משפטית לסילוק יד, ובהמשך הליך בהוצל"פ למימוש פסק דין לסילוק יד, הליכים המתמשכים על פני שנים, גורמת לעיכובים משמעותיים בפיתוח תשתיות ציבוריות, על כל המשמעויות הכרוכות בכך. 

נוסיף ונעיר כי בשל החסמים עליהם עמדנו לעיל, והצורך בפינוי דחוף של הקרקע שהופקעה, התפתחה תופעה במסגרתה מוצעים לפולשים סכומים נכבדים מכספי ציבור כדי להביא לפינוי בהסכמה. מצב זה מייצר ציפייה לפיצוי שכזה בכל הליך פינוי, ועשויה אף להיווצר תופעה של פלישה למקרקעין המיועדת לתשתיות לצורך קבלת פיצוי. 

לאור האמור ובמטרה שיהיה כלי אפקטיבי לפינוי מהיר, יש לשקול תיקון סעיף 8 לפקודה, ע"י הסמכה מפורשת לשימוש בכוח לצורך תפיסת החזקה. 
בנוסף נדרש לגבש מדיניות רוחבית בנושא תשלום לפולשים לצורך הסכמתם לפינוי הקרקע, זאת בראיית מלוא ההיבטים, ולמנוע מצב שכל גורם תשתית פועל לפי ראות עיניו בראייה צרה. 
ה.7.  תפקיד משטרת ישראל – ביצוע אכיפה בפועל 

120. כאמור, המשטרה מהווה גורם מסייע לגורמי האכיפה האחרים במילוי תפקידם. לפעילות אכיפה יש, ברוב המכריע של המקרים, השלכות בתחום הסדר הציבורי לרבות פוטנציאל להתפתחות אירועי אלימות. הכלים האופרטיביים אינם מצויים בסמכות המשטרה, אלא בידי רשויות אחרות, ומשטרת ישראל מסייעת בביצוע הצווים המנהליים והשיפוטיים, כמו גם בסיורים משותפים, הכל מתוך אחריותה לשלטון החוק ולמניעת הפרת הסדר הציבורי. עיקר פעילות המשטרה בתחום זה מתבצעת במסגרת מתפ"א (ר' בסעיף 45  לעיל).
121. הקמת מתפ"א בשנת 2004 היתה מהלך חיוני ומתבקש. יחד עם זאת, נוכח היקף התופעה, והצורך בליווי וגיבוי משטרתי לגורמי האכיפה האופרטיביים, מעבר לפעילות מתפ"א, נדרשת עבודת מטה למתן מענה הולם לצרכים המבצעיים כיום, באופן שיאפשר גם הרחבת פעילות האכיפה ופינוי פולשים בהיקף רחב, גם כאשר הדבר מצריך סיוע משטרתי. המסר של נחישות באכיפה מחייב הפעלת סמכויות אכיפה לסילוק הפולשים בהיקף רחב משקיים היום, והעדר רתיעה מגורמים המפעילים אמצעי אלימות לבלימת האכיפה, וכל זאת בטווח זמנים קצר שאינו חורג מהמסגרת הקבועה בחוק מקרקעי ציבור (פינוי קרקע). 
ו. יעדים אסטרטגיים לטיפול

120.  בכתב המינוי התבקש הצוות להתייחס ליעדים אסטרטגיים ויעדים בסדרי עדיפות לטיפול.
בהתאם לאמור, רוכזו הנושאים האסטרטגיים בסדרי עדיפות לטיפול, כל זאת בראייה מערכתית - ארצית, כפי שהוצפה מהגורמים המקצועיים הרלוונטיים. 
לצד היעדים המערכתיים בראייה ארצית, התבקש כל מחוז ברשות מקרקעי ישראל להציף את היעדים המחוזיים בסדרי עדיפות לטיפול בתחום אחריותו. 
121.  להלן פירוט היעדים האסטרטגיים בראייה מערכתית/ארצית: 
121.1 פלישה לתשתיות לאומיות  - קווי חשמל, מים, דרכים, קווי רכבת עתידיים ומסדרונות אנרגיה, וכל תשתית לאומית ציבורית נדרשת. אכיפת החוק בתחום זה הינה יעד מרכזי. היעד נכלל בתכנית עבודה של מתפ"א 2012. כך למשל, מחוז צפון ציין את קו מסילת ברזל- כרמיאל- עכו, מקטע כביש 6: תות- אחיהוד, צ. גולני-צ.קדרים-צ.עמיעד. יש צורך לבצע מיפוי כולל ולבצע אכיפה על בסיס מכלול הכלים.

121.2 טיפול בפלישות המונעות שיווקים גדולים וכן בהפרת החובה להשיב קרקע חקלאית בשל שינוי יעוד, הפרה המונעת שיווקים גדולים- במיוחד למגורים ולפרויקטים לאומיים חשובים – מחייב מיפוי. דוגמא – מתחם בבני ברק  (דדון) החוסם את פיתוח בני ברק - פלישה גדולה במתחם אם המושבות (בני ברק). פרקליטות המחוז בשיתוף יחידת התביעות בפרקליטות המדינה הגישה תביעה לסילוק יד. בימים אלו מקודמת גם תביעה כספית מתאימה.
121.3 פלישה ובניה בלתי חוקית בחופי ים – נכלל בתכנית העבודה של מתפ"א וכן בתכנית העבודה של יחידת התביעות. הנושא נמצא כיום בשלב המיפוי כשלב ראשון לטיפול ביעד. בעניין זה נעשה מיפוי גם ע"י היחידה הארצית לפיקוח על הבנייה במשרד הפנים ונקבעו מספר יעדים למיקוד האכיפה.
121.4 פלישה, בנייה ושימוש לא חוקי באתרים בעלי חשיבות מיוחדת (למשל – אתרים היסטוריים, ארכיאולוגיים, דתיים, שמורות טבע). 
121.5 פלישה למקרקעי ציבור ע"י גורמים עבריינים – נכלל בתכנית העבודה של פרקליטות המדינה, של מתפ"א ושל אגף החקירות במשטרת ישראל. 
121.6 תופעה כלל ארצית של פלישה ובנייה בלתי חוקית במגזר החקלאי ובשטחים הפתוחים הסמוכים למרכזים עירוניים.  
121.7 פלישה לקרקעות היוצרת סיכון בטיחותי ופגיעה קשה בסביבה - בגדרן של פלישות אלה ניתן לציין פלישות לצורך הקמת תחנות דלק פיראטיות, מטמנות בלתי חוקיות (חלקן מופעלות ע"י גורמים עברינים) ומפגעים סביבתיים אחרים.
121.8 תופעות פלישה ובנייה בלתי חוקית באזורים שיש רתיעה מהפעלת סמכויות אכיפה בהם.  
121.9 קרקעות  שהופקעו למטרות ציבוריות ושאינן משמשות למטרת ההפקעה. יש לטפל בתפיסה של קרקעות המיועדות לצרכים ציבוריים, בין אם הופקעו לפי פקודת הקרקעות ובין אם לפי חוק התכנון והבניה, ואשר הנפקע מפר את החובה  למסור בהם חזקה. ראוי לשקול פעולות שונות כאשר הרשות המקומית אינה מגישה תביעות ואינה אוכפת את החוק בקרקע מופקעת שבבעלותה.
121.10 מקרים פרטניים של פלישה בוטה מבחינת מקומה, נראותה או בהיקפה, הפוגעת קשות בשלטון החוק ובאמון הציבור במערכות אכיפת החוק.
ז. המלצות אופרטיביות
נתייחס להלן להמלצות האופרטיביות שהתגבשו לאור הסקירה שהובאה לעיל בדו"ח. בתוך כך נתייחס גם לתיקוני חקיקה מוצעים וכן להיבטים ארגוניים וניהוליים ההכרחיים להתמודדות עם יעדי האכיפה וליישום ההמלצות.
ז.1. קביעת יעד האכיפה – הפסקת הפעילות הבלתי חוקית והקטנת התופעה
האינטרסים הציבוריים הנפגעים מפלישה למקרקעי ציבור מובילים לכך שיעדי האכיפה יכוונו להפסקת הפעילות הבלתי חוקית הכרוכה בפלישה ובשימוש בקרקע, וכן להפחתה משמעותית של תופעת הפלישה בכללותה. להשגת היעדים נדרש לעשות שימוש בכלי אכיפה מגוונים, עליהם עמדנו לעיל בדו"ח, לרבות כלים לתקיפה כלכלית, וכן כלים המשלבים ענישה והרתעה של היחיד ושל הציבור בכללותו. לשם כך נדרש מערך מובנה, הפועל עם תכניות עבודה ויעדים מדידים. 

יש לזכור שהיעד אינו כלכלי אלא אכיפתי. כשיעד זה לנגד עיננו, מובן כי פעולות האכיפה ימדדו בראש וראשונה בפינוי בפועל של פולשים לקרקע, באפקטיביות האכיפה ובד בבד בהקטנת התופעה מכאן ואילך.
נדרש כי ייקבעו מדדי הצלחה לגופים המופקדים על הנושא בשים לב ליעדים האמורים. גופים אלו הם בראש וראשונה רשות מקרקעי ישראל המופקדת על מקרקעי ישראל והרשויות המקומיות המופקדות על קרקעותיהן.
ז.2. מעבר לאקטיביות ויוזמה 
פעילות אכיפה אפקטיבית ונחישות באכיפה מחייבים אקטיביות ויוזמה, זאת להבדיל מטיפול פרטני, מגיב, בעניינים וצרכים שמועלים מעת לעת מהשטח. 

אקטיביות ויוזמה משמעה קביעת "סדר היום" הציבורי ונקיטה בפעולות יזומות להשגתו. 

נחישות משמעה פעולה אקטיבית ולא מהוססת לשינוי מצב קיים - מעבר ממצב שהמציאות בשטח מנהלת את התהליך, למצב שרשויות הציבור הן הגורם הדומיננטי שמעצב את המציאות בשטח.

ז.3. מיפוי והכרה רוחבית של תופעות הפלישה
אכיפה אפקטיבית מחייבת בראש וראשונה מסד נתונים המעודכן באופן שוטף, תוך הכרה רוחבית של מאפייני התופעה וביטויה הקונקרטיים בשטח, על כל הכרוך בכך. 

מיפוי תופעות הפלישה המרכזיות הינו שלב ראשון וחיוני להתמודדות יזומה עם התופעה.  מאחר ומדובר בתחום דינאמי ומתפתח, יש לייצר כלים למעקב אחר שינויים באופן שיאפשר מסד נתונים אשר יתעדכן באופן שוטף.

לשם מיפוי רוחבי של התופעה יש לעשות שימוש בכל הכלים האפשריים לעניין זה, תוך גיוס כלל המידע הפומבי, וכלל המידע המצוי בידי המדינה, או שניתן להפיקו ממאגרי המידע שבידי המדינה (בכפוף למגבלות שבדין), וכן שימוש בטכנולוגיות חדשות לאיתור מהיר ואף מיידי של פלישה (כדוגמת תצלומי אוויר/לווין). בנוסף, נדרש לעשות שימוש מיטבי בסמכויות הפיקוח והחקירה הנתונות בידי רשויות הציבור, ככלי עזר למילוי תפקידן בשמירה על הקרקע וככלי לאכיפת החוק בקרקעות הציבור. נדרש לפתח גם כלים מודיעיניים שיאפשרו היערכות בזמן אמת לטיפול ביעדים אסטרטגיים. 

האחריות למיפוי מוטלת על הגופים המופקדים על שמירה על הקרקע – רשות מקרקעי ישראל המופקדת על מקרקעי ישראל והרשויות המקומיות המופקדות על קרקעותיהן.
בנוסף, בהקשר זה יש לקיים שיתופי פעולה לרבות שיתופי מידע בין רשות מקרקעי ישראל ובין הרשויות המקומיות, הן ביחס לקרקעות שמצויות בבעלותן / חכירתן (אגב הפקעות או אגב הקצאה מממ"י) ובוודאי ביחס לקרקע שהיא מקרקעי ישראל ואשר הרשות המקומית יכולה לדעת על הפלישות בה מכוח "קרבתה" לשטח בו מבוצעת הפלישה. שיתוף פעולה זה יכול שיתמקד בשלב הראשון בהעברת מידעים בין רשויות ציבוריות ואפשר שבשלבים מאוחרים יותר יתחם את הגזרות ביחס לפעולות נגד הפלישות בתוך תחומי הרשויות המקומיות.
ז.4. קביעת סדרי עדיפויות לטיפול 
קביעת סדרי עדיפויות ויעדים לטיפול ע"י הגופים המופקדים על הפעלת הסמכויות בשמירה על הקרקע היא כלי חיוני לנקיטת פעולות אכיפה אפקטיביות ולמעבר לפעילות אקטיבית, הקובעת באופן יזום את היעדים ואת "סדר היום". מתחייב למקד מאמצים ביעדים אסטרטגיים ובתופעות שנבחרו לטיפול בסדר עדיפות גבוה, לצד אחריות כוללת לטיפול בתופעה בכללותה.
במסגרת הדו"ח פורטו היעדים האסטרטגיים שמצויים בסדרי עדיפות לטיפול. מהם יש לגזור את היעדים הקונקרטיים.

מובן כי מעת לעת, לאור התפתחויות בשטח, נדרש לתקף את סדרי העדיפויות.

ז.5. מיקוד מאמצים ביעדים בסדר עדיפות גבוה וביעדים אסטרטגיים
מיקוד מאמצים ביעדים אסטרטגיים וביעדים בסדר עדיפות גבוה הינו כלי חיוני לאכיפה אפקטיבית. 

המשמעות של מיקוד מאמצים הינה הפעלת כלי אכיפה משולבים, ובתוכם כלים אזרחיים, מנהליים ופליליים, לרבות כלים לתקיפה כלכלית, שיהיו בהם גם מרכיבי הרתעה, וכל זאת בסמיכות ככל האפשר לפלישה, והשגת תוצאה אפקטיבית בזמן קצר יחסית. התוצאה - אפקט האכיפה – הפסקת הפעילות הבלתי חוקית - הינה יעד קריטי להשגה בטווח זמנים קצר. 
ביעדים בסדר עדיפות גבוה וביעדים אסטרטגיים נדרש פינוי אפקטיבי ומהיר של פולשים באמצעות עשיית דין עצמית לפי סע' 18 (ב) לחוק המקרקעין או באמצעות צו סילוק פולשים לפי חוק מקרקעי ציבור (פינוי קרקע), ללא צורך בהגשת תביעה משפטית לסילוק יד. החוק מקנה סמכויות מנהליות להתמודדות מערכתית עם תופעות הפלישה, ויש להפעילן בהתייחס למכלול היעדים האסטרטגיים שלא פונו בעשיית דין עצמית. יש לנקוט את כל הפעולות הנדרשות להבטיח עמידה במסגרת  הזמנים הקבועה בחוק להפעלת כלי אכיפה אלו .

מיקוד מאמץ אינו מחייב בהכרח נקיטת כל כלי האכיפה הקיימים בכל מקרה ומקרה. יחד עם זאת, מיקוד מאמץ אינו בא על סיפוקו בעצם הטיפול בנושא, ונדרש לנקוט מאמץ מיוחד, משולב, ולא שגרתי לשם השגת אפקט אכיפתי ביעד שסווג כמועדף, וכל זאת בלוח זמנים קצר. 
 יעדים בסדר עדיפות נמוך יטופלו בכלי האכיפה השגרתיים המקובלים.
ז.6. מיצוי מיטבי של כלי האכיפה העצמיים והמנהליים - עשיית דין עצמית לפי סע' 18 (ב) לחוק המקרקעין צו סילוק פולשים לפי חוק מקרקעי ציבור (פינוי קרקע)
הכלים של עשיית דין עצמית בשילוב עם הכלי של צו סילוק פולשים נותנים כיום מענה הולם להתמודדות עם פלישות למקרקעי ציבור, ויכולת פינוי פולשים בכלים יעילים. התיקונים האחרונים של חוק מקרקעי ציבור (פינוי קרקע) מאפשרים התמודדות רחבה ביותר עם פלישות מקרקעי ציבור באמצעות צו פינוי פולשים ללא צורך בהגשת תביעות לסילוק יד.

מתבקש כי רשות מקרקעי ישראל תעשה שימוש מיטבי ומתוכנן בכלים אלו להתמודדות עם מירב הפלישות למקרקעי ציבור, בוודאי בכל הנוגע ליעדים בסדר עדיפות גבוה וביעדים אסטרטגיים בהם נדרש פינוי אפקטיבי ומהיר של פולשים, אך לא רק בהם. 

כשהפלישות עדיין "טריות" ניתן לפעול לפינוי מיידי בדרך של "עשיית דין עצמית" בהתאם לסע' 18(ב)  לחוק המקרקעין. אם הפלישה אינה "טרייה" או שלא התקיימו התנאים האחרים המאפשרים "עשיית דין עצמית לפי סע' 18(ב) לחוק המקרקעין או שעדיף פינוי באמצעות צו סילוק פולשים, על רשות מקרקעי ישראל לפעול לפינוי ע"י הפעלת הסמכות המנהלית להוצאת צו סילוק פולשים לפי חוק מקרקעי ציבור (פינוי קרקע), וביצוע הפינוי בפועל בסיוע מתפ"א ומשטרת ישראל בתוך המועד הקבוע בחוק. מהלך זה מחייב איתור הפלישות במסגרת הזמנים הקבועה בחוק והפעלת סמכויות העזר לבירור התקיימות התנאים להוצאת הצו ועריכת שימוע מוקדם. החוק מקנה סמכויות מנהליות להתמודדות מערכתית עם תופעות הפלישה, ויש להפעילן בהתייחס למכלול היעדים האסטרטגיים שלא פונו בעשיית דין עצמית.
יש לנקוט את כל הפעולות הנדרשות על מנת להבטיח עמידה במסגרת הזמנים הקבועה בחוק להפעלת כלי אכיפה אלו . בתוך כך נדרש גם מיפוי תוך עדכון שוטף והיערכות לעמידה במכלול דרישות החוק להוצאת צו סילוק פולשים.

המלצתנו היא כי רשות מקרקעי ישראל תפעל לפינוי פולשים מכאן ואילך בכלי האכיפה הנ"ל, ורק מקרים חריגים או מקרים שהחוק לא חל עליהם יטופלו ע"י הגשת תביעות לסילוק יד (כמו - סילוק יד בעקבות ביטול חוזה בשל הפרה או פלישות "ישנות" שבהן עבר המועד להוצאת צו מנהלי).
בנוסף, המלצתנו היא להאריך את הוראת השעה הקבועה בסעיף 4א(א1) לחוק מקרקעי ציבור (פינוי קרקע), היינו ששרי האוצר והשיכון יפנו לועדת הכספים לאורכה נוספת בהתאם לסעיף 4א(א1)(2) לחוק.

ההמלצה למיצוי מיטבי של כלי האכיפה הנ"ל ישימה גם בהתייחס לרשויות המקומיות בהתייחס לקרקעותיהן.

ז.7. המלצות לשימוש בכלים להרתעה כלכלית כתמריץ שלילי לפלישה – הפעלת כלים לתקיפה כלכלית 
אכיפה אפקטיבית ויצירת שינוי רוחבי בהתנהגות הציבור מחייבים התמודדות עם התמריץ הכלכלי שמניע את הפלישה לקרקעות הציבור, ומהווה את הגורם המרכזי להתרחבות התופעה. נדרש תמריץ שלילי לפלישה באופן שייצר סיכונים כלכליים ממשיים כלפי מי שפולש לקרקע ציבורית וכלפי מי שעושה שימוש שלא כדין במקרקעי הציבור.
המדיניות הנוהגת היום לפיה, במקרה הטוב,  גובה ממ"י מהפולש את התשלום שהיה נדרש לשלם אם התפיסה והשימוש היו כדין (דמי שימוש בשיעור  5-6% מערך הקרקע (ללא המחוברים לה!) על פי השימוש שנעשה בפועל), אינה מייצרת כל הרתעה כלכלית, ואף מבהירה שאין כל סיכון כלכלי בפלישה או בשימוש שלא כדין.

קיימים כלים לתקיפה כלכלית הן במישור האזרחי, והן בדין הפלילי, כלים שלא נעשה בהם שימוש מספק עד היום, ובוודאי לא באופן מובנה ומערכתי. 

המלצתנו היא שרשות מקרקעי ישראל תייצר הרתעה כלכלית ע"י הפעלת כלים משפטיים בתחום המשפט האזרחי עליהם נעמוד להלן. (להיבט הפלילי נתייחס בפרק של המלצות בתחום הפלילי). המלצתנו היא להפעיל את כלי האכיפה לתקיפה כלכלית, כמפורט להלן:

1. הגשת תביעות כספיות להשבת הרווחים ושווי טובת ההנאה שהופקו מהקרקע 
אין להסתפק במדיניות הנוהגת לגביית דמי השימוש שהפולש היה מחויב בהם ממילא אילו פעל מראש כדין, כשטובת ההנאה שהופקה משימוש שלא כדין בקרקע נשארת בידו. קיימת הצדקה משפטית, מוסרית וכלכלית לתבוע מאותו מפר פורע חוק, ערך הגבוה מהסכום שממילא אמור היה לשלם מראש לו פעל כדין.
המלצת הצוות היא שרשות מקרקעי ישראל תגיש תביעות להשבת שווי הרווחים/טובת ההנאה שהופקו מהקרקע שנתפסה שלא כדין ו/או שנעשה בה שימוש שלא כדין וללא רשות הבעלים.  
תביעה להשבת הרווחים/טובות ההנאה מבוססת על תפיסה של מניעת התעשרות שלא כדין, ובכוחה לייצר הרתעה כלכלית, ומניעת מצב שחוטא יצא נשכר.  
הדרישה להשבת שווי טובת ההנאה שהופקה מהקרקע – על בסיס עילה של התעשרות שלא כדין, והגשת תביעות כספיות למימושה, מבוססת על המתווה המשפטי שגובש ע"י יחידת התביעות ומיקור חוץ בפרקליטות המדינה ועל הקווים המנחים שמגבש השמאי הממשלתי בנושא,  (ר' פירוט התשתית המשפטית בסע' 95 (2) לעיל). 

בעבודה משותפת של יחידת התביעות בפרקליטות המדינה, השמאי הממשלתי הראשי, ומינהל מקרקעי ישראל גובש המתווה הכלכלי והשמאי לתביעה בעשיית עושר, והוא עתיד לקבל ביטוי פומבי בפרסום קווים מנחים להכנת השומות, שיפורסמו ע"י השמאי הממשלתי. 
המתווה מפורט במסמך שהוכן ע"י השמאי הממשלתי הראשי מצורף כנספח ג' לדו"ח.

המלצת הצוות היא שתגובש ע"י רשות מקרקעי ישראל מדיניות כללית בהתאם למתווה שהוצע, שתחול על מכלול השימושים, לרבות למגורים, באופן שיתאפשר שימוש בכלי זה ככלי מערכתי הרתעתי . 

בכך יהיה שינוי מהמדיניות הנוהגת היום, מדיניות שמעבירה מסר לפיו אין כל סיכון כלכלי בפלישה או בשימוש שלא כדין ממקרקעי ישראל, בוודאי שאין בה הרתעה כלכלית.
התביעות בהקשר זה יוגשו ע"י פרקליטות המדינה ולא ע"י עורכי דין פרטיים, וזאת נוכח החידוש שבהן ובשל הצורך לבסס תשתית משפטית מערכתית בנושא.
2. הגשת תביעות כספיות להשבת עלויות פינוי והריסה 

מתבקש כי עלויות הפינוי וההריסה באכיפת צווים שיפוטיים ומנהליים שלא מבוצעים ע"י מי שהצו ניתן נגדו, יושתו על המפר. 
המדובר במקרים בהם צו מנהלי או שיפוטי לא מבוצע, ונדרשת פעולה מבצעית לפינוי, הכרוכה פעמים רבות גם בתגבור של כוחות משטרה כדי להתגבר על התנגדות לפינוי מצד הפולש, וכדי להתמודד עם הפרות סדר המשולבות בהתנגדות לפינוי. עלויות הפינוי ראוי שיושתו על מפרי החוק ומפרי הצווים. כך גם בכל הנוגע לעלויות הריסה ופינוי של המחוברים שנבנו בקרקע ע"י הפולש או בהסכמתו. כאמור, הדין מקים עילה לתביעות אלו. 

המתווה האופרטיבי (משפטי וכלכלי) להגשת תביעות להשבת עלויות פינוי והריסה גובש בפרקליטות המדינה, והופעל כבר הלכה למעשה בלמעלה מ- 20  מקרים. התביעות שהוגשו מטופלות ע"י הפרקליטויות האזרחיות בליווי יחידת התביעות. 

מהלך זה מייצר כלי הרתעתי כלפי מפרי הצווים. הניסיון שנצבר אף הוכיח כי הוא מוביל לשינוי התנהגותי – כיבוד צווים שיפוטיים/מנהליים, כל זאת במטרה להימנע מחיוב כספי שכרוך בהשתת עלויות הפינוי של המדינה על המפר.  

על מנת לעשות שימוש מיטבי בכלי זה, יש לפעול לגבי כל פינוי במתווה המוצע להלן: רשות מקרקעי ישראל ומשטרת ישראל (כולל מתפ"א) תאסופנה נתונים, בכל הנוגע לפעולות מבצעיות לפינוי, בוודאי בפעולות מבצעיות רחבות היקף, תוך תיעוד מהות ההתנגדות, הגורמים המפעילים את ההתנגדות/הפרות הסדר, והאמצעים הנדרשים להתמודד עם הפרות חוק אלו. כל זאת בסמיכות לביצוע הפעולה.

בסיום כל פינוי ירוכזו נתוני המבצע, לרבות עלויות הפינוי, ותישקל הגשת תביעה בהתאם כנגד הפולש, כל זאת בהתייעצות עם יחידת התביעות בפרקליטות המדינה.

גם כאן, התביעות יוגשו ע"י פרקליטות המדינה ולא ע"י עורכי דין פרטיים, וזאת נוכח החידוש שבהן ובשל הצורך לבסס תשתית משפטית מערכתית בנושא.

3. הגשת תביעות כספיות לפיצויי נזיקין ולפיצויים בשל הפרת חוזה
במקרים חריגים שמצדיקים זאת, מתבקש כי תעשה פעולה משלימה גם להטבת הנזקים שנגרמו מהפלישה, או משימוש בקרקע בניגוד להרשאה וכן הטבת הנזק שנגרם בשל הפרת ההתחייבויות כלפי המדינה. 
יש והפלישה גורמת נזקים משמעותיים החורגים מאבדן הכנסות או מהתעשרות על חשבון הציבור.כדוגמא - נזק הנגרם מעיכוב שיווק מקרקעין לפי תכנון עדכני. תופעת הפלישה משליכה על יעדים ציבוריים משמעותיים, מעכבת לא פעם יעדי פיתוח חשובים וגורמת לפגיעה קשה באינטרסים ציבוריים. יש מקום במקרים המתאימים להשית נזקים אלו על הפולש, ובכך לא רק להטיב חלק מהנזק הכלכלי, אלא גם לייצר הרתעה מפני תוצאות אפשריות של הפלישה.
4. ביטול התקשרויות בשל הפרת חוזה, כשההתקשרות מנוצלת לפלישה או לשימוש שלא כדין בקרקע
 כמובהר, חלק לא מבוטל מהפרות החוק במקרקעי ציבור מתבטאות בניצול הרשאה שניתנה לשימוש מוגבל בקרקע (למטרה ייעודית), כשבפועל נעשה שימוש בלתי מורשה בקרקע, בניגוד לשימוש המותר בחוזה ובחלק מהמקרים מתבצעת גם פלישה לקרקע סמוכה, החורגת מגבולות החוזה שבין המנהל לפולש. שני המצבים מהווים מבחינה רעיונית "פלישה", ובכל מקרה בשני המקרים המדובר בהפרת חוזה, המקנה סעדים בגין הפרת חוזה ובתוכם גם סעד הביטול בשל הפרה וסעד של פיצויים. 

ביטול החוזה המקורי בשל הפרתו, ובתוך כך גם דרישה לסילוק יד מכלל השטח, מהווה

כלי הרתעתי ומייצר סיכון לאבד גם את הזכויות הלגיטימיות. 

מובן כי נדרש לעשות שימוש מושכל בזכות הביטול, באופן שיתאם את דרישות חוק החוזים ויעמוד בדרישות תום הלב וחובת ההגינות המתחייבת מפעולה של רשות מנהלית.

המלצת הצוות היא שתגובש ע"י רשות מקרקעי ישראל מדיניות כללית בתחום זה, באופן שיתאפשר שימוש בכלי זה במקרים המתאימים. יש לשקול גם עיגון המדיניות בחוזה המינהל. 

5. בחינת האפשרות לסגירת עסקים המתקיימים בקרקע ציבורית שבפלישה  

נציין כי נושא זה לא לובן לעומק במסגרת עבודת הצוות. עם זאת, בשים לב להיקף התופעה של עסקים המתנהלים תוך פלישה לקרקע ציבורית, ולאור העלאת הנושא ע"י רשות מקרקעי ישראל,  יש מקום לבחון את האפשרות לעשות שימוש במקרים המתאימים בחוק רישוי עסקים לסגירת העסקים המתנהלים כאמור שלא כדין. המלצתנו היא כי רשות מקרקעי ישראל בשיתוף עם מחלקת ייעוץ וחקיקה במשרד המשפטים ומשרד הפנים ייבחנו את הנושא, ויגבשו המלצה אופרטיבית בהקשר זה.

ז.8. גיבוש מדיניות רוחבית של מועצת מקרקעי ישראל /הנהלת רשות מקרקעי ישראל
המלצת הצוות היא לפעול להחלטת מועצת מקרקעי ישראל או החלטת הנהלת רשות מקרקעי ישראל שתעגן את כלי האכיפה הכלכליים המפורטים בסעיף ז.7. לעיל .

יובהר, המלצותינו המפורטות בסע' ז.7 לעיל אינן מותנות בהחלטה של מועצת מקרקעי ישראל, וניתן ליישמן באופן מיידי. 

המלצתנו לעגן את הכלים בהחלטה של מועצת מקרקעי ישראל או בהחלטת הנהלה של רשות מקרקעי ישראל, תכליתה להעמיד מדיניות כללית ולייצר מימד הצהרתי רחב למדיניות זו, ועיגון נורמטיבי נוסף, ככלי רוחבי והרתעתי. 

ז.9. המלצות להגברת האפקטיביות של תביעה לסילוק יד

כאמור, המלצתנו היא לפעול למיצוי אפשרויות הפינוי באמצעים של עשיית דין עצמית וצו סילוק פולשים. יחד עם זאת יהיו מקרים שיהיה צורך בהגשת תביעות לסילוק יד. 

הקשיים והחסמים בכל הנוגע לתביעה לסילוק יד פורטו בדו"ח. היועץ המשפטי של מינהל מקרקעי ישראל העלה בפני הצוות הצעות בכל הנוגע לייעול ההליך המשפטי, הצעות הכרוכות גם בתיקוני חקיקה/תיקוני תקנות סד"א (ר' סעיף 91 לעיל). 

חלק מההצעות נוגעות להיבטים ניהוליים של מערכת בתי המשפט, וככאלה מחייבים הידברות מוקדמת עם הנהלת בתי המשפט בטרם יועלו כהצעות אופרטיביות בדו"ח הצוות (למשל – קביעת שופטים ייעודיים; דיון רצוף מיום ליום; הקפדה שמכלול ההליכים באותו עניין ירוכזו אצל שופט אחד). מוצע כי רשות מקרקעי ישראל בשיתוף עם המחלקה אזרחית בפרקליטות המדינה, מחלקת יעוץ וחקיקה במשרד המשפטים והנהלת בתי המשפט ייבחנו הצעות אלו לגופן. לפיכך לא נתייחס להמלצות אלו במסגרת הדו"ח.

בשים לב לאמור, המלצותינו הינן כדלקמן:

1. לשקול לקבוע בתקנות סד"א הסדר מיוחד לתביעה לסילוק יד ממקרקעי ציבור, באופן שיגביל את האפשרות להתמשכות הליכים ביוזמת הנתבע ויאפשר הכרעה בתביעה בסדר זמנים סביר, לרבות בהליכי ערעור; במסגרת זו יש לשקול גם קביעת הסדרים מיוחדים להפסקת שימוש והפקדת ערובה כסעד זמני, וזאת כאשר התביעה מבוססת על ראיות משכנעות בכתב. מוצע שצוות משותף של המחלקה האזרחית בפרקליטות המדינה  ומחלקת ייעוץ וחקיקה במשרד המשפטים, יגבש המלצות אופרטיביות לעניין זה.

2. הכנת הנחייה פורמלית ותדריך ע"י היועץ המשפטי לרשות מקרקעי ישראל בכל הנוגע לטיפול עורכי הדין בהגשת תביעות לסילוק יד, הנחייה שתחייב את עורכי הדין החיצוניים שמטפלים בתביעות. תדריך/הנחייה זו ישמשו גם את הפרקליטות בתיקים שבטיפולה. במסגרת ההנחיה יש לכלול גם את הדרישות הבאות - הקפדה על כך שבכל תביעה לסילוק יד יוגדר השטח לפינוי במפה שתצורף כך שפס"ד יחול על אותו השטח; הקפדה על כך שבכל תביעה לסילוק יד יכלל כל המצוי בשטח לפינוי – המחזיקים או מי מטעמם; בעלי חיים; מחוברים; מטלטלין; הכללת כל הנדרש להפעלת סע' 21 לחוק המקרקעין.
3. הכנת נוהל כתוב של היועץ המשפטי לרשות מקרקעי ישראל בכל הנוגע לפיקוח על עורכי הדין החיצוניים מטעם רשות מקרקעי ישראל.
4. לעניין ביצוע פסקי דין לסילוק יד – מוצע לשקול לתקן את חוק מקרקעי ציבור (פינוי קרקע) ע"י הסמכת ה"ממונה" לפי חוק מקרקעי ציבור (פינוי קרקע) להוציא צו סילוק פולשים לגבי קרקע שלגביה ניתן צו שיפוטי לסילוק יד, באופן שיאפשר לפנות את הקרקע בהתאם לחוק מקרקעי ציבור (פינוי קרקע), ללא צורך בהליכי הוצל"פ. מוצע שצוות משותף של מחלקת ייעוץ וחקיקה במשרד המשפטים, המחלקה האזרחית בפרקליטות המדינה ורשות מקרקעי ישראל, יגבש המלצה אופרטיבית בהקשר זה. 
5. המלצתנו לעניין עיכובי ביצוע – ר' סעיף ז.10 להלן.

ז.10. המלצות להתמודדות עם צווי עיכוב ביצוע 

כאמור בדו"ח, ישנם חסמים משמעותיים וקשיים רבים העולים בשל עיכובי ביצוע ודחיית ביצוע של צווים מנהליים ושיפוטיים לפינוי, שניתנים לאחר שנערכה היערכות מבצעית לביצוע צווי סילוק יד וסילוק פולשים . לפיכך ראינו להידרש לנושא במסגרת המלצותינו :

 מוצע לשקול לקבוע בתקנות חוק מקרקעי ציבור (פינוי קרקע) וכן בתקנות סדר הדין האזרחי כללים וסדרי דין בבקשות הנוגעות לצו סילוק פולשים, וצווים שיפוטיים לסילוק יד ממקרקעי ציבור, בדומה להסדרים שנקבע בתקנות התכנון והבנייה - תקנות התכנון והבנייה (סדרי דין לעניין צו הריסה מנהלי), תש"ע – 2010; תקנות התכנון והבנייה (סדרי דין בבקשה לפי סעיף 207 לחוק התשס"ט – 2008. התיקון המוצע נועד להתגבר על הקושי שנוצר מהגשת בקשות "ברגע האחרון", לאחר היערכות מוגברת לביצוע הפינוי, הכרוכה בהקצאת משאבי תכנון וכוח אדם, באופן שמסכל בפועל את ביצוע הפינוי בטווח המועדים הקבוע בחוק . במסגרת זו יש לשקול לכלול בתקנות בין היתר את ההיבטים הבאים: חובת הפקדת ערובה לנזקים כתנאי לעיכוב ביצוע, חובת צירוף כל הבקשות וההחלטות הקודמות בנוגע לעיכוב ביצוע ותחימת מועדים להגשת בקשות באופן שבקשות שתוגשנה בסמוך למועד הקבוע לפינוי לא תידונה אלא אם כן קיימות נסיבות מיוחדות לדיון מאוחר זה. 

המלצתנו היא כי צוות משותף של מחלקת ייעוץ וחקיקה והמחלקה האזרחית בפרקליטות המדינה יגבש הצעה קונקרטית בהקשר זה.

בשלב הביניים, ועד להתקנת תקנות, אין מניעה במקרים המתאימים לדרוש הפקדת ערובה כתנאי לעיכוב ביצוע.
ז.11. המלצות בנוגע למתן "טובות הנאה/דמי פינוי" לפולשים 

עמדנו לעיל על כך שהאינטרס הציבורי בפינוי הקרקע מוביל לא פעם לתשלום "דמי פינוי" מכספי ציבור לפולשים, זאת למרות שאין להם זכויות בקרקע או שזכותם להחזיק בקרקע פקעה, והם בגדר מפרי חוק. תופעה זו קיימת במצבים שבהם קרקע שווקה עם פולש וכן במצבים שבהם פולש מונע את קידומו של פרויקט שיווקי גדול או פרויקט תשתית רחב היקף. תשלום "דמי פינוי" כאמור, חרף היעדר זכויות מצד הפולש, מעורר קושי משפטי, ציבורי ואף מהווה תמריץ המעודד פלישה. 

בהקשר זה יש לציין את כי תופעה זו מוצאת ביטוי גם בפעולתם של גורמי תשתית, ברובן חברות ממשלתיות בשליטת המדינה, באמצעותן משולמים "דמי פינוי" לפולשים שמקורם בכספי ציבור, לרוב באישור המשרד הממשלתי הנוגע בדבר (למשל – תחבורה בהתייחס לפרויקטים בתחום זה). 

עמדתנו היא שנדרש לעצור את האפשרות לשלם "דמי פינוי" לפולשים במטרה "לקנות" את הסכמתם לפינוי, וזאת בהתייחס לכלל גורמי המדינה ומשרדי הממשלה בכלל, וכן בהתייחס לחברות ממשלתיות המבצעות פרויקטים מטעם המדינה.

לצורך כך המלצתנו היא שתפורסם הנחייה מטעם היועץ המשפטי לממשלה וכן הנחייה והוראה של החשבת הכללית במשרד האוצר, בשים לב לכך שמדובר בכספי ציבור ובנכסי המדינה.

במסגרת הכנת ההנחיות, תיבחן השאלה האם נדרש לאפשר חריגה מהכלל במקרים ייחודיים. בהקשר זה נדרש לקיים התייעצות גם עם משרדי הממשלה הרלוונטיים וכן עם  החברות הממשלתיות. 

בכל מקרה המלצתנו היא כי כל חריגה תהיה כפופה לאישור היועץ המשפטי לממשלה או מי מטעמו ,לאישור החשכ"ל וקבלת החלטה תקפה של מועצת מקרקעי ישראל בהתייחס לקרקע המהווה מקרקעי ישראל.

בנוסף, נוכח מקרי עבר, אנו רואים להמליץ כי לא יוקנו כל טובות הנאה בקרקע לפולש בפטור ממכרז, לרבות הקצאת הקרקע שבפלישה בפטור ממכרז, וזאת גם כאשר אין מניעה פורמאלית בהתאם לחוק חובת מכרזים והתקנות. 

ז.12. המלצות בתחום האכיפה הפלילית
כמובהר, הדין הפלילי אינו הכלי המובהק לטיפול מערכתי בתופעת הפלישה למקרקעי ציבור.

יחד עם זאת, המלצתנו היא כי בנסיבות חמורות וייחודיות, יש מקום לעשות שימוש גם באכיפה פלילית ככלי אכיפה נגד פולשים למקרקעי ציבור.  

במסגרת זו המלצתנו היא לפעול כמפורט להלן:

1. הקמת מערך לאכיפה פלילית על פי חוק מקרקעי ציבור (פינוי קרקע)
העבירות הייחודיות לפי סעיף 5ג לחוק בשילוב עם סמכויות חקירה לפי סע' 5ד, בכוחן לייצר כלי של אכיפה פלילית כאמצעי אפקטיבי ומרתיע להתמודדות עם פלישה למקרקעי ציבור. 

המלצתנו היא כי רשות מקרקעי ישראל תיערך להפעלת סמכויות האכיפה ובכלל זה החקירה הפלילית שבחוק מקרקעי ציבור (פינוי קרקע). בתוך כך יש לגבש קריטריונים ושיקולים למקרים שיצדיקו הפעלת ההליך הפלילי לפי החוק, הליך שעד היום לא נעשה בו שימוש. בנוסף נדרשת הכשרת צוות מקצועי שיוכל ליטול את האחריות הכבדה הכרוכה בהפעלת סמכויות חקירה ע"י  מפקחים לפי החוק לביצוע חקירות. 

לאור הייחודיות בקיומן של סמכויות חקירה חוץ משטרתיות בחוק מקרקעי ציבור (פינוי קרקע), יש לגבש נהלים להעברת דיווחים שוטפים מאותו צוות חקירה למשטרת ישראל, וכן לעיגון ישיבות עדכון מסודרות. יש מקרים שיצדיקו העברת הטיפול לחקירה משטרתית.

כאמור, התיאום עם משטרת ישראל נדרש וחיוני. תרחיש במסגרתו יחידת משטרה תנהל חקירה סמויה בעניינו של עובד ציבור אשר אישר ו/או העלים עין מפלישה תמורת שוחד, כאשר במקביל תתנהל חקירה על ידי אותו צוות חקירות חוץ – משטרתי, עשוי לקרום כאן עור וגידים ולהסב נזק כבד לחקירה המשטרתית ולאינטרס הציבורי של הבאת עבריינים לדין.

המלצת הצוות היא כי היערכות רשות מקרקעי ישראל בתחום זה תיעשה בהתייעצות עם המשנה לפרקליט המדינה לעניינים פליליים או מי מטעמו, וכי המתווה לפעולה יובא לאישור המשנה לפרקליט המדינה בטרם יופעל.

במסגרת זו יש לשקול גם מי הגורם המתאים לשמש כתובע בהליכים אלו, נוכח המומחיות המיוחדת הנדרשת בהגשת כתבי אישום וניהול הליכים פליליים בתחום מקצועי זה (שאינו מצוי בידי התובעים המשטרתיים). נראה כי יש לשקול שהמחלקה לאכיפת דיני המקרקעין בפרקליטות המדינה תהיה הגורם המקצועי המנחה בתחום זה, וכן כי תיקי חקירה יטופלו על ידי מערך התביעה של המדינה המופעל בידי המחלקה. מוצע כי גם בנושא זה תגובש המלצה ע"י המשנה לפרקליט המדינה (לעניינים פליליים).

הקמת החטיבה לשמירה על הקרקע היא הזדמנות ראויה למהלך מובנה לשילוב האכיפה הפלילית במערך הכלים להתמודדות עם התופעה.
2. גיבוש מדיניות לאכיפה במסגרת הדין הכללי – חוק העונשין
הצוות ממליץ לשקול לעשות שימוש בעבירה של הסגת גבול (סע' 447 לחוק בעונשין) בשילוב עם סע' 63 לחוק העונשין במקרים חריגים וחמורים במיוחד שמצדיקים זאת (למשל – פלישות חוזרות ונשנות לקרקע תוך התעלמות מצווים שיפוטיים או מנהליים לסילוק יד; מקרים בהם הפולש מפיק טובת הנאה משמעותית מהקרקע על חשבון הציבור תוך התעלמות ואף התנגדות לדרישה לפינוי; מקרים בהם יש אינטרס ציבורי חשוב שנפגע). 
נדרש לגבש קריטריונים בהם תהא הצדקה לאכיפה פלילית במסגרת סעיף 447 לחוק העונשין בשילוב עם סע' 63 לחוק .
המלצתנו היא כי המשנה לפרקליט המדינה לעניינים פליליים, בהתייעצות עם משטרת ישראל ורשות מקרקעי ישראל, יקבעו אמות מידה וקריטריונים להפעלת החוק הפלילי כנגד פולשים, וכן את ההיערכות הנדרשת לביצוע.
3. 3.  שימוש בסמכויות אכיפה שבחוק התכנון והבנייה בהתייחס לבניה ושימוש בלתי חוקי במקרקעי ציבור  

 הפלישה למקרקעי ציבור מלווה לרוב גם בהפרות חוק התכנון והבנייה. נוכח האפקטיביות של כלי האכיפה בתחום זה מתבקש כי יופעלו כלי אכיפה אלו כנגד הפולשים לקרקע הציבורית, כל זאת במקרים המתאימים. כאמור, אמנם, אכיפה בתחום זה תכליתה היא שמירת תכליות התכנון, ושאלת הבעלות בקרקע (האם מדובר במקרקעי ציבור אם לאו)  היא אך ורק נסיבה, ואולם לנסיבה זו חשיבות, במקרים רבים גם בהקשר זה.
באשר להיבט הכלכלי ולתקיפה כלכלית במסגרת חוק התכנון והבנייה - נדרש לפעול בשיקול דעת בהפעלת המסלולים האפשריים כמפורט לעיל בדו"ח בפרק הנוגע לעניין זה.

כאמור, חלק מהפלישות נעשות בחסות מי שקיבלו זכויות בקרקע למטרה ייעודית. התופעה רווחת במגזר החקלאי. הפעלת כלי האכיפה בחוק התכנון והבנייה הינה כלי מתאים ואפקטיבי להתמודדות עם תופעות אלו. עמדה זו באה לידי ביטוי גם בהחלטת ממשלה בהקשר זה (החלטה מס' 1583 מיום 26.4.2000).

יצוין כי בכוחו של מינהל מקרקעי ישראל להניע הליכי אכיפה לפי חוק התכנון והבנייה במקרים המתאימים, וזאת ע"י הגשת תלונות מגובשות לוועדה המקומית/ועדה מחוזית בצירוף כל החומר והתיעוד של ההפרה. מהלך זה לא נעשה כיום, בוודאי לא כשיטת עבודה בראיית האפקט של  כלי אכיפה זה. המלצתנו כי רשות מקרקעי ישראל תפעל בהתאם במקרים שיימצאו מתאימים. בנוסף, כדי לקדם תקיפה כלכלית נדרש כי במסגרת תלונה שתוגש ע"י רשות מקרקעי ישראל לגורמי האכיפה לפי חוק התכנון והבנייה, יוגשו מלבד תשתית ראייתית מלאה להוכחת ביצוע העבירה, גם הערכת שווי המבנה שהוקם שלא כדין ושווי טובת ההנאה שהופקה מהשימוש בו. בדרך זו ניתן יהיה לקדם אכיפה גם במסגרת חוק התכנון והבנייה, לרבות נקיטת כלים לתקיפה כלכלית, ובהם קנסות והטלת חיוב כספי בגובה כפל שווי המבנה שהוקם.

לועדות המקומיות, ליחידה הארצית לפיקוח על הבנייה במשרד הפנים, ולמחלקה לאכיפת דיני מקרקעין תפקיד מכריע באכיפת חוקי התכנון והבנייה, ומוצע כי היועץ המשפטי לממשלה, שהאכיפה נעשית מכוחו, ינחה אותם להפעיל את כלי האכיפה שבחוק התכנון והבנייה בהקשר הנדון, על פי אמות מידה שייקבעו. מוצע כי המחלקה לאכיפת דיני מקרקעין תגבש קווים מנחים בהקשר זה שיובאו לאישור היועץ המשפטי לממשלה.

ז.13. המלצות בנוגע לפינוי ותפיסת חזקה בקרקעות שהופקעו לצרכי ציבור
הצוות ממליץ להוסיף לסמכות הקבועה בסעיף 8 לפקודת הקרקעות גם סמכות לעשות שימוש בכוח סביר לשם תפיסת חזקה בקרקע ופינוי המחזיק מהקרקע. 

הפקעות רבות הנעשות כיום נדרשות לפיתוח תשתיות לאומיות. העיכוב בתפיסת החזקה בקרקע שהופקעה, בשל הימנעות הבעלים ממילוי חובתו לפינוי הקרקע (בהתאם לסע' 7 ו- 8 לפקודה), פוגע קשות בפיתוח התשתיות הציבוריות שעתידות לקום על הקרקע (כבישים; מסילות רכבת).

במצב המשפטי מוגשת כיום תביעה משפטית לסילוק יד כדי לממש תפיסת חזקה בקרקע שהופקעה לצרכי ציבור, אם יש התנגדות אקטיבית לפינוי. המדובר באותם מקרים בהם לא ניתן לתפוס חזקה ללא שימוש בכוח סביר. המלצתנו גובשה לאור החסמים בניהול תביעה אזרחית לסילוק יד, ובמיוחד התמשכות ההליכים על פני שנים שעלולה לעכב את מימוש המטרה הציבורית,  המלצת הצוות היא להעניק סמכויות למשטרת ישראל לפעול למימוש החזקה תוך שימוש בכוח סביר.

ההמלצה לעיל מצריכה תיקון חקיקה בסעיף 8 פקודת הקרקעות. התיקון המוצע יאפשר מימוש ההפקעה ללא עיכובים משמעותיים והעברת החזקה בקרקע הדרושה לצרכי ציבור לידי המדינה, גם כאשר בעל הקרקע אינו ממלא את חובתו להעברת החזקה לידי המדינה, כולל האפשרות לפעול בעשיית דין עצמית תוך הפעלת כוח סביר. 
בהקשר זה נציין כי תפיסת החזקה בקרקע שהופקעה נעשית ע"י גורמי התשתית הרלוונטיים. יחד עם זאת מובהר כי הסמכות לפינוי בכוח נתונה למשטרה בלבד.

גורמי התשתית ציינו כי אין כיום תיאום מספק בין הגופים שמופקדים על האכיפה ועל ההגנה הקניינית על הקרקע, (ממ"י ומשטרת ישראל) ובין הגופים שאמורים לתפוס את החזקה בקרקע ולפעול פיתוח התשתית הציבורית (חלקם הארי חברות ממשלתיות – רכבת ישראל; מע"צ" נת"ע). נושא זה מחייב טיפול.

ז.14. המלצות בדבר התגייסות מבצעית של משטרת ישראל לפעול לביצוע פינויים של יעדים אסטרטגיים בתוך המועד הקבוע בחוק.

נדרש לפעול להידוק שיתוף הפעולה של רשות מקרקעי ישראל עם משטרת ישראל לשם ביצוע צווים שיפוטיים ומנהליים וכן לשם פינוי בעשיית דין עצמית.
נוכח היקף התופעה, והצורך באישור, ליווי וגיבוי של משטרת ישראל , לגורמי האכיפה האופרטיביים, לרבות למתפ"א, נדרשת עבודת מטה למתן מענה הולם לצרכים המבצעיים כיום, באופן שיאפשר הרחבת פעילות האכיפה ופינוי פולשים בהיקף רחב, כאשר הדבר מצריך סיוע משטרתי. בתוך כך, נדרש לגייס את המחויבות של הפיקוד הבכיר של משטרת ישראל ושל היחידות המחוזיות והמרחביות של משטרת ישראל למשימה, ולהבטיח תיאום פעולות בין כל הגורמים לשם הפעלה יעילה של פינויי הקרקע, תוך הבטחת הסדר הציבורי וקיום החוק.  
המלצת הצוות היא כי היועץ המשפטי לממשלה יפעל לתיאום מערכתי עם מפכ"ל משטרת ישראל, לשם הכללת יעד אכיפה זה בסדר עדיפות גבוה גם במשטרת ישראל, תוך הנחיית יחידות המשטרה בשטח באופן שיבטיח פעולה מתואמת עם רשות מקרקעי ישראל ומתפ"א להשגת אכיפה אפקטיבית.  
נחישות בביצוע צווים שיפוטיים ומנהליים, במיוחד כאשר מדובר ביעדים אסטרטגיים, וביעדים לטיפול בסדר עדיפות גבוה, חיונית כמרכיב באכיפת החוק וחיונית להשגת יעדי האכיפה. הנחישות נדרשת גם להעברת מסר כי שלטון החוק והאינטרס הציבורי לא יתכופפו מפני מפרי חוק, מפני הפגנת איומים או מפני מעשי אלימות. יעדי האכיפה לא יושגו אם הפינוי וההריסה לא יבוצעו בפועל. 

התופעה אותה תיארו נציגי ממ"י, לפיה לאזורים מסוימים לא נכנסת מערכת אכיפת החוק, או שהיא מתנהלת כמהססת, מחשש להתלקחות מעשי אלימות והפרות סדר, היא בלתי נסבלת.
כאמור, הצוות הגיע למסקנה כי נדרש להרחיב ולהדק את שיתופי הפעולה בין משטרת ישראל לבין רשות מקרקעי ישראל לשם ביצוע פינויים והריסות, וזאת במצבים בהם נדרשת התמודדות עם התנגדויות צפויות, ובעיות הכרוכות בהפרות סדר, בד בבד עם פינוי בלוח זמנים נוקשה המוכתב בחוק. המחויבות המשותפת לאכיפה הכרחית דווקא במקרים אלו, בהם נדרש לתאם מראש את המבצע עם יחידת המשטרה המקומית, גם כאשר הפעולה המבצעית מתבצעת ע"י מתפ"א. לרוב נדרש גם תגבור משטרתי לכוח של מתפ"א. חוליה זו בשיתוף הפעולה מעלה לא פעם קשיים החוסמים את השלמת פעולת האכיפה. מתחייב שמטה המשטרה יראה בכך יעד אכיפה חשוב, ושיחידות המשטרה בשטח יתגייסו לפינוי פולשים בלוח זמנים אפקטיבי, במיוחד כאשר מדובר ביעדים ציבוריים חשובים ואסטרטגיים. 
ז.15. המלצה לקיים מהלך הסברתי – תודעתי והרתעתי 
המלצת הצוות היא לקיים מהלך הסברתי שיביא לתודעת הציבור את הנזקים החברתיים והכלכליים הנגרמים לציבור בכללותו כתוצאה מפלישה למקרקעי הציבור, בשאיפה שתהא הוקעה חברתית של מי שמנצל את רכוש הציבור לתועלתו האישית על חשבון כלל הציבור, ובאופן שיוצפו לידיעת הגורמים המופקדים על האכיפה מקרי הפרה המצריכים טיפול.

ההסברה נדרשת גם ככלי הרתעתי - יידוע ואזהרת הציבור בדבר כלי האכיפה שיופעלו כלפי מפרי החוק. קמפיין הסברתי דומה נעשה ע"י מתפ"א בהתייחס לביצוע צווי הריסה, והוביל לשיני התנהגותי בשטח.

ז.16. המלצות בתחום הפיסקאלי

במסגרת עבודת הצוות העלה היועץ המשפטי של מינהל מקרקעי ישראל המלצה לשקול היבטים פיסקאליים שיסייעו בצמצום התופעה, ובין היתר הוצע לבחון את האפשרות לשלול ניכויי מס הכרוכים בפעילות בלתי חוקית, הן במס הכנסה והן במס שבח, בדומה לעבירת השוחד.

נושא זה חורג מסוגיית הפלישה למקרקעי ציבור ומעלה שאלות מערכתית מורכבות. יצוין כי ההצעה עלתה בעבר לדיון בהקשר של בנייה בלתי חוקית בישובים חקלאיים, ואף התקיים דיון בנושא בראשות היועץ המשפטי לממשלה (אליקים רובינשטיין) והתקבלה החלטת ממשלה בנושא (החלטה מס' 1583 מיום 26.4.2000).

נוכח האמור לא ראינו לגבש המלצות בנושא במסגרת עבודת הצוות. יחד עם זאת מוצע כי יוקם צוות בראשות רשות מקרקעי ישראל, בשיתוף רשות המיסים, פרקליטות המדינה, מחלקת ייעוץ וחקיקה במשרד המשפטים ומשרד הפנים לבחינה נוספת של הסוגיה. ככל שהנושא יתגבש לכדי המלצות אופרטיביות, אלו יובאו בפני היועץ המשפטי לממשלה.

ז.17. המלצות בנוגע למילוי תפקידה של רשות מקרקעי ישראל בשמירה על הקרקע
ככל שהדבר נוגע למקרקעי ישראל, האחריות לשמירה על הקרקע מוטלת בראש וראשונה על  רשות מקרקעי ישראל, ומשימה זו היא אחת מהמשימות העיקריות והחשובות שבאחריות הרשות.
הקמת החטיבה לשמירה על הקרקע במסגרת הרפורמה הארגונית בניהול מקרקעי ישראל הינה מהלך ארגוני חשוב ביותר, קריטי, ויש לנצלו להבניית מערך מאורגן, מתוכנן ויוזם לטיפול באופן אפקטיבי בתופעות העיקריות של פלישה למקרקעי ישראל, תוך שימוש במכלול הכלים הקיימים לשם כך. 
מתבקש כי דו"ח הצוות, וההמלצות המערכתיות והפרטניות עליהם עמדנו לעיל, ייושמו ע"י רשות מקרקעי ישראל במילוי תפקידה לשמירה על הקרקע ולאכיפת זכויות המדינה ושלטון החוק במקרקעי ישראל, כל זאת בתיאום ותוך עדכון של היועץ המשפטי לממשלה או מי מטעמו.

מובן כי נדרשת עבודת מטה לשם היערכות ארגונית, ניהולית ומקצועית למילוי המשימות שעומדות בפני הרשות ובכלל אלו גם יישום המלצות הצוות.
ז.18. המלצות להקמת צוות בינמשרדי קבוע - ככלי לתיאום פעולות האכיפה 
 כמוסבר בדו"ח ישנם מספר גורמים שלהם תפקיד בשמירה על הקרקע, ובאכיפת החוק במקרקעי ציבור, וזאת אף שהגוף המוביל ברוב המקרים הוא רשות מקרקעי ישראל בהתייחס למקרקעי ישראל. נדרש לקיים שיתופי פעולה מובנים ושוטפים בין כל הגופים, לשם טיפול מיטבי בשמירה על הקרקע.

המלצתנו היא לייסד צוות בינמשרדי קבוע בראשות מנהל החטיבה לשמירה על הקרקע ברשות מקרקעי ישראל, שילווה באופן שוטף את מהלכי האכיפה והבניית שיתופי הפעולה הנדרשים בין הגופים, וכן שיהווה מסגרת לליבון דרכי ההתמודדות עם יעדים אסטרטגיים והסרת חסמים בטיפול ביעדים קונקרטיים על כל הכרוך בכך. 

מוצע כי בצוות יהיו חברים מלבד מנהל החטיבה לשמירה על הקרקע ברשות מקרקעי ישראל גם יועמ"ש של רשות מקרקעי ישראל, נציג משטרת ישראל – מתפ"א; נציג אגף המבצעים במשטרת ישראל (ככל שיידרש), נציג יחידת התביעות בפרקליטות המדינה; נציג המחלקה לאכיפת דיני המקרקעין בפרקליטות המדינה; נציג גורמי התשתית הרלוונטי לפי העניין שמובא לדיון, נציג משרד הפנים ונציגי משרדי הממשלה הרלוונטיים לנושא שמועלה לדיון.
ז.19. המלצות בנוגע לפלישה למקרקעי ציבור ע"י גורמים עבריינים
תופעת השתלטות גורמים עבריינים על מקרקעי ציבור הינה תופעה חמורה ההולכת ומתעצמת בשנים האחרונות, וכזו הינה אחד מיעדי הטיפול של גורמי המדינה הנוגעים בדבר.

נדרש להיאבק בתופעה ובביטוייה בכלים שלובים – פליליים אזרחיים ומנהליים. 

המלצת הצוות היא כי המשנים לפרקליט המדינה בשיתוף עם אגף חקירות ומודיעין במשטרת ישראל יגבשו את דרכי הטיפול האופרטיביים ביעדים שיאותרו, לאחר השלמת מיפוי התופעה וביטוייה, והכרת הדרכים העיקריות להשתלטות גורמים עבריינים על מקרקעי ציבור.

ז.20. המלצות בנוגע לרשויות המקומיות
האחריות למקרקעי הרשויות המקומיות, מוטלת על הרשויות כגוף משפטי ציבורי, ועל ראש הרשות, כאחראי מרכזי למילוי המשימה כבעל סמכויות בדין לביצועה.

הרשות המקומית, שהינה גוף שלטוני נבחר ועצמאי, אחראית וחייבת לפעול להגנה על מקרקעין הציבור ולמאבק בפלישות למקרקעי הציבור שברשותה וזאת לאור חובותיה על פי הוראות הדין ובהיותה נאמן הציבור והמופקד על שמירת מקרקעי הציבור.
מן הראוי כי המלצות הצוות המפורטות לעיל ייושמו, בשינויים המחויבים גם ברשויות המקומיות. בתוך כך נדרש להבנות גם שיתוף פעולה עם גורמי המדינה, לרבות במצבים בהם הרשויות המקומיות יבקשו סיוע של משטרת ישראל לאכיפת החוק על ידן.

לאור האמור נדרש בשלב ראשון כי משרד הפנים יביא את המלצות הצוות לידיעת הרשויות המקומיות, ויצביע בפניהם על חובתם ותפקידם לפעול למניעת מקרקעי הציבור בתחום אחריותם. 

במקרים חריגים, ובוודאי לא כשגרה, וככל שעלה כי הרשות המקומית אינה פועלת לשמירה על מקרקעי הציבור שבבעלותה המלצתנו היא כי משרד הפנים יבחן שימוש בסמכויותיו לפי סע' 141 לפקודת העיריות על מנת להורות לרשות המקומית למלא את חובתה בשמירה על מקרקעי הרשות בפני פולשים ולעשות  שימוש בסמכויותיה לעניין זה.

ז.21. ריכוז המלצות לתיקוני חקיקה
להלן ריכוז המלצות לתיקוני חקיקה הנגזרים מכלל ההמלצות לעיל. יובהר כי המלצות אלו מחייבות ליבון ובחינה עם מחלקות ייעוץ וחקיקה, לפי העניין.

1. המלצות לתיקון חוק מקרקעי ציבור (פינוי קרקע)
(א)  תיקון חוק מקרקעי ציבור (פינוי קרקע)  ע"י הסמכת ה"ממונה" לפי חוק מקרקעי ציבור (פינוי קרקע) להוציא צו סילוק פולשים לגבי קרקע שלגביה ניתן צו שיפוטי לסילוק פולשים ולפנות את הקרקע בהתאם לחוק מקרקעי ציבור (פינוי קרקע), ללא צורך בהליכי הוצל"פ. נושא זה מחייב בחינת מכלול האיזונים בשני האפיקים. 

המלצתנו היא שצוות בראשות ייעוץ וחקיקה (אזרחי) במשרד המשפטים בשיתוף הפרקליטות האזרחית בפרקליטות המדינה ורשות מקרקעי ישראל יגבש הצעה אופרטיבית בנושא זה בתוך 90 יום.

(ב) יש לשקול בבוא העת (לפני שנת 2016) הארכת הוראת השעה הקבועה בסעיף 4א(א1) לחוק. בשלב זה המלצתנו היא כי שרי האוצר והשיכון יפעלו להארכת הוראת השעה שתוקפה יפוג בסוף 2012, וזאת בהתאם לס"ק (2). אפשרות הארכה בדרך זו מוגבלת עד 2016. כאמור, יש לשקול תיקון סעיף 4א(א1) באופן שיאפשר הארכת הוראת השעה מעבר לשנת 2016. 

2. המלצה לתיקון סעיף 8 לפקודת הקרקעות (רכישה לצרכי ציבור) 
המלצת הצוות היא להוסיף לסמכות הקבועה בסעיף 8 לפקודת הקרקעות גם הסמכה מפורשת לעשות שימוש בכוח סביר לשם תפיסת חזקה בקרקע ופינוי המחזיק מהקרקע. 

3. המלצות לתיקוני חקיקה נדרשים לשם הגברת האפקטיביות של התביעה לסילוק יד
המלצתנו היא למנות צוות משותף של המחלקה האזרחית בפרקליטות המדינה בשיתוף מחלקת ייעוץ וחקיקה(אזרחי) במשרד המשפטים שישקול לקבוע בתקנות סד"א הסדר מיוחד לתביעה לסילוק יד ממקרקעי ציבור, באופן שיגביל את האפשרות להתמשכות הליכים ביוזמת הנתבע ויאפשר הכרעה בתביעה בסדר זמנים סביר, לרבות בהליכי ערעור; במסגרת זו יש לשקול גם קביעת הסדרים מיוחדים להפסקת שימוש והפקדת ערובה כסעד זמני, כאשר התביעה מבוססת על ראיות בכתב משכנעות, וזאת באופן ייחודי וכתוספת לכלים הקיימים בתקנות כיום. מוצע כי המלצות הצוות יתקבלו בתוך 90 ימים. ראה לעניין זה התייחסות בסע' ז.9. לעיל. 

4 . המלצות לתיקוני חקיקה בנוגע לעיכובי ביצוע צווים מנהליים וצווים שיפוטיים

מוצע כי הצוות הנזכר בסעיף 3 לעיל ישקול גם לקבוע בתקנות חוק מקרקעי ציבור (פינוי קרקע) וכן בתקנות סדר הדין האזרחי סדרי דין בבקשות הנוגעות לצו סילוק פולשים, ובנוגע לצווים שיפוטיים לסילוק יד ממקרקעי ציבור, כל זאת בדומה להסדרים שנקבעו בתקנות התכנון והבנייה (סדרי דין לעניין צו הריסה מנהלי), תש"ע – 2010 ובתקנות התכנון והבנייה (סדרי דין בבקשה לפי סעיף 207 לחוק התשס"ט – 2008. התיקון נועד להתגבר על הקושי בהגשת בקשות "ברגע האחרון", לאחר היערכות מוגברת לביצוע הפינוי, הכרוכה בהקצאת משאבי תכנון וכוח אדם, באופן שמסכל בפועל את ביצוע הפינוי בטווח המועדים הקבוע בחוק. ר' לעניין זה סע' ז.10. לעיל. בנוסף מוצע לשקול לקבוע בתקנות חובת הפקדת ערובה לתשלום נזקים, ולו במקרים מסוימים, במקרה של עיכוב בביצוע צו סילוק פולשים או צו שיפוטי לסילוק יד.

5. המלצות לתיקוני חקיקה בתחום הפלילי
המלצתנו היא לבחון את שאלת הצורך בתיקון חקיקה בכל הנוגע לקנסות שניתן להטיל בגין ביצוע עבירות לפי סע' 5ג לחוק מקרקעי ציבור (פינוי קרקע) באופן שניתן להבטיח את החלת  הוראת סע' 63 לחוק העונשין על סעיף 5ג', ובכך להסמיך את בית המשפט להטיל קנס פי ארבעה משווי טובת ההנאה שהופקה, גם בגין ביצוע עבירה לפי סע' 5ג לחוק.  מוצע כי הנושא ייבחן ע"י מחלקת ייעוץ וחקיקה (פלילי) במשרד המשפטים בשיתוף עם המשנה לפרקליט המדינה לעניינים פליליים.
ח.סיכום והמלצות בדבר לוחות זמנים ליישום הדו"ח

כעולה מהדו"ח השמירה על מקרקעי הציבור, וניהולם להגשמת התכליות הציבוריות המיוחדות שלשמן נועדו, בשים לב לתכליות הכלליות ולעקרונות הצדק החלוקתי, הינן מהמשימות החשובות שעומדת בפני המדינה ובפני הרשויות המקומיות.
התמודדות אפקטיבית עם תופעות הפלישה למקרקעי ציבור מחייבת הפגנת נחישות להגן על זכויות הציבור בקרקע, ונחישות להגן על האינטרסים הציבוריים הנוספים שנפגעים מפלישה, כמו גם נחישות לפעול כנגד מפרי חוק בתחום זה. 
לשם כך נדרשת התגייסות של כל הגורמים ובעלי הסמכויות ונקיטת צעדים אופרטיביים ויזומים, בסמיכות להתרחשות הפלישה, תוך הקפדה על ביצוע כל שלבי האכיפה הנדרשים, באופן מובנה, שוטף, מתוכנן, ובראייה מערכתית כוללת. 

אנו תקווה כי המלצות הצוות יאומצו ע"י היועץ המשפטי לממשלה ויישומו הלכה למעשה.

המלצת הצוות היא כי, ככלל, ההמלצות ייושמו בתוך 90 יום, תוך עדכון של היועץ המשפטי לממשלה בנושא.

באשר להמלצות המערכתיות והארגוניות, המלצתנו היא כי תוכן תכנית עבודה אופרטיבית ליישום ההמלצות שתובא בתוך 3 חודשים לאישור היועץ המשפטי לממשלה.

באשר להמלצות בתחום החקיקה, המלצת הצוות היא כי גיבוש עקרונות החקיקה בהתייחס להמלצות לעיל יובאו בפני היועץ המשפטי לממשלה לאישור בתוך 3 חודשים.







צוות להתמודדות עם פלישות

דין וחשבון











חברי הצוות:


גב' אורית סון, פרקליטות המדינה- יו"ר הצוות


מר חובב ארצי, פרקליטות המדינה


גב' אורית קוטב, פרקליטות המדינה


מר ארז קמיניץ, משרד המשפטים


נצ"מ אלון גרוסמן, משטרת ישראל


מר יעקב קווינט, רשות מקרקעי ישראל


מר יהודה זמרת, משרד הפנים











ירושלים, אב התשע"ב, אוגוסט 2012











בדיקה


(תיקון מס' 1) תשס"ה-2005





(תיקון מס' 1) תשס"ה-2005





(תיקון מס' 1) תשס"ה-2005





(תיקון מס' 1) תשס"ה-2005





ביצוע הצו


(תיקון מס' 1) תשס"ה-2005


(תיקון מס' 2) �תשס"ט-2009





מסירת ידיעות





(תיקון מס' 14)


תשמ"ב-1982


צו תש"ע-2010





(תיקון מס' 3) �תש"ע-2010





(תיקון מס' 3) תש"ע-2010





(תיקון מס' 3) תש"ע-2010








� בג"ץ 244/00 עמותת שיח חדש למען השיח הדמוקרטי - נ' שר התשתיות הלאומיות, תק-על 2001 (4), 630 (2002) (להלן :"עניין שיח חדש" ) 


� שם, בפס' 36 לפסק דינו של השופט אור


� אליקים רובינשטיין, "קרקעות המדינה": משפט צדק ומנהל תקין", קרקע 60, 9 (2005) (להלן :"מאמרו של רובינשטיין")


� שם, בעמ' 9 , 40


� בג"ץ 2887/04 סלים אבו מדיגם נ' מינהל מקרקעי ישראל, תק-על 2007 (2), 333 (2007) (להלן: "עניין אבו-מדיגם")


� שם, בפס' 2 לפסק דינה של השופטת ארבל


� מאמרו של רובינשטיין, לעיל ה"ש 3, בעמ' 40.


� רע"א 11527/05 עיריית תל אביב-יפו נ' שרון לוי, תק-על 2006(1) 3115 (2006) (שם,  בפס' ד).


� רע"א 1004/05 שרלי חומרי בניין בע"מ ואח' נ' מינהל מקרקעי ישראל ,תק-על 2005 (2) 1150 (2005) (בפס' ח' ).


	


� � HYPERLINK "http://www.pador.co.il/PadorGSA/PadorGoogleSearch//SearchResults.aspx?mode=docLink&searchText=%d7%91%d7%92%22%d7%a5+6698%2f95&linkType=2&f=111" ��בג"ץ 6698/95� קעדאן נ' מינהל מקרקעי ישראל, � HYPERLINK "http://www.pador.co.il/PadorGSA/PadorGoogleSearch//SearchResults.aspx?mode=docLink&searchText=%d7%a4%22%d7%93+%d7%a0%d7%93(1)+258&linkType=3&f=111" ��פ"ד נד(1) 258� (2000) (להלן: "עניין קעדאן").


� שם, בפס'  19 לפסק דינו של הנשיא ברק .


� שם, בפס' 20-25 לפסק דינו של הנשיא ברק.


� עניין "שיח חדש", לעיל ה"ש 1, בפס' 36 לפסק דינו של השופט אור.


� שם, בפס' 38-39 .


� שם, שם. 


� בג"ץ 582/78 זיתוני נ' עיריית חולון פ"ד לג(3) 243; ראה בדומה בבג"ץ 162/65 "קור" חיצוב וכריה בע"מ נגד ראש העירייה, חברי המועצה  ובני העיר ראשון לציון, פד"י י"ט(3) 505 ). ראה לעניין זה גם  ע"א 65/85  עיריית נתניה נ' נצ"ב נתניה בע"מ ו-7 אח' פ"ד מ(3), 29, בעמ' 54-55.








� לעניין זה ר' רע"א 4311/00 מדינת ישראל נגד בן שמחון, פ"ד נח (1), 827 (2003) (להלן:"עניין בן שמחון")


� לעניין זה ר' עניין בן שמחון לעיל ה"ש 17 וכן בג"ץ 109/70 המטראן הקופטי נגד  שר המשטרה פ"ד כה(1) 225(1970,1971). 





� ר' סעיף 4א(א1)(2) לחוק מקרקעי ציבור (פינוי קרקע) , תשמ"א-1981 .


� ד"נ 20/82, אדרס חמרי בנין בע"מ נ' הרלו את ג'ונס ג.מ.ב.ה. דואיסבורג, פ"ד מב(1) 221; ע"א 442/85 משה זהר נ' מעבדות טרבונל, פ"ד מד(3) 661; פרידמן, דיני עשיית עושר ולא במשפט , "אבירם" הוצאה לאור בע"מ (מהדורה שניה), כרך א', עמ'  87 – 88. 


� ד"נ 20/82, שם בעמ' 235.


� פיצוי נזיקי - פיצויים בגין נזקים שנגרמו בגין ביצוע העוולה; השבת הוצאות שהוצאו במהלך המו"מ /קיום החוזה – פיצויי הסתמכות; השבת הרווחים שהיו צפויים לנפגע לו החוזה היה מקויים – פיצויי ציפייה.


� ד"נ 20/82, שם בעמ' 267 – 268.


� "ברי כי דמי השימוש אינם יכולים ליפול מ-5%, שכן שיעור תשלום זה הוא הסכום הנדרש לשם קבלת אישור לשימוש חורג המוגבל בזמן, ואין לקבל מצב שסכום זה יהיה גבוה מזה הנדרש ממי שפעל בדרך לא חוקית, דבר שיביא למצב שבו חוטא יוצא נשכר. בגדרו של טווח זה, בחרה ועדת הבר, שביקשה להגביר את הסיכוי שהשימושים הלא חוקיים אמנם יוסדרו, ברף התחתון, והעמידה אותם על שיעור של 5% לשנה. לכאורה, סכום זה שוחק את מרכיב ההרתעה בהיותו שווה ערך לסכום הנדרש כנגד קבלת היתר. יאמר החוכר לעצמו – אקים את המבנים באופן בלתי מוסדר, לכל היותר אחויב בתשלום שממילא עליי לשלם כנגד היתר לשימוש חורג." (ס' 113 לבג"צ 1027/04, 5794/07, 6403/07, 8877/07, 144/08, 295/08, 2974/08, 2090/09)


� ת"א 21630-10-11 מ"י נ' א.א החברה הישראלית לטיפול בפסולת בע"מ, דוד אבו (המחוזי ב"ש);  ת"א 43415-05-11 ממ"י נ' חיים חג'ג וגני חוות לכיש בע"מ (המחוזי ב"ש);  ת"א 6551-09-11 ממ"י נ' בן זכאי מושב עובדים של הפועל המזרחי להתיישבות חקלאית שיתופית, פנינה (בייה) ארביב, ציקי ארביב, אבי ארביב, ארזים חברה קבלנית למחזור ופינוי פסולת (השלום רחובות); ת"א 46932-05-11 ממ"י נ' מועצה אזורית גלבוע, אל"צ – אגודה שיתופית לציוד חקלאי בע"מ (השלום נצרת).  


� ר' לעניין זה גם דו"ח אגף הפיקוח של רשות מקרקעי ישראל המופיע כנספח ב' לדו"ח





� לעניין זה ר' י' קדמי, הדין בפלילים-חוק העונשין, חלק שני 990-992 (2005) וכן ע"פ  807/99 מדינת ישראל נ' עזיזיאן, פ"ד נג (5) 747 (1999).


� לעניין זה ר' סעיף 204א, 210 לחוק התכנון והבנייה וכן רע"פ 10571/08 מ"י נגד מלכיאל (2011).








PAGE  
19

